
ACTA APOSTOLICAE SEDIS 


COMMENTARIUM OFFICIALE 


ACTA PIT PP. XII 


MOTU PROPRIO 


DE RELIGIOSIS, DE BONIS ECCLESIAE TEMPORALIBUS ET DE VERBORUM SIGNIFI- 
CATIONE PRO ECCLESIIS ORIENTALIBUS. 


PIUS PP. XII 


Postquam Apostolicis Litteris die xx11 mensis Februarii anno MCMIL 
et die vi Ianuarii McML Motu Proprio datis matrimonii disciplinae or- 
dinandae et ecclesiasticis iudiciis componendis in Orientalibus Ecclesiis 
consuluimus, nunc curae et cogitationes Nostrae ad duas alias quaestio- 
nes devocantur: quarum altera spectat religiosa Instituta, altera vero 
temporalia Ecclesiae bona. 

Neminem latet, quibus virtutibus et promeritis monachi per saecu- 
lorum decursum floruerint. Ii iam a christiani nominis primordiis in 
Ecclesiae viridario, quasi actae in florem gemmae, evangelico nitore 
splenduerunt. Ad divinae gratiae invitamenta dociles, concupiscentiam 
carnis et oculorum ac superbiam vitae edomantes atque adeo terrestri- 
bus impedimentis expediti, gemina Dei et hominum caritate flammantes, 
evangelicae morum perfectioni attingendae et consummandae vacabant. 
Anachoretae, coenobitae, sacrae virgines precibus, caelestium rerum 
contemplatione, voluntaria corporis castigatione, ceterarum exercita- 
tione virtutum, alacri gressu Dei montem scanderunt. Nullam quoque 
activae vitae formam Orientalium Ecclesiarum monachi praetermiserunt. 
Sanctum idque sollemne illis fuit catholicam fidem colere et tueri, chri- 
stianum populum eam altius docere, apud gentes, quae illius summi 
boni expertes erant, propagare. Historiae annales luculentis testimoniis 


demonstrant, quo animo, quam divite fructuum messe Antonii, Pachomii, 


5 - Acta, vol. XIX, n. 2. 29-2.1952. 

Aphraatis, Ephraem, Hilarionis, Basilii Magni alumni sacra et civilia 
studia, ingenuas disciplinas et artes excoluerint. Qui quidem supernae 
vitae nitor atque in agendo prompta et aemula industria apud illos pau- 
latim elanguerunt, et proh dolor, in aliquibus regionibus ob nota et diu 
manentia mala, quae Orientales Ecclesias contristarunt, restincta sunt. 

Attamen provida et sapientiae plena opera aliquot religiosae disci- 
plinae restitutorum, ut Theodori Studitae, Josaphat Kuntsevyc et Me- 
khitar, necnon maternae Apostolicae Sedis curae effecerunt, ut in pla- 
gis Orientalium Ecclesiarum, Petri Cathedrae magisterio inhaerentis, 
pristinus refloresceret vigor. 

Rerum autem ipse usus comprobavit antiqui iuris normas perficien- 
das huiusque temporis necessitatibus aptandas esse, ut eae magis con- 
sonae congruentesque vitae et profectui essent tum monachorum, tum 
eorum qui alias evangelicae perfectionis formas postea invectas amplexi 
sunt: loquimur de Ordinibus, de Congregationibus, de Societatibus ho- 
minum, qui, quamvis tria sueta religiosa vota publice non nuncupave- 
rint, tamen religiosae communitatis vinculo astringuntur. Quos defe- 
ctus facile comperit qui sive leges, adhuc vigentes, quae religiosoruin 
Institutorum formam constituunt, sive praescripta, a recens actis Sy- 
nodis lata, manu volvit. Quam ob rem, inter alia, quae Sacra Congre- 
gatio Ecclesiis Orientalibus praeposita sibi agenda praestituit, id prae- 
cipuum est huiusmodi statuta et decreta revisere, emendare et perfi- 
cere. Huic vero instanti et providentissimo incepto id obstat quod adhuc 
deest communis quaedam primaria lex, quae ceteris mutandis et per- 
ficiendis velut moderatrix forma praeluceat. Quocirca hos de religiosis 
sodalibus canones promulgari peropportunum Nos duximus. 

Neque minus liquida et aperta est ratio, quae Nobis suadet, ut de 
temporalibus [Ecclesiae bonis canones ferantur. Cum aliquibus locis 
possidendi nativum et sacrum Ecclesiae ius abripere vel minuere quae- 
ratur, Apostolici muneris esse reputamus huiusmodi Ecclesiae omnia 
et singula iura asserere atque tueri. Qua data occasione iuvat Nos 
monere eos, qui utcumque huiusmodi bona gerunt, illos artissimo of- 
ficio astringi, ut eadem bona integre, fideliter, diligenter administrent 
prout propositus eis finis flagitat, qui quidem finis est divini cultus 
decor, sacrorum administrorum honestus victus, pauperum egestatis 
lenimentum. Quare ii omnes qui de huiusmodi bonis gerendis curas 
agunt caveant, ut a se malam quamlibet suspicionem removeant neve 
vel levissimam vituperationem in fungendo suo munere subeant. At 
leges ipsae providae absolutaeque vetando, iubendo, protegendo ec- 

clesiasticorum bonorum administratores nutu imperioque suo moderen- 
tur ac regant, ut ea curent et tractent « velut Deo inspiciente »,' « et 
« sub omni sollicitudine et conscientia bona quae in Deum est qui cun- 


« cta considerat ». ? 


Iamvero Consilium Codici Iuris Canonici pro Orientalibus Ecclesiis 
apparando attente perpendit leges has, quae ad utramque quaestionem 
pertinent, et postquam Orientalium Ecclesiarum Antistites et alios, quo- 
rum opinationem nosse utile erat, audivit, canones de supra memoratis iu- 
ridicis institutis Nostrae adprobationi proposuit, id etiam Nos rogans, 
ut promulgemus quoque caput De verborum significatione, cum omnino 
id necessarium sit, ut huiusmodi de religiosis sodalibus canones recte 
intelligantur. 

Nos autem, his omnibus in Domino diligenter consideratis et enixis 
Deo precibus fusis, nulla interiecta mora, votis annuere statuimus qui- 
bus a Nobis exspostulabatur, ut nisi illico integrum Codicem legum pro 
Eeclesiis Orientalibus, saltem eos canones promulgaremus qui ad disci- 
plinam se referunt religiosorum Institutorum necnon ad bona Eccle- 
siae temporalia et ad nonnullorum verborum significationem; atque 
hasce per Litteras, motu proprio, certa scientia ac de plenitudine pote- 
statis decrevimus ob supra relatas causas eos canones iam nunc pro- 
mulgare, qui religiosorum Institutorum disciplinam, bona Ecclesiae 
temporalia atque aliquot verborum significationem respiciunt, quique a 
Consilio legum Codici pro Ecclesiis Orientalibus conficiendo parati sunt. 

Canones autem, quos Nos Apostolica auctoritate comprobamus, hi 
sunt, qui sequuntur. 


PARS I 
DE MONACHIS CETERISQUE RELIGIOSIS 


Can. 1 


Status religiosus est stabilis vivendi modus in aliqua societate ab 
Sceclesia approbata, quo fideles, praeter communia praecepta, evangelica 
quoque consilia per vota publica obedientiae, castitatis et paupertatis, 
sub legitimo Superiore, ad normam statutorum, servanda suscipiunt. 


Can. 2 
Status religiosus ab omnibus in honore habendus est. 


* Canones SS. Apostolorum, 38. 
? Syn. antiochena, can. 24. 


_— 

Can. 3 


Omnia statuta Religionum, in iis quae iuri hac lege statuto non sunt 
contraria, vim suam servant, iis quae eidem opponuntur abrogatis. 


Can. 4 


Canones de religiosis etiam eremitas obligant, nisi contrarium con- 
stet ex natura rei vel ex approbatis uniuscuiusque Religionis statutis. 


Can. 5 


§ 1. Domus Religionum latini ritus quae orientali ritui, probante 
Apostolica Sede, adscriptae sunt, ius hac lege statutum servare debent, 
salvis praescriptis statutorum quae internum regimen Religionis respi- 
ciunt et privilegiis suae Religioni a Sede Apostolica concessis. 

§ 2. Religio ritus orientalis quae, consentiente Sede Apostolica, do- 
mus et provincias diversi ritus orientalis habet, quod attinet ad regimen, 
ab illa ritus orientalis ecclesiastica Hierarchia pendet quam designa- 
verit eadem Sedes Apostolica. 


Can. 6 


§ 1. 1° Religiosi praecedunt laicis; monachi, ceteris religiosis; Re- 
giones clericales, laicalibus; inter Religiones clericales aut inter Re- 
gi 


2° Firmo praescripto n. 1, Religiones iuris pontificii praecedunt 
Religionibus iuris patriarchalis; hae, Religionibus iuris eparchialis ; 

3° Inter Religiones eiusdem condicionis iuridicae, illa praecedit 
quae est in pacifica quasi possessione praecedentiae et, si de hoc non 
constet, quae prius in loco, ubi quaestio oritur, erecta est. 

§$ 2. Clerus saecularis praecedit religiosis extra eorum ecclesias at- 
que etiam in eorum ecclesiis, si agatur de Religione laicali; coetus con- 
sultorum eparchialium iisdem praecedit ubique locorum. 

§$ 3. Inter singulos autem clericos et religiosos: cui est auctoritas 
in alios, eidem ius est praecedentiae supra illos; si autem nullus eorum 
habeat in alium auctoritatem: qui ad gradum potiorem pertinet prae- 
cedit ei qui est inferioris gradus; inter eiusdem gradus personas sed non 
eiusdem ordinis, qui altiorem ordinem tenet praecedit ei qui in inferiore 
est positus; si denique ad eundem gradum pertineant eundemque ordi- 
nem habeant, praecedit qui prius promotus est ad gradum; si eodem 
tempore promoti sint, antiquior sacra ordinatione, nisi ordinatione re- 
centior urdinatus fuerit a Romano Pontifice; et si eodem tempore ordi- 
nem receperint, senior aetate. 


li 
li 

CAPUT I 


De erectione et suppressione Religionis, provinciae, domus 


Can. 7 


Nomine Hierarchae loci in canonibus huius capitis non venit Admi- 
nistrator sedis vacantis nec Syncellus nisi hic habuerit speciale man- 
datum. 


Can. 8 


§ 1. 1° Hierarchae loci condere possunt monasteria sui iuris, in qui- 
bus sodales ad evangelicam perfectionem tendunt servatis regulis et anti- 
quis traditionibus vitae monasticae orientalis, audito, in patriarchati- 
bus, Patriarcha, et consulta, extra patriarchatus, Sede Apostolica ; 

2° Ad erigendum monasterium dependens sufficit licentia Hierar- 
chae loci. 

§ 2. Patriarchae reservatur, obtento consensu Synodi permanentis, 
erectio cuiusvis monasterii stauropegiaci. 

§ 3. Ad erigendum quodvis monasterium cum exemptione pontificia 
requiritur beneplacitum Apostolicae Sedis. 


Can. 9 


§ 1. 1° Erectio monasterii vel constituendi novi monasterii permissio 
secumfert, si monasterium sit sui iuris vel filiale, licentiam habendi 
ecclesiam vel oratorium publicum et sacra ministeria peragendi, itemque 
pia opera exercendi monasterii ad normam statutorum propria, salvis 
clausulis in ipsa erectione vel permissione appositis, et firma obligatio- 
ne obtinendi consensum Hierarchae loci antequam ecclesia vel orato- 
rium publicum in certo ac determinato loco aedificetur ; 

2° Eadem erectio vel permissio, si de monasterio subsidiario agatur, 
licentiam secumfert habendi oratorium semi-publicum. 

§ 2. 1° Ut aedificentur et aperiantur schola, hospitium vel similis ge- 
neris aedes separata a monasterio etiam cum exemptione pontificia, re- 
quiritur specialis Hierarchae loci licentia; si autem agatur de monaste- 
rio stauropegiaco requiritur praeterea Patriarchae licentia ; 

2° Haec loci Hierarchae licentia secumfert licentiam habendi ora- 
torium semi-publicum. 

§ 3. Ut constitutum monasterium in alios usus convertatur, eaedem 
sollemnitates requiruntur quae ad erigendam domum, nisi agatur de 
conversione quae, salvis fundationis legibus, ad internum regimen et 
disciplinam religiosam dumtaxat referatur. 


| 

Can. 10 


§ 1. In patriarchatibus, monasterium sui iuris vel filiale sine pon- 
tificia exemptione supprimi non potest nisi a Patriarcha, gravi de 
‘ausa, de consensu Synodi permanentis et rogante vel audito Hierarcha 
loci si monasterium sit iuris eparchialis, et audito Superiore maiore 
monasterii et Praeside Confoederationis, si monasterium sit confoede- 
ratum, salvo recursu cum effectu suspensivo ad Sedem Apostolicam. 

§ 2. Monasterium sui iuris vel filiale pontificia exemptione fruens 
et, extra patriarchatus, omne monasterium sui iuris vel filiale, etiam 
iuris eparchialis, tantummodo Sedes Apostolica supprimere potest. 

§ 3. Monasterium subsidiarium cuiusvis condicionis iuridicae sup- 
primi potest a Superiore monasterii sui iuris ad normam statutorum, 
praevio beneplacito Sedis Apostolicae si de monasterio exemptione pon- 
tificia fruenti agatur, consensu Patriarchae cum Synodo permanenti si 
de monasterio stauropegiaco, consensu Hierarchae loci si de alio mo- 
nasterio. 

§ 4. 1? Bona monasterii sui iuris suppressi cedunt Confoederationi, 
si fuerit confoederatum ; secus, eparchiae vel, si fuerit stauropegiacum, 
patriarchatui; de bonis autem monasterii suppressi quod exemptione 
pontificia fruebatur, Sedi Apostolicae reservatur statuere, salva omni 
in casu offerentium voluntate ; 

2? Bona autem monasterii dependentis suppressi cedunt mona- 
sterio sui iuris, salva offerentium voluntate. 


Can. 11 


§ 1. Plura monasteria sui iuris sive virorum sive mulierum eiusdem 
iuridicae condicionis et, si agatur de monasteriis iuris eparchialis, eius- 
dem eparchiae, Confoederationem inire possunt de licentia legitimae 
auctoritatis, cui reservatur quoque foederis leges approbare. 

§ 2. Haec legitima auctoritas est loci Hierarcha, si monasteria sint 
iuris eparchialis ; Patriarcha, si stauropegiaca ; Sedes Apostolica, si sint 
iuris pontificii. 


Can. 12 


§ 1. Monasterii non confoederati aggregatio et confoederati a Con- 
foederatione separatio eidem auctoritati reservatur de qua in can. 11. 

§ 2. Suppressio autem Confoederationis fieri non potest nisi a Sede 
Apostolica vel, si Confoederatio sit iuris eparchialis, a Patriarcha de 
consersu Synodi permanentis, audito loci Hierarcha et Praeside Con- 
foederationis. Decretum autem Patriarchae exsecutioni tradi non potest 
nisi post Sedis Apostolicae approbationem. ‘ 

§ 3. De bonis autem quae ad ipsam Confoederationem suppressam 
pertineant statuere reservatur Sedi Apostolicae vel, si Confoederatio 
suppressa sit a Patriarcha ad normam § 2, Patriarchae de consensu 
Synodi permanentis, salva offerentium voluntate. 


Can. 138 


§ 1. 1° Hierarchae loci condere possunt Congregationes ; sed eas ne 
condant inconsulta Sede Apostolica ; 
2° Patriarchae, obtento consensu Sedis Apostolicae, condere pos- 
sunt. Ordines ; Congregationes autem, consulta eadem Sede Apostolica ; 
3° Si agatur de tertiariis in communi viventibus, requiritur prae- 
terea ut a supremo Moderatore primi Ordinis suae Religioni aggre- 
gentur. 

§ 2. Congregatio iuris eparchialis, quae decursu temporis in plures 
eparchias diffusa sit, fieri potest iuris patriarchalis, decreto Patriar- 
chae, auditis iis quorum interest et obtento consensu Synodi perma- 
nentis. 

§ 3. Nec nomen nec habitus iam constituti Ordinis vel constitutae 
Congregationis assumi potest ab iis qui ad illam Religionem legitime 
non pertinent aut a nova Religione. 


Can. 14 


§ 1. 1° Ordo, etiam iuris patriarchalis, legitime conditus, etiamsi 

unica domo constet, supprimi nequit nisi a Sede Apostolica ; 
2° Ipsi Apostolicae Sedi reservatur de bonis suppressi Ordinis sta- 
tuere, salva offerentium voluntate. 

§ 2. Congregationem iuris patriarchalis vel eparchialis, legitime ere- 
ctam, etsi unica constet domo, supprimere potest Sedes Apostolica vel 
Patriarcha auditis iis quorum interest et de consensu Synodi permanen- 
tis. Decretum autem Patriarchae exsecutioni tradi non potest nisi post 
Sedis Apostolicae approbationem. 


Can. 15 


§ 1. Religionem in provincias dividere, constitutas iam provincias 
coniungere vel aliter circumscribere, novas condere conditasve suppri- 
mere, pertinet ad Sedem Apostolicam, si agatur de Religione iuris pon- 
tificii; ad Patriarcham in patriarchatibus, si agatur de Ordine iuris 
patriarchalis aut de Congregatione iuris patriarchalis vel eparchialis. 

§ 2. Extincta provincia, de eius bonis statuere, salvis iustitiae le- 
gibus et fundatorum voluntate, spectat, nisi statuta aliud caveant, ad 
synaxim generalem vel, urgente necessitate, ad supremum Moderato- 
rem de consensu sui consilii. 

Can. 16 


Nulla religiosa domus erigatur nisi iudicari prudenter possit, re- 
ditibus propriis aliove modo, congruae sodalium habitationi et susten- 
tationi provisum iri. 


Can. 17 


3 1. Congregatio iuris eparchialis domos in alia eparchia valide con- 
stituere non potest nisi de consensu Hierarchae loci in quo erigenda est 
domus et, si agatur de prima domo erigenda in alia eparchia, de con- 
sensu Hierarchae eparchiae in qua residet supremus Moderator. 

§ 2. In patriarchatibus autem Hierarcha loci in quo condenda est 
domus, consensum ne det sine licentia Patriarchae. 


Can. 18 


§ 1. Typicum monasterii stauropegiaci et statuta Ordinis iuris pa- 
triarchalis approbat Patriarcha audita Synodo permanenti. 

§ 2. Statuta Congregationis iuris patriarchalis approbat Patriar- 
cha, auditis omnibus locorum Hierarchis in quorum eparchiis domus 
habentur. 

s 3. Si Congregatio iuris eparchialis ad eparchias alias forte pro- 
pagetur, nihil in ipsius statutis valide mutari potest, nisi de consensu 
singulorum Hierarcharum in quorum eparchiis domus habeat, salvis iis 
quae ad normam can. 13 § 1, nn. 1, 2, Sedi Apostolicae fuere subiecta. 


Can. 19 


§ 1. 1° Ordo et Congregatio iuris pontificii vel patriarchalis do- 
mos constituere non possunt nisi de licentia Hierarchae loci in quo eri- 
genda est domus; si agatur de prima domo Ordinis vel Congregationis 
iuris patriarchalis eo in loco erigenda, requiritur praeterea consensus 
Patriarchae ; 

2 Ordo vel Congregatio pontificia exemptione fruentes domos con- 
stituere non possunt nisi obtento beneplacito Sedis Apostolicae et con- 
sensu Hierarchae loci. 

§ 2. Constituendae novae domus licentia facultatem secumfert pro 
Religionibus clericalibus habendi ecclesiam vel publicum oratorium do- 
mui adnexum, et sacra ministeria peragendi, servatis de iure servandis, 
et firma obligatione obtinendi consensum Hierarchae loci antequam 
ecclesia vel oratorium publicum in certo ac determinato loco aedificetur : 
pro omnibus Religionibus, pia opera exercendi Religioni propria, sal- 
vis clausulis in ipsa permissione appositis. 

§ 3. Quae de monasteriis praescripta sunt in can 9, §§ 2, 3, ser- 
ventur etiam de Ordinibus et Congregationibus. ‘ 

Can. 20 


§ 1. Domus Ordinis vel Congregationis sive formata sive non formata 
supprimi nequit nisi obtento beneplacito Apostolico, si exemptione pon- 
tificia fruatur. 

§ 2. Extra patriarchatus, domus Ordinis vel Congregationis, sive 
formata sive non formata, quae sit iuris pontificii non exempta supprimi 
potest a supremo Moderatore de consensu Hierarchae loci. 

§ 3. In patriarchatibus, domus Ordinis vel Congregationis, sive for- 
mata sive non formata, tum iuris pontificii non exempta tum iuris pa- 
triarchalis supprimi potest a supremo Moderatore, consentiente Pa- 
triarcha. 

§ 4. Domus Congregationis iuris eparchialis, sive formata sive non 
formata, supprimi potest sola Hierarchae loci auctoritate, audito Con- 
gregationis Moderatore, salvo praescripto can. 14, § 2 si de unica domo 
agatur. 

§ 5. Decretum suppressionis domus de qua in §§ 3, 4, nisi recursus 
interpositus fuerit, exsecutioni tradi potest tres post menses a die ap- 
posito eidem decreto. 

Can. 21 


Erectio, immutatio et suppressio sive Religionis sive provinciae sive 
domus, quae a Superiore infra Sedem Apostolicam fiat, scripto fa- 
cienda est. Decreti exemplar servandum est in tabulario curiae Superio- 
ris qui illud dedit, et in tabulario personae moralis erectae vel im- 
mutatae. 

Can. 22 

§ 1. Beneplacitum, consensus, licentia de quibus in canonibus huius 
capitis ad validitatem actus requiruntur. 

§ 2. Consensus et licentia de quibus in canonibus huius capitis in 
scriptis dentur. 


CAPUT II 
De Religionum regimine 


ARTICULUS I 


De Superioribus et de synaxibus 


Can. 23 


Religiosi omnes, tamquam supremo Superiori, subduntur Romano 
Pontifici, cui parendi obligatione tenentur etiam vi voti obedientiae. 


Can. 24 


§ 1. Subduntur quoque religiosi Hierarchae loci, iis exceptis qui 
iure communi vel privilegio, ab auctoritate Hierarchae loci subducti 

sunt et subiecti sive Patriarchae sive uni Sedi Apostolicae, salva sem- 
per potestate quam ius etiam in eos locorum Hierarchis concedit. 

§ 2. 1° Religiosi exemptione pontificia non fruentes subiiciuntur 
quoque, in patriarchatibus, Patriarchae mediate, in iis in quibus iidem 
loci Hierarchae, Patriarchae subiecto, subduntur; in ceteris, imme- 
diate ; salvis casibus in quibus iure communi vel privilegio iidem uni 
Apostolicae Sedi subiiciuntur ; 

2° In patriarchatibus, religiosi exemptione pontificia fruentes su- 
biiciuntur immediate Patriarchae dumtaxat in casibus in iure expres- 
sis; mediate autem in iis in quibus immediate Hierarchae loci subii- 
ciuntur. 


Can. 25 


Nulla virorum Religio sine speciali Apostolico indulto potest sibi 
subditam habere mulierum Congregationem aut earum curam et mode- 
rationem retinere sibi specialiter commendatam. 


Can. 26 


§ 1. Superiores et synaxes, ad normam statutorum et iuris commu- 
nis, potestatem habent dominativam in subditos. 

§ 2. 1° In monasterio exempto et in Religione clericali exempta, Su- 
periores et synaxes, ad normam statutorum et iuris communis, habent 
iurisdictionem ecclesiasticam tam in foro interno quam in externo; 

2° Superiores maiores monachorum non exemptorum cuiusvis con- 
dicionis iuridicae, et Congregationum clericalium iuris pontificii non 
exemptarum vel iuris patriarchalis habent iurisdictionem ecclesiasti- 
eam in utroque foro tantum in casibus in iure expressis. 

§ 3. Superiores maiores monachorum non exemptorum cuiusvis con- 
dicionis iuridicae, et Congregationum clericalium iuris pontificii non 
exemptarum vel iuris patriarchalis, dispensare valent quod attinet ad. 
ea in quibus ab Hierarcha loci exempti sunt, tum ab universalibus Eccle- 
siae legibus tum a legibus quas speciatim tulerit Romanus Pontifex 
pro aliquo ritu vel pro particulari territorio seu coetu personarum, in- 
tra fines quibus potestas dispensandi ab iisdem legibus Hierarchis infra 
Romanum Pontificem iure competit. 


Can. 27 
Superior quilibet severe prohibetur quominus in causis ad S. Offi- 
cium spectantibus se intromittat. 


Can. 28 


Praeses Consociationis Confoederationum, Praeses Confoederatio- 
nis monasticae et Antistita generalis Ordinis non habent omnem po- 
testatem et iurisdictionem quam ius commune tribuit Superioribus 


Acta Pi Pp. XII 75 


maioribus, sed eorum potestas et iurisdictio desumenda est, praeterquam 
ex iure, ex legibus et statutis cuiusque Consociationis Confoederationum 
vel Confoederationis monasticae vel Ordinis, firmo praescripto can. 207. 


Can. 29 


Supremus Ordinis vel Congregationis Moderator potestatem obti- 
net in omnes provincias, domos, sodales, exercendam secundum statuta ; 
alii Superiores ea gaudent intra fines sui muneris. 


Can. 30 


Superiores maiores monachorum et Religionis clericalis exemptae pos- 
sunt notarios constituere, sed tantum pro negotiis ecclesiasticis suae 
Religionis. 

Can. 31 


Firmis Religionis statutis quae provectiorem aetatem aliaque potiora 

requisita exigant, ad officium Superioris maioris inhabiles sunt: 

1° Qui legitimis natalibus praediti non sunt, firmo iure particu- 
lari ; 

2° Qui eamdem Religionem professi non sunt per decem saltem an- 
nos a prima professione computandos ; 

3° Qui annos triginta quinque non expleverunt, et sacerdotio aucti 
non sunt, si de virorum monasteriis agatur ; 

4° Quae annos quadraginta non explevit, si de monialium Antisti- 
ta res sit. 

5° In Ordinibus et Congregationibus, qui annos quadraginta non 
expleverunt, si agatur de supremo religionis Moderatore; annos tri- 
ginta, si de aliis Superioribus maioribus. 


Can. 32 


§ 1. Superior monasterii sui iuris in officio ad vitam permaneat, 
nisi aliter ferat Typicum. 

$ 2. Superiores maiores in Ordinibus et Congregationibus sint tem- 
porarii, nisi aliter ferant statuta. 

§ 3. 1° Superiores minores locales ne constituantur ad tempus ultra 
sexennium, quo exacto, possunt ad idem officium iterum assumi, si sta- 
tuta ita ferant, sed non tertio immediate in eadem religiosa domo ; 

2° In patriarchatibus, Patriarcha, iusta ex causa, dispensare po- 
test a praescripto n. 1 in Religionibus cuiusvis iuridicae condicionis, ad 
petitionem Superiorum Religionis, audito, si res ferat, loci Hierarcha. 


Can. 33 


Praescriptum can. 32 de Superioribus minoribus localibus appli- 
catur quoque Superioribus seu Rectoribus scholarum, nosocomiorum, 

aliarumque piarum domorum, quoties Superiores isti seu Rectores sunt 
simul Superiores religiosorum, sub sua potestate habentes alios reli- 
giosos etiam quod attinet ad religiosam disciplinam. 


Can. 34 


§ 1. Antequam ad Superiorum maiorum electionem deveniatur in 
Religionibus virorum, omnes et singuli electores iureiurando promittant 
se electuros quos secundum Deum eligendos esse existimaverint. 

§ 2. Praesidi Confoederationis monasticae virorum competit electioni 
Superioris monasterii sui iuris de Confoederatione praeesse, per se vel 
per delegatum. 

$ 3. 1° In monasteriis monialium, comitiis eligendae Antistitae et, 
in mulierum Ordinibus, comitiis eligendae Antistitae generalis praesit 
Hierarcha loci aut eius delegatus cum duobus presbyteris scrutatoribus, 
si inonialium domus Superiori religioso subiecta non sit; secus hic Su- 
perior praesit ; sed etiam hoc in casu Hierarcha tempestive moneri de- 
bet de die et hora electionis, cui potest una cum Superiore religioso per 
se ipse vel per alium assistere et, si assistat, per se vel per alium 
pracesse ; 

2° Si monasterium sit stauropegiacum, ius et officium Hierarchae 
loci pertinet ad Patriarcham ; cui integrum est pro conscientiae officio 
peractam electionem confirmare vel rescindere ; 

3° In scrutatores ne assumantur confessarii ordinarii ipsarum mo- 
nialium. 

§$ 4. In mulierum Congregationibus electioni Antistitae generalis 
praesideat per se vel per alium Hierarcha loci in quo electio peragitur ; 
cui, si Congregatio sit iuris eparchialis, peractam electionem confir- 
mare vel rescindere integrum est pro conscientiae officio. 


Can. 35 


§ 1. In electionibus quae a synaxi fiunt, servetur ius commune prae- 
ter cuiusque Religionis statuta eidem non contraria. 

§ 2. Caveant omnes ne directe vel indirecte suffragia procurent tam 
seipsis quam aliis. 

§ 3. Postulatio admitti potest solum in casu extraordinario et dum- 
modo in statutis ne prohibeatur. 


Can. 36 


In sua quisque domo Superiores commorentur neque ab eadem di- 
scedant, nisi ad normam statutorum. 


Can. 37 


Curent Superiores ut subditi vitam iuxta statuta suae Religionis com- 
ponant, atque eosdem exemplo et hortatione iuvent in consecutione finis 
Religionis. 

Can. 38 


§ 1. Omnis Superior debet notitiam et exsecutionem decretorum 
Apostolicae Sedis, Patriarchae, aliusque legitimae auctoritatis, suos 
inter subditos promovere. 

§ 2. Curent Superiores locales : 

1° Ut saltem semel in anno, statis diebus, publice legantur propria 
statuta, itemque decreta quae publice legenda praescribuntur ; 

2° Ut saltem bis in mense, firmo praescripto can. 98, § 2, christianae 
catechesis habeatur instructio pro monachis qui non sint presbyteri nec 
studiis ecclesiasticis vacent, et pro familiaribus, et, in Ordine vel Con* 
gregatione, pro coadiutoribus et familiaribus, audientium condicioni ac- 
commodata, et, praesertim in Ordine vel Congregatione laicalibus, pia 
ad omnes de familia exhortatio. 


Can. 39 


§ 1. Relationem de statu Religionis quinto quoque anno, vel saepius 
si ita ferant statuta, mittere debet : 
1° Ad Sedem Apostolicam, Praeses Confoederationis monasticae 
iuris pontificii, Superior monasterii sui iuris quod sit iuris pontificii non 
confoederati, et supremus Moderator alius Religionis iuris pontificii ; 
2° Ad Patriarcham, iidem de quibus in n. 1 iuxta tamen statutam 
a Sede Apostolica formulam, et Superior Ordinis vel Congregationis 
iuris patriarchalis. 
§ 2. Relatio fieri debet per documentum subsignatum a Superiore 
“um suo consilio et, si agatur de Religione mulierum, etiam ab Hierarcha 
loci in quo suprema Antistita cum suo consilio residet. 


Can. 40 


Praeses Confoederationis stauropegiacae et Superior monasterii sui 
iuris stauropegiaci ad relationem quod attinet servent statuta. 


Can. 41 


$ 1. Superiores maiores quos ad hoc munus statuta designant, tem- 
poribus in iisdem definitis, omnes domos sibi subiectas visitent per se, 
vel per alios si fuerint legitime impediti. 

§$ 2. Praeses Confoederationis monasticae singula monasieria Con- 
foederationis, temporibus in statutis determinatis, visitare debet per 
se, vel, si impedimento detineatur, per alium; Visitatorem autem mo- 
nasterii quod ipse Praeses gubernet statuta designare debent. 


Can. 42 


Ins et officium est Patriarchae visitandi per se vel per alium mona- 
steria stauropegiaca, quoties opportunum duxerit. 

Can. 43 


Religiosos exemptos Episcopus visitare potest in casibus tantum in 
iure expressis. 


Can. 44 


§ 1. Hierarcha loci per se vel per alium quinto quoque anno visitare 

debet : 

1° Singula monialium monasteria cuiusvis condicionis iuridicae, 
Superiori religioso non subiecta, stauropegiacis exceptis ; 

2 Virorum monasteria iuris eparchialis, omnesque domos Con- 
gregationis eiusdem iuridicae condicionis. 

§ 2. Item quinto quoque anno visitare debet : 

1° Singula monialium monasteria cuiusvis condicionis iuridicae 
circa ea quae ad clausurae legem spectant ; 

2° Singula virorum monasteria iuris pontificii et singulas domos 
cuiusvis Religionis clericalis iuris pontificii vel patriarchalis, in iis quae 
pertinent ad ecclesiam, sacrarium, oratorium publicum, sedem ad sa- 
cramentum poenitentiae ; 

3° Singulas domos laicalis Congregationis iuris pontificii vel pa- 
triarchalis, non solum in iis de quibus in superiore numero, sed etiam 
in aliis quae ad internam disciplinam spectant, ad normam tamen 
can. 167, § 2, n. 1. 

§ 3. Hierarcha loci debet omnes domos religiosas iuris pontificii aut 
patriarchalis sive clericales sive laicales exemptas vel non exemptas, 
visitare, si Superior maior, ad quem visitatio iure competit, post quin- 
que annos eas non visitaverit et, monitus ab Hierarcha loci, eas visi- 
tare neglexerit. 


Can. 45 


§ 1. Visitator ius et officium habet interrogandi religiosos, quos in- 
terrogandos iudicaverit, et cognoscendi de iis quae ad visitationem spec- 
tant; omnes autem religiosi obligatione tenentur respondendi secun- 
dum veritatem, nec Superioribus licet quoquo modo eos ab hac obli- 
gatione avertere aut visitationis finem impedire. 

§ 2. A decretis Visitatoris datur recursus cum effectu devolutivo 
tantum, nisi ipse ordine iudiciario processerit. 


Can. 46 


§ 1. 1° In omni monasterio et in omni Religione clericali ius et offi- 
cium est Superiori, per se vel per alium, aegrotis professis, novitiis. 
aliisve in religiosa domo diu noctuque degentibus causa famulatus, edu- 
cationis, hospitii aut infirmae valetudinis, encharisticum Viaticum et 
unctionis infirmorum sacramentum ministrandi; 


78 


Acta Pit Pp. XII 79 


2° Ius et officium de quo in n. 1 competit Superioribus de quibus 
in eodem numero quod attinet ad religiosos et novitios extra domum 
aegrotos. 
§ 2. 1° In monialium domo idem ius et officium habet ordinarius 
confessarius vel qui eius vices gerit ; 
2° Si confessarius vel qui eius vices gerit non sint eiusdem ritus 
ac monialis, et possit accersiri sacerdos eiusdem ritus, hic, nisi obstet 
gravis causa, advocari debet, ut eucharisticum Viaticum et sacramen- 
tum unctionis infirmorum moniali administret. 
§ 3. In laicali Congregatione ius et officium de quo in § 1 spectat ad 
parochum loci vel ad cappellanum quem Hierarcha parocho iusta et 
gravi de causa ad normam iuris suffecerit. 


Can. 47 


§ 1. Vetitum est religiosos titulis dignitatum vel officiorum mere 
honorificis augere ; statutis id permittentibus, admittuntur tantummodo 
tituli officiorum maiorum quae religiosi in propria Religione exercue- 
rint, firmo praescripto § 2. 

§ 2. Religiosi extra proprias domos officia exercentes augeri non pos- 
sunt titulis sui ritus dignitatum nisi Patriarcha, audito Superiore, con- 
sensum dederit. Cessante officio, cessat, nisi aliter ferant liturgicae le- 
ges, etiam dignitatis titulus. 


Can. 48 


§ 1. Superiores maiores et Superior cuiusvis domus religiosae sal- 
tem formatae habeant suos consiliarios, quorum consensum aut consi- 
lium exquirant ad normam statutorum et canonum. 

§ 2. Sint etiam pro administratione bonorum temporalium oeco- 
nomi: generalis qui Religionis universae bona administret, provincialis 
qui provinciae, localis qui singularum domorum; qui omnes officio suo 
fungantur sub moderamine Superioris. 

§ 3.0economi generalis et provincialis munus gerere Superior ipse 
non potest; munus vero oeconomi localis, quamvis melius a munere 
Superioris distinguatur, componi tamen cum eo potest, si necessitas id 
exigat. 

§ 4.Superior monasterii sui iuris munus oeconomi eiusdem mona- 
sterii simul ne gerat. 

§ 5. Si de modo oeconomos designandi statuta sileant, a Superiore 
maiore cum consensu sui consilii nominentur. 


Can. 49 


§ 1. 1° Virorum Religio exemptione pontificia fruens procuratorem 
generalem habeat, qui, secundum statuta designatus, negotia propriae 
Religionis apud Apostolicam Sedem pertractet ; 

2? Antequam praescriptum in statutis tempus exspiret, procura- 
tor ne amoveatur, inconsulta Sede Apostolica. 
§ 2. Praescriptum § 1 servent etiam aliae iuris pontificii Religiones, 
quibus Apostolica Sedes concessit, ut procuratorem generalem apud 
ipsam constituant. 


ARTICULUS II 


De confessariis et cappellanis 


Can. 50 


§ 1. In singulis virorum monasteriis sui iuris, filialibus vel subsi- 
diariis formatis et in singulis domibus clericalis Ordinis vel Congre- 
gationis designentur plures pro sodalium numero confessarii legitime 
approbati. 

§ 2. Superiores religiosi, potestatem audiendi confessiones haben- 
tes, possunt, servatis de iure servandis, confessiones audire subditorum, 
qui ab illis sponte sua ac motu proprio id petant, at sine gravi causa id 
ad modum habitus ne agant. 

$ 3. Caveant Superiores ne quem subditum aut ipsi per se aut per 
alium vi, metu, importunis suasionibus aliave ratione inducant, ut pec- 
cata apud se confiteatur. 


Yan. 51 


Firmis statutis quae confessionem praecipiunt vel suadent apud 
determinatos confessarios statis temporibus peragendam, si religiosus, 
etiam exemptus, ad suae conscientiae quietem, confessionem peragat 
apud sacerdotem ab Hierarcha loci approbatum, etsi inter designatos 
non recensitum, confessio, revocato quolibet contrario privilegio, valida 
et licita est. 


Can. 52 


§ 1. Singulis religiosarum domibus unus dumtaxat detur confes- 
surius ordinarius, qui sacramentales confessiones universae communi- 
tatis excipiat, nisi propter magnum ipsarum numerum vel aliam iustam 
causam sit opus altero vel pluribus. 

§ 2. Si qua religiosa, ad animi sui quietem, vel ad maiorem in via 
Dei progressum, aliquem specialem confessarium vel moderatorem spi- 
ritualem postulet, eum facile concedat Hierarcha; qui tamen invigilet 
ne ex hac concessione abusus irrepant; quod si irrepserint, eos caute 
et prudenter eliminet, salva conscientiae libertate. 


Can. 53 


$ 1. Unicuique religiosarum communitati detur confessarius ex- 
traordinarius qui quater saltem in anno ad domum religiosam‘ accedat 

et cui omnes religiosae se sistere debent, saltem benedictionem rece- 
pturae. 

§ 2. Hierarchae locorum, in quibus religiosarum communitates ex- 
sistunt, aliquot sacerdotes pro singulis domibus designent, ad quos pro 
sacramento poenitentiae in casibus particularibus recurrere eae facile 
possint. 

§ 3. Si qua religiosa aliquem ex iis confessariis expetat, nulli An- 
tistitae liceat nec per se nec per alios, neque directe neque indirecte, 
petitionis rationem inquirere, petitioni verbis aut factis refragari, aut 
quavis ratione ostendere se id aegre ferre. 


Can. 54 


Si, non obstante praescripto can. 52, 53, aliqua religiosa, ad suae 
“onscientiae tranquillitatem, confessionem peragat apud sacerdotem 
ab Hierarcha loci approbatum, confessio in qualibet ecclesia vel oratorio 
etiam semipublico peracta, aut in loco ad audiendas confessiones 
mulierum vel religiosarum legitime destinato, valida et licita est, revo- 
cato quolibet contrario privilegio; neque Antistita id prohibere po- 
test aut de ea re inquirere, ne indirecte quidem; nec religiosae obliga- 
tione quicquam referendi Antistitae tenentur. Quodsi confessio pera- 
gatur in loco non audiendis confessionibus destinato, valida quidem est, 
sed confessarius illicite agit, nisi in aliquo casu extraordinario graves 
rationes id exegerint. 


Can. 5d 


Religiosae omnes, cum graviter aegrotant, licet mortis periculum ab- 
sit, quemlibet sacerdotem ad confessiones excipiendas approbatum, etsi 
non destinatum religiosis, arcessere possunt eique, perdurante gravi 
infirmitate, quoties voluerint, confiteri, nec Antistita potest eas sive di- 
recte sive indirecte prohibere. 


Can. 56 


$ 1. Confessarii religiosarum et ordinarii et extraordinarii sint sa- 
cerdotes, sive e clero saeculari, sive religiosi de Superiorum licentia, 
morum integritate ac prudentia praestantes; sint insuper annos nati 
saltem quadraginta, nisi iusta causa, iudicio Hierarchae, aliud exigat, 
nullam potestatem in easdem religiosas in foro externo habentes. 

$ 2. Confessarius ordinarius non potest renuntiari extraordinarius 
nec, praeter casus in can. 58 recensitos, rursus designari ordinarius 
in eadem communitate, nisi post annum ab expleto officio; extraordina- 
rius vero immediate ut ordinarius renuntiari potest. 

§ 8. Confessarii religiosarum tum ordinarii tum extraordinarii in- 
terno vel externo communitatis regimini nullo modo sese immisceant. 

Can. 57 


§ 1. Firmo praescripto § 2, Hierarcha loci designat sacerdotes a 
confessionibus tum ordinarios tum extraordinarios; si monialium mo- 
nasterium Superiori religioso subiectum sit, hic confessarios Hierarchae 
praesentat, cuius est eosdem pro audiendis illarum monialium confes- 
sionibus approbare et Superioris negligentiam, si opus sit, supplere. 

§ 2. In monasterio stauropegiaco Patriarchae est sacerdotes a con- 
fessionibus designare et approbare, firmo iure et officio loci Hierarchae 
id praestandi ad actum, nisi iure particulari etiam hoc ius et officium 
Patriarchae reservetur. 

Can. 58 


Religiosarum confessarius ordinarius suum officium ne exerceat ultra 
triennium ; Hierarcha tamen eum ad secundum, imo etiam ad tertium 
triennium confirmare potest, si vel ob sacerdotum ad hoc officium ido- 
neorum penuriam aliter providere nequeat, vel maior religiosarum pars, 
earum quoque quae in aliis negotiis ius non habent ferendi suffragium, 
in eiusdem confessarii confirmationem, per secreta suffragia, convene 
rit; dissentientibus tamen, si velint, aliter providendum est. 


Can. 59 


§ 1. Loci Hierarcha, firmo praescripto § 2, potest, gravem ob causam, 
religiosarum confessarium tam ordinarium quam extraordinarium amo- 
vere, etiamsi domus religiosarum Superiori religioso subdatur et ipse 
sacerdos a confessionibus sit religiosus, nec obligatione tenetur causam 
amotionis cuiquam significandi, praeterquam Apostolicae Sedi, si ab 
ea requiratur ; de amotione autem debet Superiorem religiosum monere, 
si religiosarum domus Superiori religioso subdatur. 

§ 2. 1° Loci Hierarcha vel Superior religiosus iurisdictionem vel ]i- 
centiam ad audiendas confessiones ne revocent aut suspendant, nisi gra- 
vem ob causam ; 

2° Non licet Hierarchae, inconsultis Sede Apostolica vel Patriar- 
cha, omnibus alicuius religiosae domus formatae confessariis una si- 
mul iurisdictionem adimere. 


Can. 60 
Etiam in laicali virorum Congregatione ab Hierarcha loci designen- 
tur confessarius ordinarius et extraordinarius; et si religiosus aliquem 


specialem confessarium expostulet, illum Superior concedat, nullo modo 
petitionis rationem inquirens neque id aegre se ferre demonstrans. 


Can. 61 


§ 1. Firmo praescripto § 2, in mulierum monasterio et in laicali Or- 
dine vel Congregatione, Hierarchae loci est sacerdotem a sacris desi- 
gnare et a contionibus probare. 

§ 2. In mulierum monasterio stauropegiaco, Patriarchae est sacer- 
dotem a sacris designare et a contionibus probare, firmo iure loci Hie- 
rarchae facultatem contionandi ad actum concedendi, nisi id quoque, 
iure particulari, Patriarchae reservetur. 


Can. 62 


§ 1. Omnes religiosi Superiores severe vetantur personas sibi sub- 
ditas quoquo modo inducere ad conscientiae manifestationem sibi pera- 
gendam. 

§ 2. Non tamen prohibentur subditi quominus libere et ultro aperire 
animum suum Superioribus valeant; imo expedit ut ipsi filiali cum fi- 
ducia Superiores adeant, iis, si sint sacerdotes, dubia quoque et anxie- 
tates suae conscientiae exponentes. 


ARTICULUS ITI 


De bonis temporalibus eorumque administratione 


Can. 63 


§ 1. Monasterium, Confoederatio monastica, Consociatio Confoedera- 
tionum, Ordo et Congregatio, Ordinis Congregationisve provincia vel 
quasi provincia et domus sunt capaces acquirendi et possidendi quaevis 
bona temporalia, nisi statuta acquirendi capacitatem excludant aut 
coarctent. 

§ 2. In statutis expresse ambitus seu extensio capacitatis acquirendi 
declaretur. 


Can. 64 


§ 1. Bona ad personas morales de quibus in can. 63, § 1, pertinentia, 
administrentur ad normam statutorum. 

§ 2. Expensas et actus iuridicos ordinariae administrationis valide 
faciunt, intra fines sui muneris, praeter Superiores, officiales quoque, 
qui in statutis ad hoc designantur. 


Can. 65 


§ 1. Quod attinet ad pecuniae collocationem serventur statuta; sed 
praevio consensu Hierarchae loci, ad validitatem actus, indigent : 
1° Antistita monialium et Congregationis iuris eparchialis pro 
cuiusvis pecuniae collocatione ; imo, si monialium monasterium sit Su- 
periori religioso subiectum, ipsius quoque consensus, ad validitatem 
collocationis, est necessarius ; 
2° Antistita religiosarum in Congregatione iuris pontificii vel pa- 
triarchalis, si pecunia dotem professarum constituat, ad normam can. 81 ; 

3° Superior vel Antistita cniusvis domus religiosae, si bona sint 
attributa vel legata eo fine ut in beneficentiam in loco impendantur ; 

4° Superior domus Congregationis iuris eparchialis et Antistita do- 
mus cuiusvis Religionis, si bona sint attributa vel legata ad Dei cultum; 

5° Religiosus quilibet, etsi exemptus, si pecunia data sit paroeciae 
vel missioni, aut religiosis intuitu paroeciae vel missionis. 

§ 2. In mulierum monasteriis stauropegiacis, iura et officia Hierar- 
chae loci de quibus in § 1, nn. 1, 2, uni Patriarchae competunt, etsi 
monialium monasterium Superiori religioso subdatur. 

§ 3. Praescripta §§ 1, 2, item servanda sunt in qualibet collocationis 
mutatione. 


Can. 66 


$ 1. In alienandis rebus pretiosis aliisve bonis vel contrahendis de- 
bitis et obligationibus serventur praescripta cann. 279, 280, 283, 288, 291, 
firmis normis quae sequentibus §§ 2-4 statuuntur. 

§ 2. Legitimus Superior, cuius licentia ad normam can. 279, § 1, n. 3 
requiritur, est : 

1° Sedes Apostolica, si extra patriarchatus, res sint pretiosae vel 
bonorum pretium superet summam triginta milium francorum aut, in 
patriarchatibus, si res sint pretiosae vel bonorum pretium superet sum- 
mam sexaginta milium francorum ; 

2° Patriarcha, si res sint pretiosae vel bonorum pretium versetur 
ultra triginta milia sed infra sexaginta milia francorum ; 

3° Superior quem statuta designant, de consensu suae synaxis vel 
sui consilii ad normam statutorum per secreta suffragia manifestato, si 
rerum vel bonorum pretium versetur intra decem milia et triginta milia 
francorum ; 

4° Superior quem statuta designant servatisque praescriptis eo- 
rundem statutorum, si rerum vel bonorum pretium non superet decem 
milia francorum. 

§ 3. 1° Si agatur de monialibus cuiusvis condicionis iuridicae vel 
de religiosis mulieribus iuris eparchialis, praeter ea quae § 2 praescri- 
buntur, requiritur, ad validitatem actus, consensus Hierarchae loci in 
scriptis praestitus, et si de monialibus Superiori religioso subiectis, in- 
super huius consensus scripto datus, quoties rei alienandae pretium 
superet tria milia francorum ; 

2? In mulierum monasteriis stauropegiacis, ius Hierarchae loci 
de quo in n. 1, spectat ad Patriarcham. 

§ 4. Pretium de quo in § 2 illud intelligitur quod aestimatione pro- 
borum peritorum scripto facta indicatur. 

§ 5. In precibus in quibus expetitur licentia vel consensus ad con- 
trahenda debita vel obligationes, ut valeat licentia obtenta vel consen- 
sus, exprimi debent alia debita vel obligationes, quibus ipsa persona mo- 
ralis de qua in can. 63, § 1 ad eum diem gravatur. ‘ 

Can. 67 


§ 1. In quolibet monialium monasterio etiam pontificia exemptione 

fruenti : 

1° Administrationis ratio reddatur seme] in anno, aut etiam sae- 
pius si id in statutis praescribatur, ab Antistita Hierarchae loci, item- 
que Superiori religioso, si monasterium eidem subiectum sit. Rationis 
redditae titulo nihil exigi potest ; 

2° Si ratio administrationis Hierarchae non probetur, ipse potest 
opportuna remedia adhibere, etiam removendo, si res postulet, oecono- 
mam aliosque administratores; si autem monasterium sit Superiori re- 
ligioso subiectum, eum Hierarcha, uti prospiciat, moneat; quod si ille 
neglexerit, ipse per se consulat ; 

3° Quod attinet ad monasterium stauropegiacum, Hierarchae ius 
et officium de quibus in nn. 1, 2, spectant ad Patriarcham. 

§ 2. In aliis mulierum Religionibus ratio administrationis bonorum 
quae dotes constituunt, Hierarchae loci reddatur occasione visitationis 
et etiam saepius, si Hierarcha id necessarium duxerit. 

§ 3. Loci Hierarchae ius insuper esto cognoscendi : 

1° De rationibus oeconomicis domus religiosae iuris eparchialis; 
2° De administratione bonorum de quibus in can. 65, § 1, nn. 3, 4, 5. 


Can. 68 


§ 1. Si persona moralis de qua in can. 63, § 1, debita et obliga- 
tiones contraxerit etiam cum Superiorum licentia, ipsa debet de iisdem 
respondere. 

§ 2. Si religiosus professione maiore adstrictus contraxerit de li- 
centia Superiorum, respondere debet persona moralis, cuius Superior 
licentiam dedit ; si religiosus minore professione adstrictus, ipse respon- 
dere debet, nisi de Superioris licentia negotium Religionis gesserit. 

§ 3. Si contraxerit religiosus contra praescriptum § 2, ipsemet, non 
persona moralis, respondere debet. 

§ 4. Licentiam de qua in §§ 1-2 valide dare non potest nisi Supe- 
rior quem statuta cuiusque Religionis designant, servatisque praescri- 
ptis eorumdem statutorum. 

§ 5. Firmum tamen esto, contra eum, in cuius rem aliquid ex inito 
contractu versum est, semper posse actionem institui. 

§ 6. Caveant Superiores religiosi ne debita contrahenda permittant, 
nisi certo constet ex consuetis reditibus posse debiti foenus solvi et intra 
tempus non nimis longum per partes iuxta pacta gradatim solvendas 
reddi ipsam sortem. 

Can. 69 


Largitiones ex bonis personarum moralium de quibus in can. 63, 
§ 1, non permittuntur, nisi ratione eleemosynae vel alia iusta de causa, 
de licentia Superioris et ad normam statutorum. 

CAPUT ITI 


De admissione in Religionem 


Can. 70 


In Religionem admitti potest quilibet catholicus qui nullo legitimo 
detineatur impedimento rectaque intentione moveatur, et ad Religionis 
onera ferenda sit idoneus. 


ARTICULUS I 


De postulatu 


Can. 71 


§ 1. In singulis Ordinibus et in Congregationibus in quibus emit- 
tuntur vota perpetua, mulieres omnes et, si agatur de Ordine vel Con- 
gregatione virorum, coadiutores, antequam ad novitiatum admittantur, 
postulatum per sex integros menses peragant; in Congregationibus vo- 
torum temporariorum, statuta postulatum praescribere quidem possunt, 
non tamen ultra sex menses. 

$ 2. Superior maior praescriptum postulatus tempus potest pro- 
rogare non ultra sex menses. 

Can. 72 


§ 1. Postulatus peragi debet vel in domo no. iatus vel in alia Or- 
dinis aut Congregationis domo in qua disciplina secundum statuta ac- 
curate servetur sub speciali cura probati religiosi. 

§ 2. Postulantes vestem induant modestam ac diversam a veste no- 
vitiorum. 

§ 3. In Ordine vel Congregatione mulierum, postulantes ea lege 
clausurae tenentur quae in Ordine vel Congregatione viget. 


Can. 73 


Postulautes, antequam novitiatum incipiant, recollectioni spirituali 
vacent per octo saltem integros dies; et, iuxta prudens confessarii iudi- 
cium, praemittant generalem anteactae vitae confessionem. 


ARTICULUS II 
De novitiatu 


{-De requisitis ut quis in novitiatum 
admittatur 


Can. 74 


§ 1. Firmis praescriptis in propriis cuiusque Religionis statutis, ad 


novitiatum valide admitti non possunt: 
1° Qui a fide defecerunt et sectae acatholicae adhaesertnt; 

2° Hi quibus imminet poena ob grave delictum commissum de quo 
accusati sunt vel accusari possunt ; 

3° Qui aetatem ad novitiatum requisitam non habent; 

4° Qu: Religionem ingrediuntur vi, metu gravi aut dolo inducti, 
vel quos Superior eodem modo inductus recipit ; 

5° Coniux, durante matrimonio ; 

6° Qui obstringuntur vel obstricti fuerunt vinculo professionis re- 
ligiosae ; 

7° Episcopus sive residentialis sive titularis, licet sit tantum de- 
signatus vel electus; 

8° Clerici qui ex instituto Sedis Apostolicae iureiurando obligan- 
tur ad operam navandam in bonum suae eparchiae vel missionum, eo 
tempore quo iurisiurandi obligatio perdurat. 

§ 2. Firmis praescriptis in propriis cuiusque Religionis statutis, il- 

licite sed valide admittuntur : 

1° Clerici in subdiaconatu vel in maiore ordine constituti, incon- 
sulto loci Hierarcha aut eodem contradicente ex eo quod eorum disces- 
sus in grave animarum detrimentum cedat, quod aliter vitari minime 
possit ; 

2° Aere alieno gravati qui solvendo pares non sint ; 

3° Reddendae rationi obnoxii aut aliis saecularibus negotiis impli- 
cati, ex quibus lites et molestias Religio timere possit ; 

4° Filii qui parentibus, idest patri vel matri, avo vel aviae, in 
gravi necessitate constitutis, opitulari debent, et parentes quorum opera 
sit ad liberos alendos vel educandos necessaria ; 

5° Ad sacerdotium in Religione destinati, a quo tamen prohibean- 
tur irregularitate aliove canonico impedimento ; 

6° Latini in orientalibus Religionibus vel ipsi Orientales in Religio- 
nibus latinis — iis exceptis de quibus in can. 5 — vel orientalibus diversi 
ritus sine licentia scripto data a Sacra Congregatione pro Ecclesia 
Orientali. 


Can. 75 


Ius admittendi ad novitiatum et subsequentem professionem reli- 
giosam tam temporariam quam perpetuam pertinet ad Superiores maio- 
res cum suffragic consilii seu synaxis, secundum cuiusque Religionis 
statuta. 


Can. 76 


§ 1. In quavis Religione omnes adspirantes, antequam admittantur, 
exhibere debent testimonium receptorum sacramentorum baptismatis 
et chrismatis. 

§ 2. Adspirantes viri debent praeterea testimoniales litteras exhi- 
bere Hierarchae originis ac cuiusque loci in quo, post expletum deci- 

mum quartum aetatis annum, morati sint ultra annum moraliter con- 
tinuum, sublatis quolibet contrario privilegio vel contraria consuetu- 
dine. 

§ 3. Si admittendi sint illi qui in seminario, collegio vel alius 
Reiigionis postulatu aut novitiatu fuerunt, requiruntur praeterea lit- 
terae testimoniales, datae pro diversis casibus a rectore seminarii vel 
collegii, audito Heriarcha loci, aut a maiore Religionis Superiore. 

§ 4. Si admittendus sit clericus, praeter testimonium ordinationis, 
sufficiunt litterae testimoniales Hierarcharum in quorum eparchiis post 
ordinationem ultra annum moraliter continuum sit commoratus, salvo 
praescripto § 3. 

§ 5. Religioso ad aliam Religionem legitime transeunti, satis est 
testimonium Superioris maioris prioris Religionis. 

§ 6. Praeter haec testimonia a iure requisita, possunt Superiores, 
quibus ius est adspirantes in Religionem cooptandi, alia quoque exigere, 
quae ipsis ad hune finem necessaria aut opportuna videantur. ¥ 

§ 7. Mulieres denique ne recipiantur, nisi peractis accuratis investi 
gationibus de earum indole et moribus, firmo praescripto § 3. 


Can. 77 


§ 1. Qui litteras testimoniales ex praescripto iuris dare debent, eas 
non ipsis adspirantibus, sed Superioribus religiosis dent gratuito intra 
bimestre spatium ab earum requisitione computandum, sigillo clausas 
et, si adspirantes sint ex illis qui in seminario, collegio vel alius Religio- 
nis postulatu aut novitiatu fuerint, a Superiore iuramento firmatas. 

§ 2. Si ob graves rationes iudicaverint se iis respondere non posse, 
causas Apostolicae Sedi intra idem tempus exponant. 

- $3. Si reposuerint adspirantem satis non esse sibi cognitum, per 
«liam accuratam investigationem ac fide dignam relationem Superior 
religiosus suppleat; si vero nihil reposuerint, Superior requirens de 
non recepta responsione Sedem Apostolicam certiorem reddat. 

§ 4. In suis litteris testimonialibus, postquam diligentem investi- 
gationem, etiam per secretas notitias, instituerint, referre debent, gra- 
viter eorum. conscientia onerata super veritate expositorum, de adspiran- 
tis natalibus, moribus, ingenio, vita, fama, condicione, scientia; an sit 
inquisitus, aliqua censura, irregularitate aut alio canonico impedimento 
irretitus, an propria familia eius auxilio indigeat, et tandem, si ad- 
spirantes sint ex illis qui fuerunt in seminario, collegio, aut alius Reli- 
gionis postulatu aut novitiatu, quanam de causa dimissi sint vel sponte 
discesserint. 


Acta Pu Pp. XII 


Can. 78 


Omnes qui de his rebus cognoverint, stricta obligatione tenentur se- 
ereti servandi circa notitias habitas et personas quae illas tradiderunt. 


Can. 79 


§ 1. In monasteriis monialium adspirantes afferant dotem in statu- 
tis praescriptam aut legitima consuetudine determinatam. 

§ 2. Haec dos ante susceptionem habitus monasterio tradatur aut 
saltem eius traditio tuta reddatur forma iure civili valida. 

§ 3. In Congregationibus religiosis, quod ad religiosarum dotem per- 
tinet, standum statutis. 

§ 4. Dos praescripta condonari ex toto vel ex parte nequit sine in- 
dulto Hierarchae loci, si agatur de Religione iuris eparchialis; secus, 
sine indulto Sedis Apostolicae vel, in patriarchatibus, Patriarchae quod 
attinet ad aliam Religionem quae non sit iuris pontificii. 


Can. 80 


Dos Religioni per obitum religiosae acquiritur iure nulli revocationi 
obnoxio, etiamsi haec temporaria tantum vota nuncupaverit. 


Can. 81 


Post primam religiosae professionem dos in licitis, tutis ac fructi- 
feris nominibus collocetur ab Antistita obtento, ad validitatem actus, 
eonsensu sui consilii, Hierarchae loci et Superioris religiosi, si domus 
ab hoc dependeat, salvo praescripto can. 65. § 2; omnino autem prohi- 
betur eam quoquo modo ante religiosae obitum impendi, ne ad aedifican- 
dam quidem domum aut ad aes alienum exstinguendum. 


Can. &2 


§ 1. Dotes caute administrentur apud monasterium vel domnum ha- 
bitualis residentiae supremae Moderatricis aut Antistitae provincialis. 
§ 2. Hierarchae locorum conservandis religiosarum dotibus sedulo 
invigilent ; et praesertim in sacra visitatione de iisdem rationem exigant. 


Can. &3 


§ 1. Dos religiosae cuiusvis professionis quavis de causa discedenti 
integra restituenda est sine fructibus iam maturis. 

§ 2. 1° Si vere religiosa professa ad aliam Religionem legitime tran- 
seat, durante novitiatu, fructus, ad normam can. 104, § 1, huic Religioni 
debentur; emissa vero nova professione, dos ipsa debetur ; 

2° Si religiosa a monasterio dependenti ad monasterium sui iuris 
vel contra transeat aut a domo Ordinis vel Congregationis transeat ad 

aliam eiusdem Ordinis vel Congregationis domum, dos ipsa debetur 
huic monasterio sui iuris aut domui a die transitus. 

§ 3. Si dos contra praescriptum can. 81 impensa fuerit, obliga- 
tiones de quibus in §§ 1, 2 nihilominus permanent. 


Can. 84 


$ 1. Religicsarum etiam exemptarum Antistita debet Hierarcham 
loci, duobus saltem mensibus ante, certiorem facere de proxima admis- 
sione ad novitiatum et tum ad primam tum ad perpetuam professionem. 
§ 2. 1° Hierarcha loci vel, eo absente aut impedito, sacerdos ab eo- 
dem designatus, adspirantis voluntatem saltem triginta diebus ante nv- 
vitiatum et ante professionem, ut supra, diligenter et gratuito exploret, 
non tamen clausuram ingrediens, num ea coacta deceptave sit, num 
sciat quid agat; et tunc tantum adspirans poterit ad novitiatum vel 
novitia ad professionem admitti, cum de pia ipsius ac libera voluntate 
plane consliterit ; 
2° In monasteriis stauropegiacis idem ius et officium spectat ad 
Patriarcham, firmo iure particulari quod illud loci Hierarchae tribuat. 


2-De novitiorum institutione 


Can. &5 


Novitiatus incipit susceptione habitus, vel alio modo in statutis prae- 
scripto. 


Can. 8&6 


§ 1. Unumquodque monasterium sui iuris iure potitur habendi pro- 
prium novitiatum. 

§ 2. Adspirzntes novitiatum, iusta de causa, peragere possunt, Su- 
periorum iussu, in alio monasterio sui iuris eiusdem Confoederationis. 

§ 3. Si quod monasterium confoederatum canonicis praescriptis de 
institutione novitiorum iudicio synaxis Confoederationis satisfacere non 
possit, haec synaxis eidem monasterio imponere potest ut adspirantes 
ad aliud monasterium eiusdem Confoederationis mittat. 

§ 4. 1° Monasteria confoederata possunt in unicum novitiatum con- 
sentire ; 

2° Si plura monasteria confoederata, iudicic synaxis Confoedera- 
tionis, proprium novitiatum singula habere non valeant, haec iisdem 
unicum nevitiatum imponere potest. 

§ 5. Si quod monasterium sui iuris non confoederatum canonica 
praescripta de institutione novitiorum implere non valeat, Superior 
gravi obligatione tenetur adspirantes mittendi ad aliud monasterium 
in quo eadem praescripta religiose servantur. ‘ 

Can. 8&7 


§ 1. 1° Erigatur in Ordinibus et in Congregationibus domus novi- 
tiatus ad normam statutorum ; 
2° Ad eam valide erigendam requiritur licentia Sedis Apvstolicae, 
si domus pertineat ad Ordinem exemptione pontificia fruentem vel ad 
Congregationem iuris pontificii, aut, in patriarchatibus, Patriarchae, 
si ad Ordinem Patriarchae subiectum vel ad Congregationem iuris pa- 
triarchalis, aut Hierarchae loci, si ad Congregationem iuris eparchialis ; 
3° Plures in eadem provincia domus, si Religio in provincias di- 
visa sit, erigi valide nequeunt nisi gravi ex causa et obtenta ad normam 
n. 2 licentia. 
§ 2. Superiores in novitiatus ac studiorum domo ne collocent nisi 
religiosos qui sint ad exemplum religiosae observantiae studio. 


Can. &8& 


§ 1. Praeter alia quae in can. 74, § 1 ad novitiatus validitatem 
enumerantur, novitiatus, ut valeat, peragi debet : 
1° Post completum decimum quintum saltem aetatis annum; 
2° Per triennium integrum et continuum si agatur de monachis. 
Superior autem monasterii sui iuris, de consensu sui consilii seu sy- 
naxis ad normam statutorum, dispensare potest, iusta et rationabili ex 
causa, a tertio novitiatus anno, firmo tamen praescripto can. 107; 
3° Per annum integrum et continuum si agatur de Ordine vel Con- 
vregatione ; 
4° In monasterio vel in domo novitiatus. 
§ 2. Si in Ordine vel Congregatione longius novitiatus tempus in 
statutis praescribatur, illud non requiritur ut valeat professio, nisi in 
iisdem statutis aliud expresse dicatur. 


Can. 89 


§ 1. Novitiatus interrumpitur, ita ut denuo incipiendus ac _perfi- 
ciendus sit, si novitius, a Superiore dimissus, e domo exierit, aut do- 
mum sine illius licentia non reversurus deseruerit, aut, primo novitia- 
tus anno perdurante, extra domum, etsi reversurus, ultra triginta dies 
sive continuos sive non continuos permanserit quacumque ex causa, etiam 
si adfuerit Superiorum licentia. 

§ 2. Si primo novitiatus anno perdurante, novitius ultra quindecim, 
sed non ultra triginta dies etiam non continuos, cum Superiorum licen- 
tia vel vi coactus extra domus septa permanserit sub Superioris obe- 
dientia, necesse et satis est ut valeat novitiatus dies hoc modo tran- 
sactos supplere; si non ultra quindecim dies, supplementum potest a 
Superioribus praescribi, sed non est ad validitatem necessarium. 

§ 3. Superiores licentiam manendi extra septa novitiatus, nisi iusta 
et yravi de causa, ne impertiant. 

§ 4. Si novitius a Superioribus in aliud monasterium eiusdem Con- 
foederationis ad normam can. 86, §§ 2-4, vel in aliam novitiatus domum 
eiusdem Religionis transferatur, novitiatus non interrumpitur, firmo 
praescripto § 1. 


Can. 90 


Integer novitiatus peragatur in habitu quem statuta pro novitiis 
praescribunt, nisi speciales locorum circumstantiae aliud exigant. 


Can. 91 


In Ordinibus et Congregationibus in quibus duae sunt sodalium 
classes, ad transitum novitii quod attinet de una ad aliam classem, ser- 
vetur ius particulare. 


Can. 92 


§ 1. Novitiorum institutioni praeficiendus est Magister, qui sit an- 
nos natus quinque saltem ac triginta, decem saltem ab annis a prima 
professione professus, prudentia, caritate, pietate, Religionis observan- 
tia conspicuus et, si de virorum monasterio vel de Religione clericali 
agatur, in presbyteratus ordine constitutus. 

§ 2. Si ob novitiorum numerum vel aliam iustam causam expedire 
visum fuerit, Magistro novitiorum adiungatur socius, eidem immediate 
subiectus in iis quae ad novitiatus regimen spectant, annos natus saltem 
triginta, quinque saltem ab annis a prima professione professus, cum 
ceteris dotibus necessariis et opportunis. 

§ 3. Uterque ab omnibus officiis oneribusque vacare debet, quae no- 
vitiorum curam et regimen impedire valeant. 


Can. 93 


Magister novitiorum eiusque socius designentur ad normam statu- 
torum, et si quod in his tempus ad quod munus perduret praescriptum 
sit, eo durante, ne removeantur nisi ad normam statutorum et iusta 
gravique de causa; eo vero transacto, iidem rursus designari possunt. 


Can. 94 


§$ 1. Uni Magistro ius est et officium consulendi novitiorum institu- 
tioni, ad ipsumque unum novitiatus regimen spectat, ita ut nemini li- 
ceat hisce se, quovis colore, immiscere, exceptis Superioribus quibus 
id a statutis permittitur ac Visitatoribus; ad disciplinam vero univer- 
sae domus quod attinet, Magister, quemadmodum et novitii, Superiori 
est obnoxius. 

§ 2. Novitius potestati Magistri ac Superiorum Religionis subest 
iisque obedire debet. ‘ 

Can. 95 


Gravi obligatione tenetur Magister novitiorum omnem adhibendi dili- 
gentiam ut novitii in religiosa disciplina, secundum statuta, sedulo 
exerceantur, ad normam can. 98. 


Can. 96 


Intra tempus novitiatus Magister, ad normam statutorum, de agendi 
ratione singulorum novitiorum relationem synaxi vel Superiori maiori 
exhibeat. 

Can. 97 


Novitiatus ab ea parte domus, in qua degunt professi, sit, quantum 
fieri potest, segregatus ita ut, sine speciali causa ac Superioris vel Ma- 
gistri licentia, novitii nullam habeant communicationem cum professis 
neque hi cum novitiis. 


Can. 98 


$ 1. Tempore novitiatus in id omni studio incumbendum est ut. 
sub disciplina Magistri, informetur novitii animus studio statutorum, 
piis meditationibus assiduaque prece, iis perdiscendis quae ad vota et 
ad virtutes pertinent, exercitationibus opportunis ad vitia exstirpanda, 
ad compescendos animi motus, ad virtutes acquirendas. 

§ 2. Praeterea coadiutores diligenter in christiana doctrina instf- 
tuantur, speciali collatione habita semel saltem in hebdomada. 

§ 3. Tempore novitiatus ne destinentur novitii contionibus haben- 
dis aut audiendis confessionibus aut exterioribus Religionis muniis, neve 
dedita opera studiis vacent litterarum, scientiarum aut artium; coa- 
diutores in ipsa religiosa domo eatenus tantum fungi possunt officiis 
snis (non tamen uti primarii officiales), quatenus ab exercitiis novitia- 
tus pro ipsis constitutis non praepediantur, firmo can. 99. 


Can. 99 


§ 1. In monasteriis, novitiis, elapso primo novitiatus anno, licet, nisi 
aliud praescribant statuta, studiis dedita opera vacare in suo mona- 
sterio, vel — si agatur de monasteriis confoederatis de quibus in 
in can. 123, §§ 2, 4 — in monasterio in quo studiorum sedes constituta est, 
firma lege ut per integrum bimestre tempus, ad proprium monasterium 
reversi, atque studiis intermissis, ad professionem emittendam se prae- 
parent. 

§ 2. Praescriptum § 1 servetur in iis Ordinibus et Congregationibus 
in quorum statutis longius anno praescriptum sit novitiatus tempus. 
Novitii autem studiis dedita opera vacare poterunt etiam in alia eius- 
dem Religionis novitiatus domo. 

Can. 100 


§ 1. Circa sacerdotem a confessionibus in mulierum novitiatibus 
serventur praescripta can. 52-59. 
§ 2. In Religionibus virorum, salvo praescripto can. 51: 
1° Pro novitiorum numero unus vel plures habeantur ordinarii 
confessarii, salvo praescripto § 3. 
2° In monasterio vel in clericali Ordine et Congregatione, confes- 
sarii ordinarii in ipsa novitiatus domo commorentur; in laicali Con- 
gregatione, saltem frequenter ad domum novitiatus accedant, novitio- 
rum confessiones audituri ; 
3° Praeter confessarios ordinarios, designentur aliqui confessarii, 
quos novitii in casibus particularibus adire libere possint, nec Magister 
aegre id se ferre demonstret ; 
4° Quater saltem in anno detur novitiis confessarius extraordina- 
rius, ad quem omnes accedant saltem benedictionem recepturi. 
§ 3. Magister novitiorum eiusque socius sacramentales confessiones 
suorum alumnorum secum in eadem domo commorantium ne audiant, 
nisi alumni ex gravi causa in casibus particularibus sponte id petant. 


Can. 101 


§ 1. Novitii privilegiis omnibus ac spiritualibus gratiis Religioni con- 
cessis gaudent; et, si morte praeveniantur, ad eadem suffragia ius ha- 
bent, quae pro professis praescripta sunt. 

§ 2. Durante novitiatu, nec sacro ritu quo quis clericus fit initiari 
nec ad ordines promoveri possunt. 


Can. 102 


Novitius neque licite neque valide suis beneficiis vel bonis quovis 
modo renuntiare aut eadem obligare potest. 


Can. 103 


§ 1. Novitius antequam professionem minorem emittat in quavis Re- 
ligione, debet, ad totum tempus quo eadem professione adstringetur, 
bonorum suorum administrationem cedere cui maluerit et, nisi statuta 
alind ferant, de eorundem usu et usufructu libere disponere. 

§ 2. Ea cessio ac dispositio, si praetermissa fuerit ob defectum bono- 
rum et haec postea supervenerint, aut si facta fuerit et postea alia 
bona quovis titulo obvenerint, fiat aut iteretur secundum normas § 1 
statutas non obstante professione emissa. 

§ 3. Novitius ante professionem testamentum de bonis praesentibus 
vel forte obventuris libere condat. ‘ 


Acta Pii Pp. XII 


Can. 104 


§ 1. Nisi pro alimentis et habitu religioso in statutis vel expressa 
conventione aliquid in postulatu vel novitiatu ineundo solvendum ¢a- 
veatur, nihil pro impensis postulatus vel novitiatus exigi potest. 

§ 2. Quae postulans vel novitius attulerit et usu consumpta non 
fnerint, sie Religione, non emissa professione, egrediatur, ei restituantur. 


Can. 105 


§ 1. Novitius potest Religionem libere deserere, aut a Superioribus 
vel a synaxi, secundum statuta, quavis iusta de causa dimitti, nec Su- 
perior vel synaxis obligatione tenentur patefaciendi dimissionis causam 
dimisso. 

§ 2. Exacto novitiatu, si iudicetur idoneus, novitius ad professionem 
admittatur, secus dimittatur; si dubium supersit sitne idoneus, potest 
in Ordinibus et in Congregationibus a Superioribus maioribus proba- 
tionis tempus, non tamen ultra sex menses, prorogari. 

§ 3. Ante nuncupationem votorum, novitius, per octo saltem solidos 
dies, vacet recollectioni spirituali. 


ARTICULUS III 


De professione religiosa 


Can. 106 


§$ 1. Ad validitatem cuiusvis religiosae professionis requiritur ut: 
1° Qui eam emissurus est, legitimam aetatem habeat ad normawm 
can. 107; novitiatum validum peregerit, ad normam can. 88; ad pro- 
fessionem admittatur a legitimo Superiore, secundum statuta ; 
2° Professio sit expressa; sine vi aut metu gravi aut dolo emissa ; 
eaque a legitimo Superiore secundum statuta per se vel per alium reci- 
piatur. 

§ 2. Ad validitatem professionis perpetuae in Ordine vel in Congre- 
gatione requiritur praeterea ut praecesserit professio temporaria, ad 
normam can. 110. 

§ 3. 1° Novitius in periculo mortis constitutus ad professionem ad- 
mitti potest a Superiore maiore, et si tempus ad eum recurrendi non 
suppetat, a Superiore locali; 

2° Ita professus fruitur iisdem indulgentiis, privilegiis et spiritua- 
libus gratiis, quibus gaudent ceteri eiusdem Religionis professi; si vere 
convalescat, professio vim habere desinit. 


Can. 107 
Professionem religiosam emissurus oportet decimum sextum aetatis 
annum expleverit, si professio emittenda sit temporaria; vicesimum 
primum, si perpetua. 


4 
95 
Re 


96 Acta Apostolicue Sedis -— Commentarium Officiale 


Can. 108 


In monasteriis, qui, exacto novitiatus triennio, ad professionem re- 
ligiosam admissus sit, aetatem tamen legitimam ad professionem maio- 
rem nondum sit assecutus, debet, nulla interposita mora, in ipso mona- 
sterio, temporariam professionem emittere, valituram usque ad aetatis 
legitimae assecutionem, nisi intervallum inter finem novitiatus et prae- 
acriptam aetatem sit brevius semestri: quo in casu Superior monasterii 
sui iuris potest statuere ut temporaria professio praetermittatur. 


Can. 109 


Quod attinet ad diversos professionis monasticae gradus, salva in 
singulis gradibus vi canonica monasticae professionis, standum statutis. 


Can. 110 


> 


§ 1. In Ordinibus et in Congregationibus in quibus vota perpetua 
emittuntur, novitius post expletum novitiatum, ad professionem ad- 
missus, in ipsa novitiatus domo debet, nulla interposita mora, votis 
perpetuis praemittere, salvo praescripto can. 184, professionem voto- 
rum ad triennium valituram, vel ad longius tempus, si aetas ad perpe- 
tuam professionem requisita longius distet, nisi statuta exigant annuas 
professiones. 

§ 2. Tempus de quo in § 1, legitimus Superior potest, renovata a 
religioso temporaria professione, iusta de causa prorogare, dummodo 
intervallum, decurrens a fine novitiatus ad perpetuae professionis emis- 
sionem, sexennium nunquam excedat. 


Can. 111 


§ 1. In quavis Religione votorum perpetuorum, exacto professionis 
temporariae tempore, religiosus, ad normam can. 187, nisi emittat per 
petuam professionem, ad saeculum redeat; sed etiam, durante tempore 
professionis temporariae, potest, si dignus non habeatur qui vota per- 
petua nuncupet, dimitti a legitimo Superiore ad normam can. 199. 

$ 2. Suffragium consilii seu synaxis, cum pro prima tum pro sub- 
sequenti professione perpetua, est deliberativum. 


Can. 112 


‘ 1. In emittenda professione religiosa serventur praescripta sta- 
tutorum et librorum liturgicorum. 

§ 2. Professio temporaria in monasteriis privatim, excluso nempe 
populi concursu, fiat. 

§ 3. Documentum emissae professionis, ab ipso professo et saltem 
ah eo coram quo professio emissa est subscriptum, servetur in tabula- 

rio Religionis; et insuper, si emittenda professio sit maior, Superior 
eam excipiens debet de eadem certiorem facere parochum, apud quem 
profitentis baptismus ad normam canonum adnotandus est. 


Can. 113 


§ 1. In Ordinibus et in Congregationibus, tempore ad quod vota sunt 
nuncupata elapso, renovationi votorum nulla est interponenda mora. 

§ 2. Superiores ex iusta causa permittere possunt ut renovatio vo- 
torum temporariorum parumper anticipetur, ita tamen ut anticipatio 
mensem non excedat. 

Can. 114 


Professione ad tempus in Religione votorum perpetuorum adstricti: 

1° Fruuntur iisdem ac professi votorum perpetuorum indulgen- 
tiis, privilegiis et spiritualibus gratiis, et, si morte praeveniantur, ad 
eadem suffragia ius habent; 

2° Eadem obligatione qua professi votorum perpetuorum tenen- 
tur observandi statuta ; 

3° Voce activa et passiva carent, nisi aliud expresse caveatur in 
statutis. 

Can. 115 


Professio minor sive temporaria, sive perpetua, actus votis contra- 
rios reddit illicitos, sed non invalidos, nisi aliud expresse cautum fue- 
rit; professio autem maior, si actus irriti fieri possint, reddit etiam in- 
validos. 

Can. 116 


§ 1. Professio minor, ad tempus vel in perpetuum emissa, nisi aliud 
in statutis cautum sit, non aufert religioso proprietatem bonorum suo- 
rum neque capacitatem alia bona acquirendi. 

§ 2. Quidquid autem religiosus industria sua vel intuitu Religionis 
acquirit, Religioni acquirit, et, nisi contrarium legitime probetur, prae- 
sumitur religicsum acquirere intuitu Religionis. 

§ 3. Cessionem vel dispositionem de qua in can. 103, §§ 1, 2, pro- 
fessus mutare potest non quidem proprio arbitrio, nisi statuta id si- 
nant, sed de supremi Moderatoris vel Superioris monasterii sui iuris 
consensu, aut, si agatur de religiosis mulieribus adstrictis professione 
minore in monasteriis vel in Ordinibus, de consensu Hierarchae loci et, 
si mulierum Religio Superiori religioso subiecta sit, huius Superioris, 
dummodo mutatio, saltem de notabili bonorum parte, ne fiat in favo- 
rem Religionis: per discessum autem a Religione eiusmodi cessio ac di- 
spositio habere vim desinit. 

Can. 117 


§ 1. 1° Candidatus ad professionem maiorem intra sexaginta dies 
ante professionem, salvis peculiaribus indultis a Sede Apostolica con- 

cessis, debet omnibus bonis quae actu habet, cui maluerit, sub condi- 
cione secuturae professionis renuntiare ; 
2 Renuntiatio ante hoc tempus facta ipso iure irrita est. 
§ 2. Emissa professione, ea omnia statim fiant, quae necessaria sunt, 
ut renuntiatio etiam iure civili effectum consequatur. 


Can. 118 


Post professionem maiorem, salvis peculiaribus Apostolicae Sedis 
indultis, omnia bona, quae quovis modo obveniunt religioso, cedunt mo- 
nasterio vel Ordini, provinciae, quasi-provinciae, domui, secundum sta- 
tuta. 


Can. 119 


Religiosis minore professione adstrictis non licet : 
1° Per actum inter vivos dominium bonorum suorum titulo gra- 
tioso abdicare ; 
2° Testamentum conditum ad normam can. 103, § 3, mutare sine 
licentia Moderatoris supremi, vel, si res urgeat nec tempus suppetat 
ad eum recurrendi, sine licentia Superioris maioris aut, si ne ille qui- 
dem adiri possit, localis. 


Can. 120 


Emissa professione religiosa, ipso facto et sine ulla declaratione va- 
cant quaelibet professi officia; post annum vacat eiusdem paroeciale be- 
neficium ; post triennium vacant cetera. 


Can. 121 


Religiosus, emissa professione perpetua sive sollemni sive simplici, 
et in Religione sine votis perpetuis, elapso sexennio a prima professione, 
amittit ipso iure propriam quam in saeculo habebat eparchiam. 


Can. 122 


$ 1. Professio religiosa irrita ob impedimentum externum non con- 
valescit per subsequentes actus, sed opus est a Sede Apostolica sane- 
tur, vel denuo, cognita nullitate et impedimento sublato, legitime emit- 
tatur. 

§ 2. Si autem irrita fuerit ob consensus defectum mere internum, 
hoc praestito, convalescit, dummodo ex parte Religionis consensus adhuc 
perduret. 

§ 3. Si contra validitatem professionis religiosae gravia sint argu- 
menta et religiosus renuat ad cautelam sive professionem renovare sive 
eiusdem sanationem petere, res ad Sedem Apostolicam deferatur. 


: 

CAPUT IV 


De ratione studioram atque de sacra ordinatione suseipienda in monasteriis 
et in aliis Religionibus quae sint elericales 


Can. 123 


§ 1. Unumquodque monasterium sui iuris propriam studiorum se- 
dem habere potest. 

§ 2. Plura monasteria eiusdem Confoederationis in unicam studio- 
rum sedem consentire possunt. 

§ 3. Si quod monasterium confoederatum studiorum sedem rite in- 
structam iudicio synaxis Confoederationis habere non possit, haec sy- 
naxis eidem imponere potest ut religiosi, studiorum causa, ad aliud 
monasterium Confoederationis mittantur, in quo sit studiorum sedes 
rite instructa. 


Can. 124 


Quaelibet clericalis Religio habeat studiorum sedes a synaxi gene- 
rali vel a Superioribus ad normam statutorum approbatas. 


Can. 125 


In studiorum domo observantia monastica et religiosa disciplina 
plene vigeant, firmo praescripto can. 87, § 2. 


Can. 126 


§ 1. Si monasterium aut Confoederatio, clericalis Religio aut provin- 
cia studiorum sedes rite instructas habere nequeat, aut si quas habet, 
adire, Superiorum iudicio, difficile sit, religiosi studiorum causa mit- 
tantur vel ad recte ordinatam studiorum sedem alius monasterii aut 
provinciae aut Religionis, vel ad scholas seminarii episcopalis, vel ad 
publicum catholicum Athenaeum. 

§ 2. Religiosis, qui studiorum causa longe a propria domo mittun- 
tur, non licet in privatis domibus habitare, sed opus est in aliquam suae 
Religionis domum se recipiant, vel, si id fieri non possit, apud religio- 
sum aliquod institutum virorum, vel seminarium aliamve piam domum, 
eui sacerdos praesit, quaeque ab ecclesiastica auctoritate approbata sit. 


Can. 127 


§ 1. Per totum studiorum curriculum religiosi committantur spe- 
ciali curae Praefecti seu Magistri spiritus, qui eorum animos ad vitam 
religiosam informet opportunis monitis, instructionibus atque exhor- 
tationibus. 

§ 2. Praefectus vel Magister spiritus iis qualitatibus praeditus sit 
oportet, quae in Magistro novitiorum requiruntur ad normam 
can. 92, § 1. 

§ 3. Superiores vero sedulo invigilent, ut ea quae can. 137 pro om- 
nibus religiosis praescribuntur, in studiorum domo perfectissime obser- 
ventur. 


Can. 128 


§ 1. Religiosi postquam in inferioribus disciplinis rite instructi fue- 
rint, in philosophiae studia saltem per biennium et sacrae theologiae 
saltem per quadriennium ad normam § 2, diligenter incumbant, secun- 
dum instructiones Apostolicae Sedis. 

§ 2. 1° In theologicis disciplinis tradendis professores prae oculis 
habeant sanctorum Patrum ac Doctorum Ecclesiae doctrinam ; 

2’ Iidem professores in philosophiae rationalis ac theologiae studiis 
tradendis et in instituendis, in his disciplinis, alumnis, sectentur san- 
cteque teneant rationem, doctrinam et principia, quae, praeeunte Ioanne 
Damasceno, Angelicus doctor s. Thomas Aquinas tradidit ac professus 
est. 

§ 3. Studiorum tempore magistris et discipulis officia ne imponantur, 
quae magistros a munere implendo aut discipulos sive a schola frequen- 
tanda sive a studio quoquo modo impediant; Superior autem monasterii 
sui iuris vel filialis, supremus Moderator et in casibus particularibus 
alii quoque Superiores possunt pro sua prudentia eos a nonnullis com- 
munitatis actibus, etiam a celebratione divini officii, praesertim noctur- 
nis horis, eximere, quoties id studiis excolendis necessarium videatur. 


Can. 129 


Religiosi presbyteri, iis tantum exceptis qui a Superioribus maio- 
ribus gravem ob causam fuerint exempti, aut qui vel sacram theolo- 
giam vel ius canonicum vel philosophiam scholasticam doceant, post ab- 
solutum studiorum curriculum, quotannis, saltem per quinquennium, 
a doctis gravibusque patribus examinentur in variis doctrinae sacrae 
disciplinis antea opportune designatis. 


Can. 130 


In domo, saltem formata, minimum semel in mense, habeatur col- 
latio seu conferentia de re morali et liturgica, cui, si Superior opportu- 
num existimaverit, addi potest sermo de re dogmatica coniunctisve do- 
ctrinis; et omnes clerici professi qui studio sacrae theologiae operam 
navant aut illius cursum expleverunt et in domo degunt, assistere de- 
bent, nisi aliud in statutis caveatur. 

Can. 131 


Superiores maiores ad normam statutorum dare possunt suis subditis 
litteras dimissorias ad ordines minores, emissa prima professione; ad 
ordines maiores, emissa perpetua professione, in Religione a votis per- 
petuis ; elapso sexennio a prima professione, in Religionibus sine votis 
perpetuis. 

Can. 132 


§ 1. Episcopus ad quem Superior religiosus litteras dimissorias mit- 
tere debet, est Episcopus eparchiae, in qua sita est domus religiosa, ad 
cuius familiam pertinet ordinandus. 

§ 2. Superior autem monasterii stauropegiaci litteras dimissorias 
mittere debet ad Episcopum a Patriarcha designatum. 


Can. 133 


§ 1. Superior religiosus tune tantum ad alium Episcopum litteras 
dimissorias mittere potest, cum HKpiscopus eparchialis licentiam dederit, 
aut sit diversi ritus, aut sit absens, vel denique cum eparchia vacet nec 
eam regat qui charactere episcopali polleat. 

§ 2. Necesse est ut singulis in casibus id Episcopo ordinaturo constet 
ex authentico curiae episcopalis testimonio. 


Can. 134 


Caveant Superiores religiosi ne in fraudem Episcopi eparchialis sub- 
ditum ordinandum ad aliam religiosam domum mittant, aut concessio- 
nem litterarum dimissoriarum de industria in id tempus differant, quo 
<piscopus sit abfuturus. 


CAPUT V 


De obligationibus et privilegiis religiosorum 


ARTICULUS I 
De obligationibus 


Can. 135 


Obligationibus quibus clerici iure communi adstringuntur etiam reli- 
giosi omnes tenentur, nisi ex rei natura vel ex textu contextuque legis 
alind constet. 

Can. 136 


Omnes et singuli religiosi, Superiores aeque ac subditi, debent, non 
solum quae nuncuparunt vota fideliter integreque servare, sed etiam 
secundum statuta propriae Religionis vitam componere atque ita ad per- 
fectionem sui status contendere. 

Can. 137 


§ 1. In quavis Religione vita communis accurate ab omnibus serve- 
tur etiam in iis quae ad victum, ad vestitum et ad supellectilem per- 
tinent. 

§ 2. Quidquid a religiosis, etiam a Superioribus, acquiritur ad nor- 
mam can. 116, § 2, et can. 118 bonis personae moralis de qua in can. 63, 
§ 1, admisceatur, et pecunia quaelibet omniaque nomina in capsa com- 
muni deponantur, reprobata contraria consuetudine. 

§$ 3. Religiosorum supellex paupertati conveniat quam professi sunt. 


Can. 138 


§ 1. Curent Superiores ut omnes religiosi : 

1° Quotannis per aliquot dies, ad normam statutorum vacent spi- 
rituali recollectioni ; 

2 Legitime non impediti quotidie divinae Liturgiae iuxta ritus 
praescripta intersint, rerum divinarum meditationi vacent, et in alia 
pietatis officia, quae a statutis praescripta sint, sedulo incumbant ; 

3° Ad poenitentiae sacramentum semel saltem in hebdomada ac- 
cedant. 

§ 2. Frequens imo etiam quotidianus accessus ad divinam Eucha- 
ristiam religiosis rite dispositis libere pateat; eumque Superiores suos 
inter subditos prudenter promoveant. 

§ 3. Si autem post ultimam sacramentalem confessionem religiosus 
communitati gravi scandalo fuerit aut gravem et externam culpam pa- 
traverit, donec ad poenitentiae sacramentum denuo accesserit, Supe- 
rior potest eum, ne ad sacram communionem accedat, prohibere. 

§ 4. Si quae sint Religiones quarum in statutis vel consuetudinibus 
communiones aliquibus diebus affixae aut iussae reperiantur, hae normae 
vim dumtaxat directivam habent. 


Can. 139 


Religiosi omnes suae Religionis habitum induant tum intra tum extra 
domum, nisi gravis causa excuset, iudicio Superioris maioris aut, urgente 
necessitate, etiam localis. 


Can. 149 


§ 1. In monasteriis sive virorum sive mulierum canonice constitu- 
tis, etiam non formatis, servetur clausura. 

§ 2. Lege clausurae afficitur domus quam communitas religiosa inha- 
bitat, cum hortis et viridariis accessui religiosorum reservatis, excluso, 
praeter ecclesiam cum continenti sacrario, etiam hospitio pro peregri- 
nis, si adsit, et collocutorio, quod, quantum fieri potest, prope ianuam 
domus constitui debet. 

§ 3. 1° Partes clausurae legi obnoxiae manifesto indicentur ; 
2° Clausurae fines accurate praescribere aut legitimis de causis 
mutare est Superioris maioris cum consensu sui consilii, aut Patriar- 
chae si agatur de monasterio monialium stauropegiaco, aut Hierarchae 
loci, si monialium monasterium sit iuris pontificii vel eparchialis, audito 
Superiore religioso, si monasterium ei subiectum sit. 


Can. 141 


§ 1. Intra clausuram in virorum monasteriis ne admittantur mu- 
lieres cuiusvis aetatis, generis aut condicionis, exceptis uxoribus eorum 
qui supremum actu tenent populorum principatum, cum comitatu. 

§ 2. Ab hac lege, gravi de causa, dispensare possunt Superiores 
maiores, opportunis tamen praescriptis cautelis, atque ea condicione, ut 
ingredientes mulieres duo saltem monachi graves comitentur. 


Can. 142 


§ 1. Si monasterium sive virorum sive mulierum adnexum habeat 
convictum pro alumnis internis vel alia opera Religionis propria, sepa- 
rata saltem aedis pars, si fieri possit, monachorum habitationi reserve- 
tur, clausurae legi subiecta. 

§ 2. Etiam in loca extra clausuram alumnis externis aut internis 
vel operibus monasterii propriis reservata, personae alterius sexus, nisi 
rationabili de causa et de Superioris licentia, ne admittantur. 


Can. 148 


§ 1. Intra clausuram in mulierum monasteriis nullus alterius sexus 
cuiusvis aetatis, generis aut condicionis admittatur, exceptis personis 
quae sequuntur : 

1° Patriarcha cum comitatu, si monasteria, ubicumque sint, per- 
tineant ad suum ritum ; Archiepiscopus autem si monasteria sint in suo 
archiepiscopatu, non vero quae extra eum sunt; 

2° Hierarcha loci aut Superior religiosus, monasterium visitantes, 
vel alii Visitatores ab ipsis delegati, dumtaxat inspectionis causa, cauto- 
que ut unus saltem clericus vel religiosus vir gravis eos comitetur, salva 
facultate Hierarchae loci clausuram per se ingrediendi, iisdem cautelis 
adhibitis, etiam extra casum visitationis, quoties partes sui pastoralis 
officii id requirant ; 

3° Confessarius vel qui eius vices gerit, cum debitis cautelis, ad 
ministranda sacramenta infirmis aut ad assistendum morientibus ; 

4° Qui supremum actu tenent populorum principatum eorumque 
coniuges cum comitatu; itemque S. R. E. Cardinales ; 

5° Medici, chirurgi, aliique quorum opera sit necessaria, Antistita 
ingressum permittente, adhibitis debitis cautelis et impetrata prius 

saltem habituali licentia ab Hierarcha loci; si vero necessitas urgeat 
nec tempus suppetat licentiam petendi, haec iure praesumitur. 

§ 2. A lege clausurae de qua in § 1, in monasteriis cuiusvis condicio- 
nis iuridicae, gravi de causa Hierarcha loci dispensare potest, servatis 
cautelis praescriptis in statutis ; itemque, in patriarchatibus Patriarcha. 


Can. 144 


Etsi lex clausurae de qua in can. 143 non teneat mulieres, caveant 
tamen Superiores ne externae, sine gravi causa, ad commorandum in 
ipsa, vel per breve tempus, admittantur. 


Can. 145 


In monasteriis, emissa professione, etiam minore, religiosis mulieri- 
bus non licet praeterquam ob gravem causam e domo exire quovis prae- 
textu et sine licentia Hierarchae loci, quae, si necessitas urgeat nec tem- 
pus suppetat licentiam petendi, iure praesumitur. 


Can. 146 


Monasterii monialium pars legi clausurae obnoxia ita circumsepta 
esse debet ut, quoad fieri potest, nullus sit in eam vel ab ea prospectus 
externarum personarum. 

Can. 147 


§ 1. Clausura monialium, cuiusvis iuridicae condicionis, etsi earum 
Religio sit Superiori religioso subiecta, sub vigilantia est Hierarcnae 
loci, qui potest delinquentes, religiosis viris exemptis non exceptis, poe- 
nis quoque ac censuris corrigere et coercere, monito de re Patriarcha, 
si religiosi viri ad monasterium stauropegiacum pertineant. 

§ 2. Etiam Superiori religioso custodia clausurae monialium com- 
missa est, qui moniales, aut alios subditos, si quid hac in re deliquerint, 
poenis quoque punire potest. 

Can. 148 


Praescripta can. 140-147 circa clausuram in monasteriis sive mo- 
nachorum sive monialium serventur quoque de clausura in domibus Or- 
dinum sive virorum sive mulierum. 


Can. 149 


Ubi praescripta can. 143-145 in mulierum monasterio vel Ordiue ple- 
rumque observari non possunt, professio maior emitti non potest. 


Can. 150 


§ 1. In domibus quoque Congregationum, licet sint iuris eparchialis 
tantum, clausura servetur, in quam nemo alterius sexus admittatur, 

nisi ii de quibus in can. 1438, aliique quos ex iustis ac rationabilibus 
causis Superiores admitti posse censuerint. 

§ 2. Praescriptum can. 142 etiam domibus Congregationum appli- 
cetur. 

§ 3. Loci Hierarcha in adiunctis peculiaribus, gravibusque interce- 
dentibus causis, potest hanc clausuram, nisi agatur de Congregatione 
clericali exempta, censuris munire; semper autem curet ut eadem rite 
servetur et quidquid in eam irrepat vitii corrigatur. 


Can. 151 


Omnes quibus est clausurae custodia, sedulo advigilent ne inutili 
cum invisentibus collocutione disciplina perturbetur et spiritus reli- 
giosus detrimentum patiatur. 


Can. 152 


§ 1. Curent Superiores religiosi ut accurate observentur quae sive 
circa egressum subditorum e claustris, sive circa excipiendos vel adeun- 
dos extraneos, in propriis statutis praescripta sunt. 

§ 2. Exceptis casibus vis maioris et salvis praescriptis can. 171-173 
et probatorum statutorum quae, causa sacri ministerii sub obedientia 
Superiorum exercendi, aliter caveant, Superiores non possunt permit- 
tere ut subditi extra domum propriae Religionis degant, nisi gravi et 
iusta de causa atque ad tempus quam brevissimum secundum statuta ; 
ad absentiam vero quae sex menses excedat, nisi causa studiorum inter- 
cedat, requiritur licentia Patriarchae, aut, extra patriarchatus, Prae- 
sidis Confoederationis monasticae vel Supremi Moderatoris Religionis. 


Can. 1538 


Antistitae et Hierarchae locorum serio advigilent ne religiosae, citra 
casum necessitatis, singulae e domo exeant. 


Can. 154 


§ 1. Curent Superiores ut religiosi subditi, a se designati, praeser- 
tim in eparchia in qua degunt, cum a locorum Hierarchis vel parochis 
eorum ministerium requiritur ad consulendum populi necessitati vel 
utilitati, tum intra tum extra proprias ecclesias aut oratoria publica, 
illud, salva monastica observantia et religiosa disciplina, libenter prae- 
stent. 

§ 2. Vicissim locorum Hierarchae ac parochi libenter utantur opera 
religiosorum, praesertim in eparchia degentium, in sacro ministerio et 
maxime in divino verbo tradendo atque in administrando sacramento 
poenitentiae. 

§ 3. Si Hierarchae loci iudicio, religiosorum auxilium ad catecheti- 
cam populi institutionem sit necessarium, superiores religiosi, etiam 

exempti, ab eodem Hierarcha requisiti, debent per se vel per suos sub- 
ditos religiosos, sine tamen monasticae observantiae et religiosae disci- 
plinae detrimento, illam populo tradere, praesertim in propriis ecclesiis. 


Can. 155 


§ 1. Si ecclesia, apud quam residet communitas religiosa, sit simul 
paroecialis, nisi aliud ferat aut Sedis Apostolicae indultum aut parti- 
cularis conventio in erectione paroeciae inita et ab Episcopo legitime 
probata : 

1° Ad parochum spectat : 

a) Applicare divinam Liturgiam pro populo et, debito tempore, 
praedicare ac christianam doctrinam fideles edocere ; 

b) Custodire libros paroeciales et ex iis attestationes extrahere ; 

c) Functiones paroeciales peragere ; 

d) Alias functiones non stricte paroeciales peragere quae in pa- 
roeciis fieri solent, modo ne impediatur divini officii celebratio, nec com- 
munitas religiosa easdem functiones peragat ; 

e) Eleemosynas in bonum paroecianorum colligere, easdem di- 
recte vel indirecte oblatas recipere, administrare et secundum offeren- 
tium voluntatem distribuere. 

2° Ad communitatem religiosam spectat : 

a) Custodire divinam Eucharistiam ; sed altera tabernaculi seu 
columbae clavis apud parochum servari debet ; 

b) Invigilare ut in functionibus a parocho in ecclesia peragendis 
leges liturgicae observentur ; 

c) Ecclesiae curam habere eiusque bona administrare cum piis 
legatis. 

§ 2. Advigilent Superiores ne divinorum officiorum in propriis ec- 
clesiis celebratio catecheticae instructioni aut Evangelii explanationi in 
ecclesia paroeciali tradendae damnum afferat; iudicium autem utrum 
detrimentum afferat necne, 2d loci Hierarcham pertinet. 


Can. 156 


In ecclesia quarumvis religiosarum paroecia erigi nequit. 


Can. 157 


§ 1. In singulis monasteriis sive virorum sive mulierum ubi tot sint 
monachi quot requiruntur ad divinum officium iuxta proprium ritum 
persolvendum actu non impediti, quotidie divinum officium communi- 
ter celebrari debet, secundum statuta vel legitimas consuetudines. 

§ 2. Praescriptum § 1 servandum est in Ordine et in Congregatione 
sive virorum sive mulierum, iis exceptis quibus, ad normam statutorum, 
non est obligatio celebrandi divini officii. ‘ 

§ 3. In Religionibus de quibus in §§ 1, 2, professi qui celebrationi 

divini officii non adfuerunt non debent horas canonicas privatim persol- 
vere, nisi et quatenus propria statuta vel legitimae consuetudines id 
ferant. 

§ 4. Divina Liturgia quotidie, nisi leges liturgicae aliud ferant, 
celebrari debet in domibus religiosis virorum, et etiam, quoad fieri pos- 
sit, in domibus religiosis mulierum. 


Can. 158 


Omnes religiosi, sive viri sivi mulieres, libere possunt mittere litte- 
ras, nu!li obnoxias inspectioni, ad Sedem Apostolicam et ad Romani 
Pontificis in natione Legatum, ad Patriarcham, ad Archiepiscopum, ad 
proprios Superiores maiores, ad Superiorem domus forte absentem, ad 
Hierarcham loci quatenus eidem subiecti sint, et, si agatur de religio- 
sis mulieribus quae sub religiosorum iurisdictione sunt, etiam ad eorum 
Superiores maiores; et ab istis omnibus praedicti religiosi, viri aut mu- 
lieres, litteras, iten: nemini inspiciendas, recipere. 


Can. 159 


§ 1. Si loci Hierarcha ob causam publicam, preces aliquas vel sacra 
sollemnia indicat, religiosi omnes, etiam exempti, obedire debent, salvis 
statutis et privilegiis suae cuiusque Religionis. 

§ 2. Optandum ut in divinis Liturgiis quae, fidelibus adstantibus, 
diebus festis de praecepto in omnibus ecclesiis vel oratoriis publicis reli- 
giosorum celebrantur, brevis Sancti Evangelii aut alicuius articuli do- 
ctrinae christianae explanatio fiat; quod si loci Hierarcha id praece- 
perit, opportunis datis instructionibus, hac lege tenentur etiam religiosi, 
exempti quoque, in suis ipsorum ecclesiis. 


ARTICULUS IT 


De privilegiis 


Can. 160 


§ 1. Quaelibet Religio iis tantum privilegiis gaudet, quae vel generali 
lege Religionibus competunt, vel a Sede Apostolica directe eidem con- 
cessa fuerint, exclusa in posterum qualibet communicatione, firmis ta- 
men privilegiis a Religionibus ante huius iuris communis pro religiosis 
promulgationem per communicationem legitime acquisitis et pacifice 
possessis. 

§ 2. Privilegia quibus gaudent monachi competunt quoque monia- 
libus quae iisdem statutis reguntur, quatenus eorum sint capaces; eo- 
dem modo, privilegia Ordinis virorum extenduntur ad religiosas eius- 
dem Ordinis. 

Can. 161 


Religiosi, etsi non clerici, ac novitii fruuntur clericorum privilegiis 
iure communi statutis. 


Can. 162 


Monasteria et clericales Congregationes exemptionis privilegio ab 
Hierarchae loci iurisdictione non gaudent, nisi specialiter iisdem fuerit 
concessum. 


Can. 163 


§ 1. In Ordinibus, religiosi et novitii, sive viri sive mulieres, cum 
eorum domibus et ecclesiis, exceptis monialibus Ordinis Superiori reli- 
gioso non subiectis, ab Hierarchae loci iurisdictione exempti sunt, prae- 
terquam in casibus a iure expressis; in patriarchatibus autem iidem Pa- 
triarchae immediate subiiciuntur, nisi agatur de Ordine qui exemptione 
pontificia fruatur. 

§ 2. Confoederatio vel monasterium, quae a Sede Apostolica privi- 
legium exemptionis obtinuerint, Ordinibus exemptis ad normam § 1 in 
omnibus aequiparantur. 


Can. 164 


§ 1. Monasteria stauropegiaca a iurisdictione Hierarchae loci ad nor- 
mam canonum eximuntur, et iurisdictioni Patriarchae immediate et 
exclusive subiiciuntur. 

§ 2. 1° Patriarcha potest in actu fundationis, gravi de causa atque 
de consensu Synodi permanentis, certo monasterio, non autem domui 
Ordinis vel Congregationis, privilegium stauropegii concedere ; 

2° Nisi aliud in decreto Patriarchae statuatur, hoc privilegium af- 
ficit tantum monasterium, personas eidem adscriptas, et familiares qui 
diu noctuque ir domo degunt, firmo praescripto n. 3; 

3° Personae quaevis quae ad monasterium stauropegiacum non 
pertineant, tempore quo eidem sunt addictae, a iurisdictione loci Hie- 
rarchae eximuntur et uni Patriarchae subiiciuntur in iis omnibus quae 
ad suum munus seu officium aut monasterii disciplinam spectant. 


Can. 165 


$ 1. Religiosi exempti, qui extra domum illegitime degant, etiam 
sub praetextu accedendi ad Superiores, exemptionis vel stauropegii pri- 
vilegio non gaudent ; 

§ 2. Si extra domum delictum commiserint nec a proprio Superiore, 
a loci Hierarcha praemonito, puniantur, ab hoc puniri possunt, etsi e 
domo legitime exierint et domum reversi fuerint. 

§ 3. Si religiosi de quibus in §§ 1, 2, ad monasterium stauropegiacum 
vel ad Ordinem Patriarchae subiectum pertineant, Hierarcha loci Pa- 
triarchain statim certiorem faciat. 

Can. 166 


§ 1. Si in religiosorum exemptorum domibus eorumve ecclesiis abu- 
sus irrepserint, et Superior, a loci Hierarcha monitus, prospicere ne- 
glexerit, idem Hierarcha loci obligatione tenetur rem statim deferendi 
ad Sedem Apostolicam vel, in patriarchatibus, ad Patriarcham, si mo- 
nasterium sit stauropegiacum vel domus aut ecclesia sit Ordinis Pa- 
triarchae subiecti. 

§ 2. Domus autem exempta non formata manet sub peculiari vigi- 
lantia Hierarchae loci, qui, si abusus irrepserint et fidelibus scandalo 
fuerint, ipse per se potest interim providere. 


Can. 167 


§ 1. In Religionibus iuris pontificii exemptione pontificia non fruen- 
tibus, nec Patriarcha nec Hierarcha loci potest statuta ullatenus im- 
mutare aut de re oeconomica cognoscere, salvo praescripto can. 65-67. 

§ 2. Neque licet iis in iisdem Religionibus sese ingerere in regimen 
internum ac disciplinam, exceptis casibus in iure expressis; nihilo- 
minus : 

1° In mulierum monasterio vel Ordine et in Congregatione laicali 
Hierarcha loci potest ac debet inquirere, num disciplina ad statutorum 
normam vigeat, num quid sana doctrina morumve probitas detrimenti 
ceperit, num contra clausuram peccatum sit, num sacramenta aeque 
stataque frequentia suscipiantur, et si Superiores de gravibus forte abu- 
sibus admoniti opportune non providerint, ipse per se consulat; si qua 
tamen maioris momenti occurrant, quae moram non patiantur, decer- 
nat statim; decretum vero ad Apostolicam Sedem referat ; 

2° In virorum monasteriis iuris pontificii et in Congregatione cle- 
ricali iuris pontificii, si abusus irrepserint et Superior, ab Hierarcha 
loci monitus, prospicere neglexerit, interim idem Hierarcha providere 
potest, si abusus fidelibus gravi scandalo fuerint. Quodsi agatur de domo 
formata, certiorem de re faciat Sedem Apostolicam. 


Can. 168 


Hierarcha loci in Ordinibus et in Congregationibus iuris patriarcha- 
lis iisdem iuribus potitur et obligationibus tenetur quibus potitur vel 
tenetur erga Ordinem vel Congregationem iuris pontificii exemptione 
pontificia non fruentes ad normam can. 167. 


Can. 169 


In omnibus in quibus religiosi subsunt Hierarchae loci, possunt ab 
eodem etiam poenis coerceri. 


109 
| 
3 
i 
| 
| 
| 
| 


110 


Acta Apostolicae Sedis — Commentarium Officiale 


Can. 170 


Per indultum ab Hierarcha loci legitime concessum, obligatio legis 
communis cessat etiam pro religiosis omnibus in eparchia commoran- 
tibus, salvis votis et statutis propriis cuiusvis Religionis. 


Can. 171 


§ 1. Stipem habitualiter petere prohibentur : 

1° Sine peculiari licentia Sedis Apostolicae, sodales Religionis iuris 
pontificii, firmo n. 2; 

2° Sine licentia Patriarchae scripto data, sodales monasterii stau- 
ropegiaci et Religionis iuris pontificii exemptione pontificia non fruentis 
vel iuris patriarchalis ; 

3° Sine licentia scripta Hierarchae loci in quo sita est eorum do- 
mus, sodales Religionis iuris eparchialis ; 

4° Sine licentia Sacrae Congregationis pro Ecclesia Orientali, si 
stips cogenda est extra regiones orientales, ad normam can. 240 § 3. 

§ 2. Sodales Religionum de quibus in § 1 indigent praeterea licentia 
scripta Hierarchae loci in quo eleemosynas colligere cupiunt, nisi aliter 
in ipsa concessione licentiae, a Sede Apostolica vel, quod attinet ad so- 
dales de quibus in § 1, n. 2, a Patriarcha cautum fuerit, firmo prae- 
scripto § 5. 

§ 3. Ad stipem petendam, ob causam transeuntem, sodales Religionis 
cuiusvis condicionis iuridicae, obtinere scripto debent tantum licentiam 
Hierarchae loci in quo eleemosynas colligere cupiunt. — 

§ 4. Patriarchae et Hierarchae locorum licentiam quaeritandae sti- 
pis, de qua in §§ 1-3, ne concedant, nisi sibi constet de vera domus vel pii 
operis necessitate, cui alio modo occurri nequeat; quod si necessitati 
provideri possit stipe quaerenda intra locum vel eparchiam in qua reli- 
giosi commorantur, ampliorem licentiam ne largiantur. 

§ 5. Ad cogendam stipem in eparchia latini ritus requiritur licen- 
tia Hierarchae eiusdem eparchiae. 


Can. 172 


Non licet Superioribus stipem colligendam committere, nisi professis 
aetate animoque maturis, praesertim si de mulieribus agatur, nunquam 
autem iis qui in studia adhuc incumbunt. 


Can. 173 


Quod vero attinet ad modum in quaeritanda stipe servandum et ad 
disciplinam a quaestuantibus custodiendam, religiosi utriusque sexus 
stare debent instructionibus a Sede Apostolica hac de re datis. 

Can. 174 


§ 1. Superiores monachorum quorum ritus vel Typica praescribunt 
ut ipsi benedictionem recipiant, debent intra tres menses ab electione 
benedictionem recipere ad normam iuris particularis, a Patriarcha vel 
ab Episcopo eparchiae in qua monasterium situm est vel etiam, si ita 
ferant praescripta liturgica, ab alio ministro. 

§ 2. Superior monasterii sui iuris potest conferre ordines minores 
dummodo promovendus sit ipsi subditus vi professionis saltem minoris, 
ipse vero sit presbyter et benedictionem, si eam ad normam § 1 recipere 
debet, legitime receperit. Extra hos fines ordinatio ab eodem collata est 
irrita, nisi ordinans charactere episcopali polleat. 


ARTICULUS ITI 


De obligationibus et privilegiis religiosi ad ecclesiasticam 
dignitatem promoti vel paroeciam regentis 


Can. 175 


§ 1. Religiosus nequit, sine licentia a legitima auctoritate concessa, 
ad dignitates, officia aut beneficia promoveri, quae cum statu religioso 
componi non possint. 

§ 2. Legitime ab aliquo collegio electus, nequit electioni assentiri 
sine licentia Superioris. 

§ 3. Ad officia autem et beneficia synodalia, religiosus, in patriar- 
chatibus, a Synodo electionum promoveri potest: quo in casu, ad con- 
sensum in electionem de se factam praestandum, non indiget licentia 
de qua in § 2. 

Can. 176 


§ 1. Religiosus, renuntiatus Cardinalis, Patriarcha aut Episcopus, 
sive residentialis sive titularis, manet religiosus absque tamen voce 
activa et passiva, particeps privilegiorum suae Religionis, votis ceteri- 
sque suae professionis obligationibus adstrictus, exceptis iis quae cum 
sua dignitate ipse prudenter iudicet componi non posse, salvo praescri- 
pto can. 177. 

§ 2. Eximitur tamen a potestate Superiorum et, vi voti obedientiae, 
uni Romano Pontifici manet obnoxius. 


Can. 177 


Religiosus ad dignitatem cardinalitiam, patriarchalem, episcopalem 
vel aliam extra propriam Religionem evectus : 
1° Si per professionem capacitatem acquirendi dominii bonorum 
amiserit, bonorum quae ipsi obveniunt, habet usum, usumfructum et 
administrationem; proprietatem vero Patriarcha, Episcopus residen- 
tialis, Exarchus acquirit patriarchatui, eparchiae, exarchiae; ceteri, 

monasterio vel Ordini, ad normam can. 118, salvo S. R. E. Cardinalium 
privilegic ; 

2° Si per professionem dominium bonorum non amiserit, bono- 
rum quae habebat, recuperat usum, usumfructum et administrationem ; 
quae postea ipsi obveniant, sibi plene acquirit ; 

3° In utroque autem casu de bonis, quae ipsi obveniunt non intuitu 
personae, debet disponere secundum offerentium voluntatem. 


Can. 178 


§ 1. Dimisso cardinalatu, patriarchatu, episcopatu, vel expleto of- 
ficio seu munere extra Religionem sibi a Sede Apostolica commisso, re- 
ligiosus ad Religionem redire debet. 

§ 2. Potest tamen religiosus qui cardinalatum, patriarchatum vel 
episcopatum dimiserit quamlibet suae Religionis domum eligere in qua 
degat; sed caret voce activa et passiva. 

§ 3. Religio obligatione tenetur suppeditandi religiosis de quibus 
in § 1 necessaria ad vitam modo suae dignitati convenienti agendam. 


Can. 179 


§ 1. Religiosus qui paroeciam regit manet adstrictus observatione 
votorum et statutorum, quatenus haec observatio potest cum sui offi- 
cii obligationibus consistere. 

§ 2. Quare, in iis quae ad monasticam observantiam et religiosam 
disciplinam attinent, idem religiosus subest Superiori, cuius est, non 
autem Hierarchae loci, in rationem se gerendi inquirere eumque, si ca- 
sus ferat, corrigere. 

§ 3. Bona quae ipsi obveniunt intuitu paroeciae cui praeficitur, ipsi 
paroeciae acquirit ; cetera acquirit eadem ratione qua alii religiosi. 

§ 4. Non obstante voto paupertatis eidem licet eleemosynas in com- 
modum paroeciae seu scholarum catholicarum et locorum piorum pa- 
roeciae coniunctorum aut in bonum paroecianorum seu operum paroe- 
cialium, quovis modo oblatas accipere aut colligere, et acceptas sive col- 
lectas administrare, itemque, servata offerentium voluntate, pro pru- 
denti suo arbitrio, erogare, salva semper vigilantia sui Superioris. Sed 
eleemosynas pro ecclesia paroeciali aedificanda, conservanda, instau- 
randa, exornanda vel pro divino cultu in ipsa exercendo, accipere, apud 
se retinere, colligere aut administrare pertinet ad Superiores, si eccle- 
sia sit communitatis religiosae, h. e. si communitas sibi vindicet eccle- 
siae proprietatem aut usum in perpetuum vel saltem ad tempus indefi- 
nitum ; secus, servetur praescriptum can. 264. 


Can. 180 


§ 1. Idem parochus religiosus, licet ministerium exerceat in domo 
seu loco ubi maiores Superiores religiosi ordinariam sedem habent, 
subest immediate et in omnibus iurisdictioni, visitationi et correctioni 

Hierarchae loci, non secus ac parochi saeculares, monastica observantia 
et religiosa disciplina unice excepta. 

§ 2. Hierarcha loci, ubi eum suo officio defecisse compererit, oppor- 
tuna decreta condere ac meritas in eum poenas statuere potest. Haec 
autem Hierarchae potestas non excludit eandem Superioris potestatem, 
sed cum ea cumulatur, ita tamen ut, si aliter a Superiore, aliter ab Hie- 
rarcha forte decernatur, decretum Hierarchae praevalere debeat. 


Can. 181 


§ 1. Religiosis officia, etiam cum cura animarum, extra domum suae 
Religionis, committi non possunt nisi ad tempus. 

§ 2. 1° lidem religiosi debent tempore a synaxi generali statuto do- 
mum a Superiore designandam in qua vigeat monastica observantia et 
religiosa disciplina petere, in eaque saltem per trimestre tempus per- 
manere ; 

2 Religiosi paroeciam regentes in locis a domo suae Religionis 
dissitis socium, necessitatis casu excepto, eiusdem Religionis secum ha- 
beant. 


CAPUT VI 
De transitu ad aliam Religionem 


Can. 182 


§ 1. Religiosus nequit ad aliam Religionem valide transire sine li- 
centia Apostolicae Sedis, nisi agatur de transitu qui fiat e monasterio 
sui iuris ad aliud eiusdem Confoederationis, quo in casu satis est aucto- 
ritas Praesidis, salvo praescripto §§ 2, 3. 

§ 2. In patriarchatibus, religiosus transire potest a monasterio sui 
iuris ad aliud monasterium sui iuris, ab Ordine vel Congregatione ad 
alium Ordinem vel aliam Congregationem, consentiente utriusque mo- 
nasterii Superiore vel utriusque Religionis supremo Moderatore et obten- 
ta licentia Patriarchae. 

§ 3. Religiosus transire potest a iuris eparchialis monasterio vel 
Congregatione ad aliud monasterium vel ad aliam Congregationem iuris 
eparchialis cum licentia Hierarchae loci ubi est monasterium a quo 
vel domus a qua fit transitus et Hierarchae loci ubi est monasterium 
vel domus ad quam fit transitus, audito Superiore Religionis a qua fit 
transitus et consentiente Superiore monasterii vel domus ad quam fit 
transitus. 

Can. 183 


§ 1. 1° Transiens ad aliam Religionem novitiatum peragere debet, 
firmo praescripto § 2; novitiatu autem durante, manentibus votis, 
iura et obligationes particulares, quas in Religione derelicta habvit, su- 
spensae manent, et ipse obligatione tenetur Superioribus novae Religio- 
nis et ipsi novitiorum Magistro parendi etiam ratione voti obedientiae ; 

2° Si in Religione ad quam transit, professionem non edat, ad 
pristinam Religionem redire debet, nisi interim votorum tempus exspi- 
raverit. 

§ 2. 1° Transiens ad aliud monasterium sui iuris eiusdem Confoe- 

derationis nec novitiatum peragit nec novam emittit professionem ; 

2° Transiens a monasterio sui iuris ad aliud monasterium sui 
iuris, ad nullam vel ad diversam Confoederationem pertinens, servet 
praescripta Typici monasterii ad quod fit transitus- quod attinet ad 
obligationem peragendi novitiatum et emittendi professionem. Quodsi 
in Typico de re non caveatur, nec novitiatum peragit nec novam pro- 
fessionem emittit; Superior vero monasterii ab eo exigere potest, ut 
aliquod tempus, non ultra semestre, experimenti causa, in monasterio 
transigat; quod tempus, si eo transacto dubium supersit an adscribi 
possit, idem Superior potest prorogare non tamen ultra alios sex men- 
ses. Transacto experimenti tempore, transiens aut ad pristinum mona- 
sterium redeat aut, cum suffragio deliberativo consilii seu synaxis, sta- 
biliter novo monasterio adscribatur. 


Can. 184 


Religiosus adstrictus quavis perpetua professione si transierit ad 
aliam Religionem votorum perpetuorum, post novitiatum, praetermissa 
professione temporaria de qua in can. 110, vel admittatur ad professionem 
perpetuam vel ad pristinam redeat Religionem ; ius tamen est Superiori 
eum probandi diutius, sed non ultra annum ab expleto novitiatu. 


Can. 185 


Transeuntes ad aliud monasterium sui iuris eiusdem Confoederationis, 

a die transitus, ad aliam vero Religionem, ab edita nova professione vel 
a die adscriptionis de qua in can. 183, § 2, n. 2: 

1° Amittunt iura et solvuntur ab obligationibus prioris monasterii 
vel Religionis et alterius iura et officia suscipiunt ; 

2° Monasterium vel Religio, a qua discedit religiosus, bona servat, 
quae ipsius religiosi ratione iam ei quaesita fuerunt; quod spectat ad 
dotem eiusve fructus et alia bona personalia, si qua habeat religiosus, 
servetur praescriptum can. 83, § 2. 


Can. 186 


Vis professionis maioris in eo qui legitime secundum superiores ca- 
nones minorem professionem in Congregatione religiosa emittit, eo ipso 
extinguitur, nisi aliud in apostolico indulto expresse caveatur. 

CAPUT VII 
De egressu e Religione 
Can. 187 


Professus votorum temporariorum, expleto votorum tempore, libere 
potest Religionem deserere; pariter Religio, ob iustas ac rationabiles 
causas, eundem potest a renovandis votis temporariis vel ab emittenda 
professione perpetua excludere, non tamen ratione infirmitatis, nisi 
certo probetur eam ante professionem dolose fuisse silentio praeteritam 
aut dissimulatam. 

Can. 188 


§ 1. 1° Indultum exclaustrationis concedit Sedes Apostolica; 

2? Idem indultum concedit, in patriarchatibus, Patriarcha reli- 
giosis ad Religionem exemptione pontificia fruentem non pertinentibus, 
firmo praescripto § 2. 

§ 2. In Religione iuris eparchialis indultum exclaustrationis conce- 
dit etiam Hierarcha loci ubi est domus cui adscriptus est religiosus. 


Can. 189 


Qui indultum exclaustrationis ad normam can. 188 impetravit, vo- 
tis ceterisque suae professionis obligationibus, quae cum suo statu com- 
poni possunt, manet obstrictus; exteriorem tamen habitus Religionis 
formam debet deponere; perdurante tempore indulti caret voce activa 
et passiva, sed gaudet privilegiis mere spiritualibus suae Religionis, et 
Hierarchae territorii ubi commoratur, loco Superiorum propriae Reli- 
gionis, subditur etiam ratione voti obedientiae. 


Can. 190 


§ 1. Indultum saecularizationis concedit Sedes Apostolica, firma § 2. 
§ 2. Idem indultum, dummodo agatur de religiosis professione mi- 
nore adstrictis, concedere potest : 
1° Patriarcha, in patriarchatibus, religiosis cuiusvis condicionis 
iuridicae, firmo praescripto n. 2; 
2° Hierarcha loci ubi est domus cui adscriptus est religiosus, si 
religiosus pertineat ad Religionem iuris eparchialis. 


Can. 191 


§ 1. Qui, impetrato saecularizationis indulto, Religionem relinquit : 
1° A sua Religione separatur, habitus eiusdem exteriorem formam 
debet deponere, et saecularibus assimilatur ; 
2° A votis liberatus manet, firmis oneribus subdiaconatui vel or- 
dini maicri adnexis, si eo ordine auctus fuerit; nec statutis Religionis 
adstringitur. 

§ 2. Si ex indulto in Religionem rursus recipiatur, novitiatum ac 
professionem instaurat, et locum inter professos obtinet a die novae 
professionis. 

Can. 192 


§ 1. Religiosus in ordinibus infra subdiaconatum constitutus et suae 
Religioni qua clericus adscriptus, si Religionem relinquat, nisi ab aliquo 
Hierarcha benevolo receptore propriae eparchiae adscribatur, ipso iure e 
statu clericali decidit. 

§ 2. Si religiosus in subdiaconatu vel in maiore ordine constitutus 
propriam eparchiam non amiserit, debet, non renovatis votis, vel obtento 
saecularizationis indulto, ad propriam redire eparchiam et a proprio 
Hierarcha recipi ; si amiserit, nequit extra Religionem subdiaconatum vel 
maiores ordines exercere, donec Hierarcham loci benevolum receptorem 
invenerit aut Sedes Apostolica aliter providerit. 

§ 3. Hierarcha religiosum recipere potest sive absolute, sive experi- 
menti causa ad triennium; in priore casu, religiosus eo ipso est epar- 
chiae adscriptus; in altero, Hierarcha potest probationis tempus pro- 
rogare. Si, exacto triennio probationis, tempus expresse non prorogaverit, 
religiosus censetur dimissus. Prorogatio fieri nequit ultra aliud trien- 
nium; quo etiam transacto, religiosus, nisi antea expresse dimissus 
fuerit, ipso facto eparchiae adscriptus manet. 


Can. 193 


§ 1. Professus ad saeculum regressus, licet valeat ad normam can. 192, 
§§ 2, 3, subdiaconatum vel maiores ordines exercere, prohibetur tamen : 

1° Quolibet beneficio in ecclesiis cathedralibus ; 

2 Quolibet magisterio et officio in seminariis maioribus et mino- 
ribus seu collegiis in quibus clerici educantur, itemque in Universita- 
tibus et Institutis, quae privilegio apostolico gaudent conferendi gra- 
dus academicos ; 

3° Quolibet officio vel munere in curia patriarchali vel episcopali 
et in religiosis domibus sive virorum sive mulierum, etiamsi Religio sit 
iuris eparchialis ; 

4° Titulo praelatitio honoris causa. 

§ 2. Praescriptum § 1 valet quoque de iis qui vota temporaria, vel 
iuramentum perseverantiae, vel peculiares quasdam promissiones ad 
normam suorum statutorum ediderunt et ab iisdem dispensati fuerunt, 
si per sex integros annos iisdem ligati fuerint. 

§ 3. Patriarcha, gravi ex causa et obtento Synodi permanentis con- 
sensu, a praescripto § 1, nn. 2, 3 dispensare potest professos ad saecu- 
lum regressos e Religione cuiusvis condicionis iuridicae. 


Can. 194 


§ 1. Qui e Religione, expleto votorum temporariorum tempore aut 
obtento saecularizationis indulto, egrediantur vel ex eadem fugrint di- 
missi, nihil possunt repetere ob quamlibet operam Religioni praestitam. 


Acta Pit Pp. XII 117 


§ 2. Si tamen religiosa sine dote recepta fuerit nec ex propriis bonis 
sibimet providere valeat, Religio ex caritate eidem dare debet ea quae 
reyuiruntur ut modo tuto ac convenienti domum redeat, ac providere 
ut, naturali aequitate servata, per aliquod tempus, mutuo consensu vel, 
in casu dissensus, ab Hierarcha loci determinandum, honeste vivere 
possit. 

Can. 195 


§ 1. Apostatu a Religione dicitur professus votorum perpetuorum qui 
e domo religiosa illegitime egreditur cum animo non redeundi, vel qui, 
etsi legitime egressus, eo animo ut religiosae obedientiae sese subtrahat, 
ron redit. 

§ 2. Malitiosus animus, de quo in § 1, iure praesumitur, si religio- 
sus intra mensem nec reversus fuerit nec Superiori animum redeundi 
manifestaverit. 

§ 3. Fugitivus est qui, sine Superiorum licentia, domum religiosam 
deserit cum animo ad Religionem redeundi. 


Can. 196 


§ 1. Apostata et fugitivus ab obligatione statutorum et votorum mi- 
nime solvuntur et debent sine mora ad Religionem redire. 

§ 2. Superiores debent eos sollicite requirere, et ipsos, si vera poe- 
nitentia acti redeant, suscipere; reditum vero religiosae professione 
maiore adstrictae apostatae vel fugitivae caute curet loci Hierarcha, et 
si ipsa ad domum religiosam pertineat Superiori religioso subiectam, 
etiam hic Superior. 


CAPUT VIII 


De dimissione religiosoram 


Can. 197 


$ 1. Ipso facto habendus est tanquam legitime dimissus religiosus : 
1° Qui publice apostasiam, haeresim, schisma professus fuerit ; 
2° Qui cum persona alterius sexus fugam arripuerit, etsi non si- 
mul in eundem locum se contulerint ; 
3° Qui attentaverit aut contraxerit matrimonium aut etiam vin- 
culum, ut aiunt, civile. 
§ 2. In his casibus sufficit ut Superior maior cum suo consilio ad 
normam statutorum emittat declarationem facti; curet autem Superior 
probationes facti collectas in domus tabulario asservare. 


Can. 198 


§ 1. 1° In casu gravis scandali exterioris vel gravissimi damni com- 
munitati imminentis, religiosus statim potest a Superiore maiore cum 
consensu sui consilii vel etiam, si periculum sit in mora et tempus non 

adsit adeundi Superiorem maiorem, a Superiore locali cum consensu 
sui consilii, ad saeculum remitti, habitu religioso illico deposito ; 

2° Ad saeculum remissio de qua in n. 1°, si agatur de religioso 
votorum temporariorum, obtinet effectus qui dimissioni tribuuntur in 
can. 200; et contra eam datur recursus cum effectu suspensivo ad nor- 
mam can. 199, § 3, n. 4. 

§ 2. 1° Si agatur de religioso votorum perpetuorum in Congrega- 
tione clericali non exempta vel laicali aut de religiosa votorum perpe- 
tuorum in monasterio vel in Ordine, et dimissio fiat a Superiore locali 
ad normam § 1, n. 1, hic idem indiget praeterea consensu Hierarchae 
loci ; 

2° Remissione religiosi ad saeculum facta, Superior maior aut, si 
intervenit ad normam n. 1, Hierarcha loci rem Sedis Apostolicae iudi- 
cio sine mora subiiciat. ; 

§ 3. Si agatur de religioso votorum perpetuorum in virorum mona- 
sterio cuiusvis condicionis iuridicae vel Ordine aut in Congregatione 
clericali exempta, remissione religiosi ad normam § 1, n. 1 ad saeculum 
peracta, statim processus, si nondum fuerit institutus, instituatur ad 
normam can. 206-219. 


ARTICULUS I 


De dimissione religiosorum qui vota temporaria 
in quavis Religione nuncuparunt 


Can. 199 


§ 1. Virum religiosum, professione ad tempus adstrictum, dimittere 

potest : 

1° In monasterio sui iuris, Superior monasterii de consensu sui 
consilii per secreta suffragia manifestato ; 

2° In Ordine vel Congregatione iuris pontificii vel patriarchalis; 
supremus Moderator de consensu sui consilii per secreta suffragia ma- 
nifestato ; 

3° In Congregatione autem iuris eparchialis, Hierarcha loci in quo 
religiosa domus sita est, qui tamen iure suo ne utatur Moderatoribus 
insciis vel iuste dissentientibus. 

§ 2. Religiosam professione temporaria adstrictam dimittere potest : 

1° In monasterio vel Ordine iuris pontificii et in Ordine iuris pa- 
triarchalis, Hierarcha loci, aut, si monasterium Superiori religioso 
subiectum sit, idem Superior, postquam, in utroque casu, monasterii 
Antistita cum suo consilio fidem de causis scripto fecerit ; 

2° In monasterio stauropegiaco, Patriarcha, postquam monasterii 
Antistita cum suo consilio fidem de causis scripto fecerit : 

3° In Congregatione iuris pontificii vel patriarchalis, suprema Mo- 
deratrix de consensu sui consilii per secreta suffragia manifestato ; 

4° In monasterio vel Congregatione iuris eparchialis, Hierarcha 

loci ubi est domus cui religiosa adscripta est, qui tamen iure suo ne utatur 
Moderatoribus insciis vel iuste dissentientibus. 

§ 3. Omnes de quibus in §§ 1-2, graviter eorum onerata conscientia, 
religiosum dimittere nequeunt, nisi servatis quae sequuntur : 

1° Causae dimissionis, sive ex parte Religionis se habeant sive ex 
parte religiosi, debent esse graves ; 

2 Defectus spiritus religiosi qui aliis scandalo sit, est sufficiens di- 
missionis causa, si repetita monitio una cum salutari poenitentia incas- 
sum cesserit; non vero infirmitas, nisi certo constet eam ante profes- 
sionem dolose fuisse silentio praeteritam aut dissimulatam ; 

3° Superiori dimittenti causae dimissionis certo innotescere de- 
bent, etsi necesse haud sit ut eaedem formali iudicio comprobentur. At 
religioso semper manifestari debent, data ei omni respondendi facul- 
tate; eiusque responsiones Superiori dimittenti fideliter subiiciantur ; 

4° Contra dimissionis decretum datur religioso recursus cum effe- 
ctu suspensivo intra decem dies ad Sedem Apostolicam aut, si agatur 
de Religione quae non sit iuris pontificii, ad Patriarcham, excepto casu 
quo decretum ipse ediderit ; 

5° Si de mulieribus agatur, servari debet praescriptum can. 194, § 2. 


Can. 200 


Religiosus dimissus ad normam can. 199 ipso facto solvitur ab om- 
nibus votis religiosis, salvis oneribus subdiaconatui vel ordini maiori 
adnexis, et firmo praescripto can. 192, § 2, 193; clericus autem sub- 
diacono inferior, eo ipso reducitur ad statum laicalem. 


Can. 201 


Praescripta can. 199, 200 serventur in dimissione religiosorum qui 
vota emiserunt in Congregatione sub hac vel simili clausula « donec in 
Congregatione vivam »), ita ut sodalis, sive sponte discedat sive a Superio- 
ribus dimittatur, ipso facto a votis liber evadat. 


ARTICULUS IT 


De dimissione religiosorum qui vota perpetua nuncuparunt in Congre- 
gatione clericali non exempta vel laicali et in mulierum monasterio 
vel Ordine. 

Can. 202 
In virorum Congregatione clericali non exempta vel laicali, professus 
votorum perpetuorum dimitti nequit nisi praecesserint tria delicta, 

duplex monitio ac defectus emendationis ad normam can. 208-214. 


Can. 203 
§ 1. Si ea constiterint de quibus in can. 202, supremus Religionis 
Moderator cum consensu sui consilii, per secreta suffragia manifestato, 
decernat num locus sit dimissioni. 


| 

§ 2. Si maior suffragiorum numerus pro dimissione steterit : 
1° In Congregatione iuris eparchialis res tota deferatur ad Hie- 
rarcham loci ubi religiosa professi domus sita est, cuius est dimissio- 
nem pro suo prudenti arbitrio decernere ad normam can. 199, § 1, n. 3; 
2° In Congregatione iuris pontificii vel patriarchalis, ipse supre- 
mus Religionis Moderator dimissionis decretum ferat; quod tamen ut 
suum sortiatur effectum, indiget Sedis Apostolicae vel, si agatur de 
Religione quae non sit iuris pontificii, Patriarchae confirmatione, exce- 
pto casu quo decretum ipse ediderit. 
§ 3. Religioso ius est suas rationes libere exponendi; eiusque re- 
sponsiones in actis fideliter referendae sunt. 


Can. 204 


§ 1. 1° Ad dimittendas religiosas professas votorum perpetuorum 
exiguntur graves causae externae una cum defectu emendationis, expe- 
rimento prius habito ita ut spes resipiscentiae evanuerit, iudicio Anti+ 
stitae monasterii vel supremae Moderatricis Congregationis cum con- 
sensu sui consilii per secreta suffragia manifestato ; 

2° In monasteriis confoederatis vel in Ordine habente Antistitam 
generalem, salvo praescripto n. 1, serventur statuta quod attinet ad 
interventum tum Praesidis Confoederationis tum Antistitae generalis. 

§ 2. Praescriptum can. 203, § 3, etiam in religiosarum dimissione 
servandum est. 


Can. 205 


§ 1. 1° Si religiosa pertineat ad monasterium vel ad Congregationem 
iuris eparchialis, Hierarchae loci in quo sita est religiosae domus est 
causas dimissionis expendere et decretum dimissionis ferre ; 

2° Si monasterium Superiori religioso subiiciatur, huius est ferre 
dimissionis decretum, quod confirmatione indiget Hierarchae loci. 

§ 2. Rem totam cum omnibus actis et documentis deferat ad Sedem ~ 
Apostolicam Hierarcha loci, si moniales sint iuris pontificii; suprema 
Moderatrix, si religiosa ad Congregationem iuris pontificii pertineat. 

§ 3. Item, rem totam cum omnibus actis et documentis ad Patriar- 
cham deferat Antistita monasterii vel Superior religiosus si monaste- 
rium ei subiiciatur, aut Antistita generalis Ordinis ad normam can. 204, 
§ 1, n. 2, si religiosa pertineat ad monasterium stauropegiacum vel ad 
Ordinem Patriarchae subiectum; suprema Congregationis Moderatrix, 
si pertineat ad Congregationem iuris patriarchalis. 

§ 4. Hierarcha loci, quoties obligatione tenetur mittendi dimissio- 
nis acta ad Sedem Apostolicam ad normam § 2, vel ad Patriarcham ad 
normam § 3, actis et documentis suum addat suffragium; quod etiam 
addere debet Superior religiosus, si monasterium ipsi subiiciatur. 

ARTICULUS ITI 
De processu iudiciali in dimissione virorum religiosorum qui vota per- 
petua nuncuparunt in monasterio cuiusvis condicionis iuridicae vel 
Ordine et in Congregatione clericali exempta. 


Can. 206 


Vir professus votorum perpetuorum in monasterio vel Ordine et in 
Congregatione clericali exempta ne dimittatur, nisi iudicio instituto, 
salvo praescripto can. 197, 198, et revocato .quolibet contrario privile- 
gio suppressaque contraria consuetudine. 


Can. 207 


§ 1. Ad sententiam dimissionis ferendam competens est Praeses Con- 
foederationis monasticae, Superior monasterii sui iuris non confoede- 
rati, Superior monasterii sui iuris stauropegiaci nisi, in hoc ultimo 
casu, Patriarcha, de re certior a Superiore factus, causam ad se avo- 
caverit, Ordinis vel Congregationis supremus Moderator, cum suo quis- 
que consilio, quod quatuor saltem religiosis constet ; si qui deficiant, eo- 
rum loco Praeses, de consensu ceterorum, totidem religiosos designet 
qui cum ipso tribunal collegiale constituant. 

§ 2. Praeses, de aliorum consensu, promotorem iustitiae eiusdem 
Religionis professum nominet. 

Can. 208 
Ad processum instruendum deveniri nequit nisi praecesserint : 
1° Gravia delicta sive contra ius commune sive contra speciale re- 
ligiosorum ius; 
2 Monitiones ; 
3° Defectus emendationis. 


Can. 209 


Delicta debent esse saltem tria eiusdem speciei, vel, si diversae, talia 
ut simul sumpta manifestent perversam voluntatem in malo pervicacem, 
aut unum tantum continuatum seu permanens, quod ex repetitis moni- 
tionibus triplicis instar fiat. 

Can. 210 


§ 1. Ad monitionem faciendam necesse est ut aut delictum sit noto- 
rium uut de eodem constet ex rei confessione extraiudiciali vel ex aliis 
sufficientibus probationibus, quas praevia inquisitio suppeditaverit. 

§ 2. In inquisitione peragenda serventur, nisi rei natura obstet, 
praescripta iuris de inquisitione in iudicio criminali. 


Can. 211 


Monitio fieri debet ab immediato Superiore maiore per se vel per alium 
de eius mandato; sed Superior mandatum ne det, nisi antea de facto 

coristet ad normam can. 210, § 1: datum vero mandatum pro prima mo- 
nitione valeat etiam pro altera. 


Can. 212 


Duae debent esse monitiones, singulae pro singulis duobus primis 
delictis ; in delictis autem continuatis seu permanentibus intercedat ne- 
cesse est inter primam et alteram monitionem saltem trium dierum in- 
tegrum spatium. 


Can. 213 


§ 1. Monitionibus Superior addat opportunas exhortationes et cor- 
rectiones, praescriptis insuper poenitentiis remediisque poenalibus, quae 
apta censeantur ad emendationem rei et ad scandali reparationem. 

§ 2. Praeterea debet Superior reum ab occasionibus relabendi re- 
movere etiam per translationem, si opus fuerit, ad aliam domum, ubi 
facilior sit vigilantia et remotior delinquendi occasio. 

§ 3. Singulis monitionibus adiiciatur dimissionis comminatio. 


Can. 214 


Religiosus censetur se non emendasse, si post secundam monitionem 
novum delictum commiserit vel, si de delicto permanenti seu continuato 
agatur, in eodem perstiterit; post ultimam monitionem sex saltem dies 
erit expectandum, antequam ad ulteriora progressus fiat. 


Can. 215 


Immediatus Superior maior, postquam monitiones et correctiones 
incassum cesserint, omnia acta et documenta diligenter colligat et ad 
Praesidem Confoederationis vel ad supremum Moderatorem transmittat ; 
hic autem ea tradere debet promotori iustitiae, qui ea examinet et suas 
conclusiones proponat. Si agatur de monasterio sui iuris non confoe- 
derato, ipse Superior collecta acta et documenta tradat promotori iusti- 
tiae in finem praedictum. 


Can. 216 


$ 1. Si promotor iustitiae, qui potest etiam ulteriores inquisitiones 
quas opportunas iudicaverit peragere, accusationem proponat, instrua- 
tur processus, servatis praescriptis canonum de iudicio criminali. 

§ 2. Ex processu constare debet de delictis patratis, de praemissa 
duplici monitione et de defectu emendationis. 


Can. 217 


Tribunal diligenter perpensis allegationibus tum promotoris iusti- 
tiae tum rei, si quidem iudicaverit satis probata esse ea de quibus in 
can. 216, § 2, sententiam dimissionis pronuntiet. ‘ 

Can. 218 


§ 1. Sententia a tribunali Religionis iuris pontificii lata exsecutioni 
mandari nequit, nisi fuerit a Sede Apostolica probata. 

§ 2. Si religiosus ad monasterium stauropegiacum aut iuris epar- 
chialis vel ad Ordinem a Patriarcha dependentem pertineat, sententia 
exsecutioni tradi nequit nisi fuerit a Patriarcha probata. 

§ 3. Tribunalis Praeses et sententiam et omnia acta iudicialia quam- 
primum transmittere curabit, iuxta casus, ad Sedem Apostolicam vel 
ad Patriarcham. 

Can. 219 


Pro dissitis regionibus, Superiores de quibus in can. 207, § 1, cum 
consensu sui consilii, valent dimittendi potestatem demandare probis ac 
prudentibus religiosis, qui saltem tres esse debent, firmo praescripto 
ean. 215-218. 


ARTICULUS IV 


De religiosis dimissis qui vota perpetua nuncuparunt 


Can. 220 


§ 1. Professus qui vota perpetua emisit, a Religione dimissus, votis 
Religionis manet adstrictus, salvis statutis aut Sedis Apostolicae indul- 
tis quae aliud ferant. 

§ 2. Clericus subdiacono inferior eo ipso reducitur ad statum lai- 


calem. 
Can. 221 


Clericus in subdiaconatu vel in ordine maiore constitutus qui ali- 
quod delictum commisit de quo in can. 197, aut dimissus est ob deli- 
¢etum quod iure communi punitur infamia iuris vel depositione minore 
seu simplici aut maiore seu degradatione, perpetuo prohibetur induere 
habitum ecclesiasticum. 

Can. 222 


Si clericus in subdiaconatu vel in ordine maiore constitutus dimit- 

tatur ob delicta minora iis de quibus in can. 221: 

1° Tpso facto suspensus manet, donec absolutionem obtinuerit a 
Sede Apostolica aut a Patriarcha si sententia vel decretum dimissionis 
Sedi Apostolicae confirmationis causa subiecta non fuerint ; 

2° Sedes Apostolica, si id expedire iudicaverit, dimisso praecipiet 
ut, habitu cleri saecularis indutus, commoretur in certa eparchia, indi- 
catis Ilierarchae causis ob quas dimissus fuit ; 

3° Si dimissus praecepto de quo in n. 2, non paruerit, Religio nulla 
erga eum obligatione tenetur, et dimissus eo ipso privatur iure induendi 
habitum ecclesiasticum ; 

4° Hierarcha eparchiae ad eius commorationem designatae, reli- 
giosum in domum poenitentiae mittat, vel eum committat curae et vi- 
gilantiae pii ac prudentis sacerdotis; et si religiosus non paruerit, ser- 
vetur praescriptum n. 3; 

5° Religio, per manus Hierarchae loci commorationis, caritativum 
subsidium dimisso suppeditet pro necessariis ad vitae sustentationem, 
nisi ipse aliunde sibimet providere valeat ; 

6° Si dimissus vitae rationem ecclesiastico viro dignam non agat, 
transacto anno aut etiam prius, iudicio Hierarchae, privetur caritativo 
subsidio, eiiciatur e domo poenitentiae eique auferatur ius induendi ha- 
bitum ecclesiasticum ab ipso Hierarcha, qui statim mittere curet op- 
portunam relationem tum ad Sedem Apostolicam aut, in casu de quo in 
n. 1, ad Patriarcham, tum ad Religionem ; 

7° Si vero dimissus praedicto tempore tam laudabiliter se gesserit, 

ut merito haberi possit vere emendatus, Hierarcha eius preces apud Se- 
dem Apostolicam aut, in casu de quo in n. 1, apud Patriarcham, commen- 
dabit pro absolutione a censura suspensionis, et, ea obtenta, eidem in 
sua eparchia permittat, adhibitis opportunis cautelis et limitationibus, 
divinae Liturgiae celebrationem et etiam, pro suo arbitrio et prudentia, 
aliud sacrum ministerium, unde honeste vivere queat; quo in casu Re- 
ligio caritativum subsidium intermittere potest. Quod si agatur de dia- 
cono aut subdiacono res ad Apostolicam Sedem deferatur. 


Can. 223 


§ 1. Excepto casu dimissionis de quo in can. 197, dimissus qui di- 
spensationem a votis non obtinuerit obligatione non solvitur redeundi 
ad claustra; et si argumenta plenae emendationis per triennium dederit, 
Religio debet eum recipere ; quod si graves obstent rationes sive ex parte 
Religionis sive ex parte religiosi, res iudicio Sedis Apostolicae subii- 
ciatur. 

§ 2. Quoties vero vota in Religione emissa cessaverint, si dimissus 
Hierarcham loci benevolum receptorem invenerit, sub eius iurisdictione 
et speciali vigilantia maneat, servato praescripto can. 193; secus res 
ad Sedem Apostolicam deferatur. 


CAPUT IX 


De Societatibus sive virorum sive mulierum 
ad instar religiosorum, sine votis publicis, viventinm 


Can. 224 


8 1. Societas sive virorum sive mulierum, in qua sodales vivendi ra- 
tionem religiosorum imitantur sub regimine Superiorum secundum pro- 
batas constitutiones, sed tribus consuetis votis publicis non obstringun- 

tur, non est proprie Religio, nec eius sodales nomine religiosorum pro- 
prie designantur. 

§ 2. Huiusmodi Societas est clericalis vel laicalis, iuris pontificii, pa- 
triarchalis vel eparchialis ad normam can. 312, § 2, 314, § 3 


Can. 225 


Circa erectionem et suppressionem Societatis eiusque provinciarum 
vel domorum, eadem valent quae de Congregationibus religiosis consti- 
tuta sunt. 

Can. 226 


Regimen determinatur in uniuscuiusque Societatis constitutionibus ; 
sed in omnibus applicentur, nisi rei natura obstet, praescripta can. 23-62 
de Congregationibus. 

Can. 227 


§ 1. Societas eiusqve provinciae et domus capaces sunt acquirendi et 
possidendi bona temporalia. 

§ 2. Administratio bonorum regitur praescripto can. 64-69. 

§ 3. Quidquid sodalibus obvenit intuitu Societatis, Societati acquiri- 
tur ; cetera bona sodales secundum constitutiones retinent, acquirunt et 
administrant. 

Can. 228 


§ 1. In admittendis candidatis serventur constitutiones, salvo prae- 
scripto can. 74. 

§ 2. In iis quae ad studiorum rationem pertinent, sodales iisdem le- 
gibus tenentur ac saeculares clerici, salvis peculiaribus praescriptioni- 
bus a Sede Apostolica datis. 

§ 3. Quod attinet ad ordinationem sodalium, Superiores maiores ad 
normam statutorum dare possunt suis subditis litteras dimissorias ad 
ordines minores, post earum primam cooptationem ; ad ordines maiores, 
post perpetuam cooptationem, si hance Societas habeat; elapso sexennio 
a prima cooptatione, si eam non habeat. 


Can. 229 


§ 1. Sodales Societatis, praeter obligationes quibus, uti sodales, ob- 
noxii sunt secundum constitutiones, tenentur communibus clericorum 
obligationibus, nisi ex natura rei vel ex textu contextuque legis aliud 
constet, pariterque stare debent praescriptis can. 138-148, 150-159, quae 
Congregationes respiciunt, nisi constitutiones aliud ferant. 

§ 2. Clausuram servent ad normam constitutionum sub Hierarchae 
loci vigilantia. 

Can. 230 

lidem, etiam laici, gaudent c¢lericorum privilegiis iure communi 
statutis aliisque Societati directe concessis, non autem, sine speciali 
indulto, privilegiis religiosorum. 

Can. 231 


Praeter proprias uniuscuiusque Societatis constitutiones, circa tran- 
situm ad aliam Societatem vel ad aliquam Religionem aut circa soda- 
lium exitum a Societate etiam iuris pontificii, applicentur, nisi rei na- 
tura obstet, praescripta can. 182-185, 196; circa eorum dimissionem, 
praescripta can. 197-223. 


PARS II 
DE BONIS ECCLESIAE TEMPORALIBUS 


Can. 232 


§ 1. Ecclesia catholica et Apostolica Sedes nativum ius habent, a 
civili potestate minime dependens, libere acquirendi, retinendi et admi- 
nistrandi bona temporalia ad fines sibi proprios prosequendos. 

§ 2. Etiam patriarchatibus, archiepiscopatibus, eparchiis, aliisque 
personis moralibus quae, sive ex ipso iuris praescripto sive ex speciali 
competentis Superioris ecclesiastici concessione, in iuridicam personam 
erectae sint, ius est, ad normam canonum, bona temporalia acquirendi, 
retinendi et administrandi. 


Can. 233 


Ecclesiae ius quoque est, a civili potestate minime dependens, exi- 
gendi a fidelibus quae ad cultum divinum, ad honestam clericorum 
aliorumque ministrorum sustentationem et ad reliquos fines sibi pro- 
prios sint necessaria. 


Can. 234 


§ 1. Bona temporalia, sive corporalia, tum immobilia tum mobilia, 
sive incorporalia, quae vel ad Ecclesiam universam et ad Apostolicam 
Sedem vel ad aliam in Ecclesia personam moralem pertineant sunt bona 
ecclesiastica. 

§ 2. Dicuntur sacra quae consecratione, benedictione, aliove modo 
iure particulari determinato, ad divinum cultum destinata sunt: pre- 
tiosa quae magni sint momenti, artis vel historiae vel materiae causa. 


Can. 235 


In canonibus huius secundae Partis, nomine Ecclesiae significatur non 
solum Ecclesia universa aut Sedes Apostolica, sed etiam quaelibet per- 
sona moralis in Ecclesia, nisi ex natura rei aut ex textu contextuque 
legis aliud constet. 


— 


Acta Pit Pp. XII 127 


CAPUT I 


De bonis ecelesiasticis acquirendis 


Can. 236 


§ 1. Ecclesia acquirere bona temporalia potest omnibus iustis mo- 
dis iuris sive naturalis sive positivi, quibus id aliis licet. 

§ 2. Dominium bonorum, sub suprema auctoritate Romani Ponti- 
ficis, ad eam pertinet moralem personam quae eadem bona legitime ac- 
quisiverit. 


Can. 237 


Diviso territorio personae moralis ecclesiasticae ita ut vel illius pars 
alii personae morali uniatur, vel distincta persona moralis pro parte 
dismembrata erigatur, etiam bona communia quae in commodum totius 
territorii erant destinata, et aes alienum quod pro toto territorio con- 
tractum fuerat, ab auctoritate ecclesiastica, cui divisio competat, de- 
bita proportione ex bono et aequo dividi debent, salvis obligationibus 
in solidum, itemque salvis piorum fundatorum seu oblatorum volunta- 
tibus, iuribus legitime quaesitis, ac legibus particularibus, quibus per- 
sona moralis regatur. 


Can. 288 


Exstincta persona morali ecclesiastica, eius bona fiunt personae mo- 
ralis ecclesiasticae immediate superioris, salvis semper fundatorum seu 
oblatorum voluntatibus, iuribus legitime quaesitis atque legibus eccle- 
siasticis particularibus, quibus exstincta persona moralis regebatur. 


Can. 239 


Christifideles obligationi decimas ac primitias solvendi fideliter sa- 
tisfaciant, iuxta leges ac legitimas uniuscniusque ritus ac loci consuetu- 
dines. 


Can. 240 


§ 1. Vetantur privati tam clerici quam laici sine Sedis Apostolicae 
aut Patriarchae vel proprii Hierarchae licentia in scriptis data, stipem 
cogere pro quolibet pio aut ecclesiastico instituto vel fine, firma obli- 
gatione obtinendi, nisi aliter in ipso Sedis Apostolicae rescripto cau- 
tum fuerit, consensum Hierarchae loci in quo stips colligenda est, sal- 
vis praescriptis can. 171-173 et § 3 huius canonis. 

§ 2. Hance licentiam Hierarchae ne concedant nisi ex gravi causa. 

§ 3. Ad cogendam stipem extra regiones orientales requiritur licen- 
tia scripto data Sacrae Congregationis pro Ecclesia Orientali. 

§ 4. Loci Hierarcha consensum de quo in § 1 ne praebeat, nisi con- 
stiterit de authentico et recenti documento. 


— 

Jan. 241 


§ 1. Patriarcha potest : 
1° Legata, hereditates, donationes, subsidia sive a propriis subdi- 
tis sive ab extraneis, pro patriarchatu recipere iuxta pias benefactorum 
voluntates et normas canonicas collocanda vel in necessitate occurrenti 
impendenda ; 
2° Ab Hierarchis locorum sui patriarchatus, sicubi usus vigeat, mo- 
deratum canonicum seu cathedraticum, et, firmo can. 248, 244, a fide- 
libus et a personis moralibus consuetas decimas, oblationes, collectas 
exigere. 
§ 2. Determinare quae decimae, oblationes vel collectae ad normam 
§ 1, n. 2, Patriarchae solvi seu offerri debeant competit Synodo pa- 
triarchali. 
§ 3. Quae §§ 1, 2 de Patriarcha praescribuntur, serventur etiam de 
Archiepiscopo. 
Can. 242 


Omnes ecclesiae vel beneficia iurisdictioni Episcopi subiecta, item- 
que laicorum confraternitates, debent quotannis in signum subiectionis 
solvere Episcopo canonicum seu cathedraticum determinandum ad nor- 
mam can. 245, § 1, nisi iam antiqua consuetudine fuerit determinatum. 


Can. 2438 


Loci Hierarcha potest, speciali eparchiae necessitate impellente, audi- 
tis consultoribus eparchialibus, omnibus beneficiariis, sive saecularibus 
sive religiosis, extraordinarium et moderatum vectigal imponere. 


Can. 244 


Aliud tributum in bonum eparchiae vel pro fundatore imponere ec- 
clesiis, beneficiis aliisque institutis ecclesiasticis, utut sibi subiectis, 
Hierarcha potest tantummodo in actu fundationis vel consecrationis : 
sed nullum imponere potest tributum super eleemosynis Liturgiarum 
sive manualium sive fundatarum. 


Can. 245 


§ 1. Nisi aliud iure cautum sit, praefinire taxas pro variis actibus 
iurisdictionis non iudicialis vel pro exsecutione rescriptorum Sedis Apo- 
stolicae aut Patriarchae vel occasione ministrationis sacramentorum vel 
sacramentalium, est Episcoporum in Synodis particularibus vel in col- 
lationibus coadunatorum. 

§ 2. Curent Hierarchae diversorum rituum in eodem territorio iu- 
risdictionem obtinentes ut, collatis consiliis, eadem notula seu regula 
taxarum pro omnibus statuatur. ‘ 


| 

Can. 246 


Salvo praescripto canonum qui sequuntur, Ecclesia pro bonis eccle- 
siasticis praescriptionem recipit tamquam acquirendi et se liberandi 
modum, prout est in legislatione civili uniuscuiusque nationis, ut se- 
quitur : 

1° In praescriptione ad acquirendum dominium rerum immobilium 
vel aliud ius in rem quod immobilia respiciat, servanda est lex vigens 
in territorio ubi sunt res immobiles; 

2° In praescriptione in re contractuali, servanda est lex quam ipsi 
contrahentes elegerint; in defectu electionis, servetur praescriptum 
can. 278, § 2; 

3° In omni alia praescriptione servanda est lex eius adversus quem 
praescribitur. 


Can. 247 


Praescriptioni obnoxia non sunt: 

1° Quae sunt iuris divini sive naturalis sive positivi; 

2° Quae obtineri possunt ex solo privilegio apostolico ; 

3° Iura spiritualia, quorum laici non sunt capaces, si agatur de 
praescriptione in commodum laicorum ; 

4° Fines certi et indubii patriarchatuum, archiepiscopatuum, pro- 
vinciarum ecclesiasticarum, eparchiarum, exarchiarum, paroeciarum ; 

5° Eleemosynae et onera Liturgiarum ; 

6° Beneficium ecclesiasticum sine titulo; 

7° Ius visitationis et obedientiae, ita ut subditi a nullo Praelato 
visitari possint et nulli Praelato iam subsint: 

8° Solutio canonici. 


Can. 248 


§ 1. Res sacrae quae in dominio privatorum sunt, praescriptione 
acquiri a privatis personis possunt, quae tamen eas adhibere nequeunt 
ad profanos usus; si vero sacrae esse desierint, libere acquiri rieowgn 
etiam ad usus profanos, non tamen sordidos. 

§ 2. Res sacrae, quae in dominio privatorum non sunt, non a per- 
sona privata, sed a persona morali ecclesiastica contra aliam personam 
moralem ecclesiasticam praescribi possunt. 


Can. 249 


Res immobiles, mobiles pretiosae, iura et actiones sive personales 
sive reales, quae pertinent ad Sedem Apostolicam, spatio centum anno- 
rum praescribuntur; quae ad ipsum patriarchatum, spatio quinqua- 
ginta annorum; quae vero ad aliam personam moralem ecclesiasticam, 
triginta annorum. 

Can. 250 


Nulla valet praescriptio, nisi bona fide nitatur, non solum initio 
possessionis, sed per totum possessionis tempus ad praescriptionem re- 
quisitum. 


Can. 251 


§ 1. Qui ex iure naturae et canonico libere valet de suis bonis sta- 
tuere, potest ad causas pias, sive per actum inter vivos sive per actum 
mortis causa, bona relinquere. 

§ 2. In ultimis voluntatibus in bonum Ecclesiae serventur, si fieri 
possit, sollemnitates iuris civilis; hae si omissae fuerint, heredes mo- 
neantur de gravi obligatione qua tenentur adimplendi testatoris volun- 
tatem. 


Can. 252 


Voluntates fidelium bona sua in pias causas donantium vel relinquen- 
tium, sive per actum inter vivos, sive per actum mortis causa, diligen- 
tissime impleantur etiam circa modum administrationis et erogationis 
bonorum, salvo praescripto can. 253, § 3. 


Can. 253 


§ 1. Hierarchae omnium piarum voluntatum tam mortis causa quam 
inter vivos exsecutores sunt. 

§ 2. Hoc ex iure Hierarchae vigilare possunt, ac debent, etiam per 
visitationem, ut piae voluntates impleantur, et alii exsecutores delegati 
debent, perfuncti munere, illis reddere rationem. 

§ 3. Clausulae huic Hierarcharum iuri contrariae, ultimis volun- 
tatibus adiectae, tamquam non appositae habeantur. 


Can. 254 


§ 1. Clericus vel religiosus qui bona ad pias causas sive per actum 
inter vivos, sive ex testamento fiduciarie accepit, debet de sua fiducia 
Superiorem ecclesiasticum certiorem facere, eique omnia istiusmodi 
bona seu mobilia seu immobilia cum oneribus adiunctis indicare. 

§ 2. Superior ecclesiasticus debet exigere ut bona fiduciaria in tuto 
collocentur et vigilare ut pia voluntas ad effectum ducatur ad normam 
can. 253. 

§ 3. Bonis fiduciariis alicui religioso commissis, si quidem bona sint 
destinata loci seu eparchiae ecclesiis, incolis aut piis causis iuvandis, 
Superior ecclesiasticus de quo in §§ 1, 2, est loci Hierarcha; si autem 
sint destinata ecclesiis monasteriorum virorum cuiusvis condicionis iu- 
ridicae vel domorum Religionis clericalis iuris pontificii vel patriarcha- 
lis aut de causis piis iisdem monasteriis seu domibus concreditis, est 
Superior maior Religionis, firmo can. 65, § 1, n. 3. 

Can. 255 


§ 1. Ultimarum voluntatum reductio, moderatio, commutatio quae 
fieri ex iusta tantum et necessaria causa debent, Sedi Apostolicae reser- 
vantur, nisi fundator hanc potestatem etiam Hierarchae loci expresse 
concesserit. 

§ 2. Si tamen exsecutio onerum impositorum, ob imminutos reditus 
aliamve causam, nulla administratorum culpa, iam fieri nequeat, tunc 
Hierarcha quoque, auditis iis quorum interest consultoribusque epar- 
chialibus et servata, meliore quo fieri potest modo, fundatoris volun- 
tate, poterit eadem onera aeque imminuere, excepta reductione numeri 
Liturgiarum quae, nisi id in tabulis fundationis Hierarchae expresse 
concedatur, uni Sedi Apostolicae competit. 


Can. 256 


§ 1. Superiores ecclesiastici tam saeculares quam religiosi gravi te- 
nentur obligatione curandi ut bona temporalia Ecclesiae acquisita, no- 
mine personae moralis ad quam pertinent inscribantur, servatis omni- 
bus legis civilis praescriptis quae ius Ecclesiae in tuto ponant. 

§ 2. Quod si lege civili non concedatur, ut bona nomine personae 
moralis inscribantur, iidem Superiores curent ut, auditis viris in iure 
civili peritis et consilio administrationis, Ecclesiae ius, adhibitis modis 
civili iure validis, illaesum maneat. 

§ 3. Praescriptum §§ 1 et 2 servetur etiam quod attinet ad bona ab 
Ecclesia legitime possessa, quorum acquisitio instrumentis nondum sit 
firmata. 

§ 4. Superiores ecclesiastici gradus immediate altioris gravi obli- 
gatione tenentur urgendi observantiam praescriptorum praecedentium 
paragraphorum. 


CAPUT II 


De bonis ecclestasticis administrandis 


Can. 257 


Romanus Pontifex est omnium bonorum ecclesiasticorum supremus 
administrator et dispensator. 


Can. 258 


§ 1. Patriarcha diligenter vigilare debet administrationi bonorum 
ecclesiasticorum in toto patriarchatu. 

§ 2. Hierarcham loci, qui oeconomum ad normam can. 262 non con- 
stituerit, Patriarcha moneat; monitione incassum facta, oeconomum 
ipse Patriarcha nominet. 

§ 3. Ius et officium de quo in § 2 spectat extra patriarchatus ad Me- 

tropolitam ; in archiepiscopatibus autem spectat ad Archiepiscopum, si 
de ipso Metropolita agatur quod attinet sive ad eparchiam ipsi propriam 
sive ad eparchias comprovinciales. 


Can. 259 


§ 1. Pro administratione bonorum patriarchatus, in curia patriar- 
chali speciale Officium, ab illo Officio distinctum quod administratio- 
nem bonorum eparchiae Patriarchae propriae curat, constituendum est, 
constans oeconomo, ratiocinatore et aliis necessariis ministris. 

§ 2. 1° Oeconomus patriarchalis Officio administrationis immediate 
praeest et bona patriarchatus ad normam canonum administrat ; 

2° Oeconomi patriarchalis munus clerico fideli, diligenti, probatae 
vitae atque in administrandis bonis temporalibus experto committatur , 
iis exclusis qui cum Patriarcha, usque ad quartum gradum inclusive, 
consanguinitate vel affinitate coniuncti sint; 

3° Idem de consensu Synodi permanentis nominatur et amovetur 
a Patriarcha, a quo pendet in munere exercendo; 

4° Munus oeconomi patriarchalis cumulari potest, de consensu 
Synodi permanentis, cum munere oeconomi eparchiae Patriarchae pro- 
priae. 

§ 3. Oeconomus patriarchalis rationem administrationis Synodo per- 
manenti quotannis et quoties ab ipso petitur in scriptis reddere debet ; 
Svnodus autem per duos saltem synodales Episcopos, rationes ab oeco- 
nomo exhibitas examinat, arcam recognoscit, convenientes inspectiones 
bonorum, documentorum, nominum, inopinato etiam, exsequitur seu 
exsequendas iubet, et diligenter conservationi, tutelae, incremento pa- 
trimonii patriarchalis providet. 

§ 4. Quae §§ 1-3 de Patriarcha praescribuntur, serventur etiam de 
Archiepiscopo. 


Can. 260 


Ipsi Episcopi personam sustinent eparchiae et mensae domusve epi- 
scopalis in omnibus negotiis iuridicis ad ipsas spectantibus, ad normam 
canonum. 


Can. 261 


§ 1. Loci Hierarchae est sedulo advigilare administrationi omnium 
bonorum ecclesiasticorum quae in suo territorio sint nec ex eius iuris- 
dictione fuerint subducta, salvis legitimis praescriptis, quae eidem po- 
tiora iura tribuant. 

§ 2. Habita ratione iurium, legitimarum consuetudinum et circum- 
stantiarum, Hierarchae, opportune editis peculiaribus instructionibus 
intra fines iuris communis, universum administrationis bonorum eccle- 
siasticorum negotium ordinandum curent. , 

Can. 262 


§ 1. Pro administratione bonorum ecclesiasticorum, quorum proprie- 
tas est penes ipsam eparchiam, constituendum est in curia eparchiali 
Officium quod constat oeconomo, ratiocinatore et aliis necessariis mi- 
nistris. 

§ 2. 1° Oeconomus iis qualitatibus praeditus sit oportet, quae in oe- 
conomo patriarchali requiruntur ad normam can. 259, § 2, n. 2; 

2° Oeconomo, si res ferat, socius vel auxiliaris, unus vel plures, 
etiam laici, dari possunt. 

§ 3. Oeconomi est, sub Episcopi potestate, bona eparchiae admini- 
strare, bonorum ecclesiasticorum administrationi in tota eparchia in- 
vigilare, eorum conservationi, tutelae et incremento providere, admi- 
nistratorum localium negligentiam supplere et bona quae administra- 
tore, qui iure designatus sit, carent, per se administrare. 

§ 4. Oeconomus rationem administrationis Episcopo quotannis et 
quoties ab ipso petitur reddere debet. Episcopus, adscito uno saltem 
consultore eparchiali, rationes ab oeconomo exhibitas examinat, arcam 
recognoscit, convenientes inspectiones bonorum, documentorum, nomi- 
num, inopinato etiam, exsequitur seu exsequendas iubet. 


Can. 263 


§ 1. In sua civitate episcopali Hierarcha consilium instituat, quod 
constet Praeside, qui est ipsemet Hierarcha, et duobus vel pluribus vi- 
ris idoneis, iuris etiam civilis, quantum fieri potest, peritis, ab ipso 
Hierarcha, auditis consultoribus eparchialibus, eligendis, nisi iure vel 
consuetudine particulari iam alio aequivalenti modo legitime fuerit 
provisum, firma semper lege, ut ab aliis electi indigeant confirmatione 
loci Hierarchae. 

§ 2. Ad munus administratoris valide designari nen_possunt, qui 
cum Hierarcha loci usque ad quartum gradum inclusive, consanguini- 
tate vel affinitate coniuncti sint. 

§ 3. Oeconomus eparchialis, ipso iure, in consilium de quo in § 1 
adscitur. 

§ 4. Loci Hierarcha in administrativis actibus maioris momenti con- 
silium administrationis audire ne praetermittat; huius tamen sodales 
suffragium habent tantum consultivum, nisi iure communi in casibus 
specialiter expressis vel ex tabulis fundationis eorum consensus exi- 
gatur. 

§ 5. Sodales huius consilii iusiurandum de munere bene ac fideliter 
adimplendo coram Hierarcha emittant. 


Can. 264 


§ 1. Firmo praescripto can. 179, § 4, de ecclesia paroeciali quae sit 
communitatis religiosae, et can. 261, 263, 266, 267, 269, 272-277, admi- 

nistratio bonorum quae destinata sunt conservandae, reparandae deco- 
randaeque ecclesiae divinoque in eadem cultui exercendo pertinet, nisi 
aliud ex speciali titulo vel legitima consuetudine constet, ad Episco- 
pum cum consultorum eparchialium coetu, si de ecclesia cathedrali 
agatur ; ad rectorem, si de alia ecclesia saeculari. 
§ 2. Firmo can. 179, § 4, de parocho religioso, nisi aliud ferat ius 

particulare aut legitima consuetudo : 

1° Oblationes factas in commodum paroeciae aut missionis seu lo- 
corum piorum paroeciae vel missioni coniunctorum aut in commodum 
paroecianorum seu operum paroecialium administrat parochus vel mis- 
sionarius ; 

2° Si oblationes de quibus in n. 1 destinentur ecclesiae intra fines 
paroeciae sitae sed propriam administrationem, distinctam ab admini- 
stratione paroeciae vel missionis, non habenti, servetur praescriptum 
n. 1; secus, oblationes administrat ecclesiae rector ; 

3° Parochus, missionarius, rector saecularis ecclesiae, sive saecu- 
laris sive religiosus, debet huiusmodi oblationes administrare ad nor- 
mam canonum, deque iis rationem reddere ad normam can. 273 loci Hie- 
rarchae, cui ius est, attentis peculiaribus adiunctis, praesertim rei mo- 
mento, iubere ut pecunia et nomina tuto loco deponantur. 


Can. 265 


§ 1. Firmo can. 261, si alii quoque, sive clerici sive laici, in admi- 
nistrationem bonorum alicuius ecclesiae cooptentur, iidem omnes una 
cum administratore ecclesiastico, de quo in can. 264, aut eius vicem ge- 
rente, eoque Praeside, constituunt consilium fabricae ecclesiae seu con- 
silium administrativum. 

§ 2. Huius consilii sodales, salvo praesentandi iure iam legitime 
quaesito, nominantur ab Hierarcha eiusve delegato et ab eodem possunt 
ob gravem causam removeri. 


Can. 266 


§ 1. Praeter eparchiale consilium administrationis de quo in can. 263, 
Hierarcha loci in administrationem bonorum quae ad aliquam ecclesiam, 
locum pium vel causam piam pertinent et ex iure vel tabulis fundatio- 
nis suum non habent administratorem, assumat viros providos, idoneos 
et boni testimonii, quibus elapso triennio alios sufficiat, nisi locorum 
circumstantiae aliud suadeant. 

§ 2. Etsi laicis partes quaedam in administratione bonorum eccle- 
slasticorum vel ex legitimo fundationis seu erectionis titulo vel ex le- 
gitima consuetudine vel ex Hierarchae loci yoluntate competant, nihilo- 
minus universa administratio nomine Ecclesiae fiat, ac salvo iure Hie- 
rarchae visitandi, exigendi rationes et praescribendi modum admini- 
strationis. 


— 

Can. 267 


§ 1. Antequam administratores bonorum ecclesiasticorum, de quibus 

in can. 266, suum munus ineant : 

1° Debent se bene et fideliter administraturos coram Hierarcha loci 
vel protopresbytero seu vicario foraneo iureiurando cavere; 

2° Fiat accuratum ac distinctum inventarium, ab omnibus sub- 
scribendum, rerum immobilium, rerum mobilium pretiosarum alia 
rumve cum descriptione atque aestimatione earundem; vel factum an- 
tea inventarium acceptetur, adnotatis rebus quae interim amissae vel 
acquisitae fuerint ; 

3° Huius inventarii alterum exemplar conservetur in tabulario ad- 
ministrationis, alterum in archivo curiae; et in utroque quaelibet im- 
mutatio adnotetur quam patrimonium forte subeat. 

§ 2. 1° Antequam beneficiarius administrationem beneficii de quo pro- 
visus est ineat, omnium bonorum quae ad beneficium pertinent fiat accu- 
ratum et distinctum inventarium, subscribendum tum a beneficiario qui 
beneficium dimittit et loci Hierarchae delegato necnon administratoribus 
de quibus in can. 265, § 1, tum a beneficiario qui illud init; 

2° Huius inventarii alterum exemplar conservetur in tabulario ec- 
clesiae in qua est beneficium, alterum in archivo curiae ; et quaelibet im- 
mutatio, quam bona forte subeant, in utroque adnotetur. 

§ 3. Optandum ut beneficiarii omnes, antequam sui beneficii ineant 
administrationem, coram testibus declarent quaenam bona uti propria 
habeant. 

§ 4. Firmo praescripto can. 103, § 3, 117, religiosus qui beneficio sae- 
culari fruitur, declarationem forma civili validam conficere debet, in qua 
expresse recenseat bona quae ad normam iuris canonici non beneficiaria 
sed Religionis vel sua sunt; secus, his religiosis praescriptum can. 268, 
§$ 3 applicari debet. 


Can. 268 


§ 1. Superiores ecclesiastici saeculares vel religiosi debent curare ut 
bonorum temporalium administratores opportunas praestent cautiones 
iure civili validas, ne iisdem administratoribus morientibus vel a munere 
cessantibus Ecclesia detrimentum capiat. 

§ 2. 1° Salvo privilegio S. R. E. Cardinalium, beneficiarii omnes, fru- 
etuum beneficii superfluam partem, quae nempe superest demptis fru- 
ctibus beneficialibus pro sua honesta sustentatione, si in vita non ero- 
gaverint pro pauperibus vel pro piis causis, debent eam in testamento 
determinare, ut sub vigilantia loci Hierarchae in praedictum finem ero- 
getur ; 

2? Optandum ut beneficiarii in impendendis superfluis beneficii 
fructibus anteferant tum in vita tum mortis causa pauperes vel pias 
causas propriae eparchiae. 

§ 3. Beneficiariorum qui ab intestato decesserunt omnia bona atque 
possessiones, nisi contrarium legitime probetur, praesumuntur esse be- 
neficii vel beneficiario qui decessit intuitu beneficii data. 


Can. 269 


Administratores bonorum ecclesiasticorum diligentia boni patrisfa- 

milias suum munus implere debent; ideoque: 

1° Vigilare ne bona ecclesiastica suae curae concredita ullo modo 
pereant aut detrimentum capiant; 

2° Praescripta servare iuris tam canonici quam civilis, aut quae a 
fundatore vel donatore vel legitima auctoritate imposita sint; 

3° Reditus bonorum ac proventus accurate et iusto tempore exigere 
exactosque loco tuto servare et secundum fundatoris mentem aut sta- 
tutas leges vel normas impendere ; 

4° Pecuniam ecclesiae, quae de expensis supersit et utiliter collo- 
cari potest, de consensu Hierarchae, in emolumentum ipsius ecclesiae 
collocare ; 

5° Accepti et expensi libros bene ordinatos habere; 

6° Documenta et instrumenta, quibus iura ecclesiae in bona ni- 
tuntur, rite ordinare et in ecclesiae archivo vel armario convenienti et 
apto custodire; authentica vero eorum apographa, ubi commode fieri 
potest, in archivo vel armario curiae deponere. 


Can. 270 


Sede vacante, Patriarcha curet ut patrimonium eparchiae et res de- 
functi Episcopi ad ecclesiam devolvendae, diligenter conserventur et 
fideliter administrentur; quae omnia futuro Episcopo post inthroniza- 
tionem integre, debitaque forma, tradi debent. 


Can. 271 
§ 1. Sede vacante: 

1° Oeconomus munus suum impleat sub auctoritate administrato- 
ris eparchiae vacantis ; 

2 Ad ipsum oeconomum devolvitur administratio eorum bonorum 
quae, ob sedis vacationem, administratorem non habent, nisi extra pa- 
triarchatus coetus consultorum eparchialium aut in patriarchatibus 
Patriarcha aliter providerint. 

§ 2. 1° Oeconomi, sede vacante, remotio reservatur extra patriar- 
chatus Sedi Apostolicae et, in patriarchatibus, Patriarchae ; 

2° Renuntiatio authentica forma est exhibenda coetui consultorum 
eparchialium extra patriarchatus aut in patriarchatibus Patriarchae. 
Hoc altero in casu, renuntiatio ut valeat, acceptetur oportet a Patriar- 
cha, auditis Episcopis officium cum residentia in curia habentibus. 

§ 3. Resolute quovis modo oeconomi iure, novi electio vel nominatio 
pertinet extra patriarchatus ad coetum consultorum eparchialium, per 

hnumerum suffragiorum absolute maiorem, aut in patriarchatibus ad 
Patriarcham de consensu Episcoporum officium cum residentia in curia 
habentium. 

§ 4. Oeconomus novo Episcopo rationem reddere debet suae admini- 
strationis, qua reddita, nisi ab eodem confirmetur, a munere cessat. 


Can. 272 


§ 1. Omnes, et praesertim clerici, religiosi ac rerum ecclesiasticarum 
administratores, in operarum locatione debent assignare operariis ho- 
nestam iustamque mercedem; curare ut iidem pietati idoneo temporis 
spatio, vacent ; nullo pacto eos abducere a domestica cura et parsimoniae 
providentiaeque studio, neque plus iisdem imponere operis quam eorum 
vires ferre queant neque id genus quod cum aetate sexuque dissideat ; 
cavere praeterea ne aliter in operae praestatione boni operariorum mo- 
res, valetudo, personae iura, aut humana dignitas quicquam detrimenti 
capiant. 

§ 2. Animarum pastores enitantur, dominorum quoque ope, quate- 
nus fieri possit, adhibita, operarios opportune docere et adiuvare ut 
animi bona maximi faciant, familiam diligant, ac futuris suis suorum- 
que necessitatibus provideant. 


Can. 273 


§ 1. Reprobata contraria consuetudine, administratores tam eccle- 
siastici quam laici cuiusvis ecclesiae etiam cathedralis aut loci pii vel 
causae piae canonice erectorum aut confraternitatis, singulis annis of- 
ficio tenentur reddendi rationem administrationis Hierarchae loci, fir- 
mo can. 274, 

§ 2. Si ex particulari iure aliis ad id designatis ratio reddenda sit, 
tunc etiam Hierarcha loci vel eius delegatus cum his admittatur, ea lege 
ut aliter factae liberationes ipsis administratoribus minime suffragentur. 


Can. 274 


Nisi aliud expresse statuatur, administratores de quibus in can. 264 
ecclesiae quae sit communitatis religiosae etiam non exemptae, quicum- 
que sunt, debent ad normam statutorum reddere rationem Superiori re- 
ligioso in iisdem statutis designato. 


Can. 275 


Administratores litem nomine ecclesiae ne inchoent vel contestentur, 
nisi licentiam obtinuerint scripto datam Hierarchae loci, aut saltem, 
si res urgeat, protopresbyteri seu vicarii foranei, qui statim Hierarcham 
de concessa licentia certiorem reddere debet. 

Can. 276 


§ 1. Nisi prius ab Hierarcha loci licentiam impetraverint, scriptis 
dandam, administratores invalide actus ponunt qui ordinariae admini- 
strationis fines et modum excedant. 

§ 2. Ecelesia non tenetur contractibus ab administratoribus sine li- 
centia competentis Superioris initis, nisi quando et quatenus in rem 
suam versum sit. 

Can. 277 


Etsi ad administrationem non teneantur titulo beneficii vel officii 
ecclesiastici, administratores munus expresse vel tacite susceptum ar- 
bitratu suo dimittere nequeunt. 


CAPUT III 


De contractibus 


Can. 278 


§ 1. Quae ius civile in territorio statuit de contractibus tam in ge- 
nere, quam in specie, sive nominatis sive innominatis, et de solutionibus, 
eadem iure canonico in re ecclesiastica iisdem cum effectibus serventur, 
nisi iuri divino contraria sint aut aliud iure canonico caveatur. 

§ 2. Lex civilis de qua in § 1 illa est quam ipsi contrahentes elege- 
rint. In defectu electionis, servanda est lex contrahentibus communis: 
et si ipsi plures leges communes habuerint, lex domicilii communis. Si 
autem contrahentes communi legi non subsint, normae petendae sunt 
ex lege civili in territorio vigenti, ubi contractus initus est. 


Can. 279 


§ 1. Salvis iuris praescriptis de alienatione insignium reliquiarum. 
aut imaginum pretiosarum itemque aliarum reliquiarum aut imaginum, 
quae in aliqua ecclesia magna populi veneratione honorentur, ad alie- 
nandas res ecclesiasticas immobiles aut mobiles, quae servando servari 
possunt, requiritur : 

1° Aestimatio rei a probis peritis scripto facta; 

2° Iusta causa, idest urgens necessitas, vel evidens utilitas Eccle- 
siae, vel pietas; 

3° Praevia licentia legitimi Superioris, sine qua alienatio invalida 
est. 

§ 2. Aliae quoque opportunae cautelae, ab ipsomet Superiore pro 
diversis adiunctis praescribendae, ne omittantur, ut Ecclesiae damnum 
vitetur. 

Can. 280 


§ 1. Res alienari minore pretio non debet quam in aestimatione in- 
dicatur. 


Acta Pit Pp. XII 130 


§ 2. Alienatio fiat per publicam licitationem aut saltem nota red- 
datur, nisi aliud circumstantiae suadeant; et res ei concedatur qui, om- 
nibus perpensis, plus obtulerit. 

§ 3. Pecunia ex alienatione percepta caute, tuto et utiliter in com- 
modum Ecclesiae collocetur. 


Can. 281 


§ 1. Legitimus Superior de quo in can. 279, § 1, n. 3, est: 

1° Sedes Apostolica, si agatur: 

a) De rebus pretiosis, firmo praescripto n. 2; 

b) De rebus quae pretium excedunt sexaginta milium francorum 
in patriarchatibus; et triginta, extra patriarchatus ; 

2° Patriarcha, si agatur de rebus, pretiosis haud exceptis, quae 
pretium excedunt triginta milium francorum, sed non superant sum- 
mam sexaginta milium, de consensu tamen Synodi permanentis ; 

3° Loci Hierarcha, si agatur: 

a) De rebus quarum pretium continetur inter decem milia et 
triginta milia francorum, audito administrationis consilio et de con- 
sensu tum consultorum eparchialium tum eorum quorum interest ; 

b) De rebus quae pretium non excedunt decem milium franco- 
rum, audito administrationis consilio et servatis praescriptis probata- 
rum Synodorum particularium, nisi res minimi momenti sit, et cum 
eorum consensu quorum interest. 

§ 2. Pretinm de quo in § 1 illud intelligitur, quod aestimatione pro- 
borum peritorum scripto facta ad normam can. 279, § 1, n. 1, statu- 
tum est. 

§ 3. Si res alienanda sit divisibilis, in petenda licentia aut con- 
sensu pro alienatione exprimi debent partes antea alienatae; secus, li- 
centia vel consensus irriti sunt. 

§ 4. Ti qui in alienandis bonis ecclesiasticis consilio vel consensu 
partem habere debent, ne praebeant consilium vel consensum nisi prius 
exacte fuerint edocti tam de statu oeconomico personae moralis cuius 
bona alienanda proponuntur, quam de aljenationibus iam peractis. 


Can. 282 


§ 1. Ad alienandas res quae ad ipsum patriarchatum vel ad mensam 
seu domum patriarchalem vel ad eparchiam Patriarchae propriam per- 
tinent, si earum pretium contineatur inter decem milia et sexaginta milia 
francorum, Patriarcha indiget consensu Synodi permanentis eorumque 
quorum interest ; si earum pretium non excedat decem milia francorum, 
debet, nisi res sit minimi momenti, consilium administrationis audire, 
et indiget consensu eorum quorum interest. 

§ 2. Ad alienandas res quae ad ipsam eparchiam vel ad mensam seu 
domum eparchialem pertinent, loci Hierarcha indiget consensu consul- 
torum eparchialium eorumque quorum interest et consilium admini- 
strationis audire debet, si alienandarum rerum pretium contineatur in- 

ter decem milia et triginta milia francorum; si vero non excedat de- 
cem milia francorum debet, nisi res sit minimi momenti, audire con- 
sillum administrationis et indiget consensu eorum quorum interest. 


Can. 283 


Quae in can. 279-282 de alienatione statuuntur, servanda sunt etiam 
in quolibet contractu quo, ex ipsa contractus natura, condicio Eccle- 
siae peior fieri possit. 


Can. 284 


§ 1. Ecclesiae competit actio personalis contra eum qui sine debitis 
sollemnitatibus bona ecclesiastica alienaverit et contra eius heredes; 
realis vero, si alienatio nulla fuerit, contra quemlibet possessorem, salvo 
iure emptoris contra male alienantem. 

§ 2. Contra invalidam rerum ecclesiasticarum alienationem agere 
possunt qui rem alienavit, eius Superior, utriusque successor in officio, 
tandem quilibet clericus illi ecclesiae adscriptus, quae damnum passa 
sit. 

Can. 285 


Praelati et rectores de bonis mobilibus suarum ecclesiarum donatio- 
nes, praeterquam parvas et modicas secundum legitimam loci consue- 
tudinem, facere ne praesumant, nisi iusta interveniente causa remune- 
rationis aut pietatis aut christianae caritatis ; secus donatio a successo- 
ribus revocari poterit. 


Can. 286 


§ 1. Nisi contrarium probetur, ea quae donantur beneficiariis cu- 
ram animarum gerentibus vel rectoribus ecclesiarum, etiam religioso- 
rum, praesumuntur ecclesiae donata. 

§ 2. Donatio facta ecclesiae, ab eius rectore seu Superiore repudiari 
nequit sine consensu Hierarchae. 

§ 3. Repudiata illegitime donatione, ob damna quae inde obvenerint 
actio datur restitutionis in integrum vel indemnitatis. 

§ 4. Donatio ecclesiae facta et ab eadem legitime acceptata, propter 
ingratum Praelati vel rectoris animum revocari nequit. 


Can. 287 


Res sacrae ne commodentur ad usum qui earumdem naturae repugnet. 


Can. 288 


§ 1. Si ecclesiae bona, legitima interveniente causa, oppignoranda 
vel hypothecae nomine obliganda sint, vel aes alienum sit contrahendum, 
legitimus Superior, cuius licentia ad normam can. 281 requiritdr, exi- 

gat ut antea omnes, quorum interest, audiantur, et curet ut, cum pri- 
mum fieri poterit, aes alienum solvatur. 

§ 2. Hac de causa annuae ratae ab eodem Hierarcha praefiniantur 
quae extinguendo debito sint destinatae. 


Can. 289 


§ 1. In venditione aut permutatione rerum sacrarum nulla ratio con- 
secrationis vel benedictionis in pretii aestimatione habeatur. 

§ 2. Administratores possunt nomina ad latorem, quos vocant, com- 
mutare in alia nomina magis aut saltem aeque tuta ac frugifera, exclusa 
qualibet commercii vel negotiationis specie, ac de consensu Hierarchae, 
eparchialis consilii administrationis aliorumque quorum intersit. 


Can. 290 


Bona ecclesiae immobilia propriis administratoribus eorumque co- 
niunctis usque ad quartum gradum inclusive consanguinitatis vel affi- 
nitatis, valide vendi aut locari non possunt sine speciali Hierarchae loci 
licentia. 


Can. 291 


§ 1. Contractus locationis alicuius fundi ecclesiastici ne fiant, nisi 
ad normam can. 280, § 2; et in iis addantur semper condiciones de li- 
mitibus custodiendis, de bona cultura, de rite solvendo canone, de op- 
portuna cautela pro condicionibus implendis. 

§ 2. Ad locationem bonorum ecclesiasticorum in patriarchatibus, 
salvo praescripto § 4: 

1° Si pretium locationis excedat sexaginta milia francorum et lo- 
catio sit ultra novem annos, requiritur licentia Sedis Apostolicae; si 
locatio non sit ultra novem annos, requiritur licentia Patriarchae, au- 
ditis consultoribus eparchialibus necnon consilio administrationis et 
obtento consensu eorum quorum interest ; 

2° Si pretium contineatur inter triginta milia et sexaginta milia 
francorum et locatio sit ultra novem annos, requiritur licentia Pa- 
triarchae auditis consultoribus eparchialibus, consilio administrationis 
et obtento consensu eorum quorum interest; si locatio non sit ultra no- 
vem annos, requiritur licentia Patriarchae, audito administrationis con- 
silio, cum consensu eorum quorum interest ; 

3° Si pretium contineatur inter mille francos et triginta milia 
francorum et locatio sit ultra novem annos, requiritur licentia Hie- 
rarchae loci, cum consensu tum consultorum eparchialium, tum con- 
silii administrationis, tum eorum quorum interest; si locatio non sit 
ultra novem annos, requiritur licentia Hierarchae loci, audito admini- 
strationis consilio et cum eorum consensu quorum interest ; 

4° Si pretium non excedat mille francos et locatio sit ultra no- 
vem annos, requiritur licentia Hierarchae loci, audito administratio- 

nis consilio, nisi res minimi momenti sit, et cum eorum consensu quo- 
rum interest; si locatio non sit ultra novem annos, fieri potest a legi- 
timis administratoribus, monito Hierarcha. 

§ 3. Ad locationem bonorum ecclesiasticorum extra patriarchatus, 
salvo praescripto § 4: 

1° Si pretium locationis excedat triginta milia francorum et lo- 
catio sit ultra novem annos, requiritur beneplacitum apostolicum; si 
locatio non sit ultra novem annos, requiritur licentia Hierarchae loci, 
dummodo accesserit consensus tum consultorum eparchialium, tum con- 
silii administrationis, tum eorum quorum interest ; 

2° Serventur praeterea praescripta § 2, nn. 3 et 4. 

§ 4. In locatione bonorum beneficialium anticipatae solutiones ultra 
semestre tempus prohibentur sine licentia Hierarchae loci, qui in casi- 
bus extraordinariis congruis praescriptionibus caveat, ne talis locatio 
in damnum vergat loci pii aut eorum qui in beneficio succedunt. 


Can. 292 


§ 1. In emphyteusi bonorum ecclesiasticorum emphyteuta nequit ca- 
nonem redimere sine licentia legitimi Superioris ecclesiastici de quo in 
can. 281 ; quod si redemerit, eam saltem pecuniae vim ecclesiae dare de- 
bet, quae canoni respondeat. 

§ 2. Ab emphyteuta congrua exigatur cautio de solutione canonis et 
condicionibus implendis; in ipso instrumento pacti emphyteutici forum 
ecclesiasticum arbiter statuatur ad dirimendas controversias inter par- 
tes forte exorituras et expresse declaretur meliorationes solo cedere. 


Can. 293 


Si res fungibilis ita alicui detur, ut eius fiat et postea tantundem in 
eodem genere restituatur, nihil lucri, ratione ipsius contractus, percipi_ 
potest ; sed in praestatione rei fungibilis non est per se illicitum de lucro 
legali pacisci, nisi constet ipsum esse immoderatum aut etiam de lucro 
maiore, si iustus ac proportionatus titulus suffragetur. 


CAPUT IV 
De piis fundationibus 


Can. 294 


Nomine piarum fundationum significantur bona temporalia alicui 
personae morali in Ecclesia quoquo modo data, cum onere in perpetuum 
vel in diuturnum tempus ex reditibus annuis aliquoties divinam Litur- 
giam celebrandi, vel alias praefinitas functiones ecclesiasticas explendi, 
aut nonnulla pietatis et caritatis opera peragendi. ‘ 


> 

Can. 295 


Loci Hierarchae est normas praescribere de dotis quantitate infra 
quam pia fundatio admitti nequeat et de eius fructibus rite distri- 
buendis. 


Can. 296 


§ 1. Ut huiusmodi fundationes a persona morali valide acceptari pos- 
sint, requiritur licentia Hierarchae loci, in scriptis data, qui eam ne 
praebeat, antequam legitime compererit personam moralem tum novo 
oneri suscipiendo, tum antiquis iam susceptis satisfacere posse ; maxi- 
meque caveat, ut reditus omnino respondeant oneribus adiunctis secun- 
dum uniuscuiusque eparchiae morem. 

§ 2. In acceptatione, constitutione et administratione fundationis 
fundator seu patronus ecclesiae nullum ius habet. 


Can. 297 


Pecunia et bona mobilia, dotationis nomine assignata, statim tuto 
loco, ab eodem Hierarcha designando, deponantur ad eum finem ut ea- 
dem pecunia vel bonorum mobilium pretium custodiantur et quampri- 
mum caute et utiliter secundum prudens eiusdem Hierarchae arbitrium, 
auditis et iis quorum res interest et eparchiali administrationis consi- 
lio, collocentur in commodum eiusdem fundationis cum expressa et no- 
minatim determinata mentione oneris. 


Can. 298 


§ 1. Fundationes, etiam viva voce factae, scripto consignentur. 
§ 2. Alterum tabularum exemplar in curiae archivo, alterum in ar- 
chivo personae moralis, ad quam fundatio spectat, tuto asservetur. 


Can. 299 


§ 1. Servatis praescriptis can. 252-255 et can. 273, in qualibet ec- 
clesia onerum ex piis fundationibus incumbentium tabella conficiatur 
quae apud rectorem tuto loco conservetur. 

§ 2. Liber habeatur et apud rectorem servetur, in quo singula onera 
perpetua et temporaria eorumque impletio et eleemosynae adnotentur, 
ut de iis omnibus exacta ratio Hierarchae loci reddatur. 


Can. 300 


Si piae fundationes factae sint in ecclesiis, etiam paroecialibus, mo- 
nasteriorum virorum cuiusvis condicionis iuridicae aut Religionis cle- 
ricalis iuris pontificii vel patriarchalis, iura et officia Hierarchae loci, 
de quibus in can. 295-299, uni competunt Superiori maiori, firmo can. 65, 
§ 1, n. 3. 

Can. 301 


§ 1. Reductio onerum quae pias fundationes gravant, uni Sedi Apo- 
stolicae reservatur, nisi in tabulis fundationis aliud expresse caveatur, 
et salvo praescripto can. 255, § 2. 

§ 2. Indultum reducendi numerum Liturgiarum fundatarum non 
protenditur nec ad alias Liturgias ex contractu debitas nec ad alia 
onera piae fundationis. 

§ 3. Indultum vero generale reducendi onera piarum fundationum 
ita intelligendum est, nisi aliud constet, ut indultarius potius alia onera, 
quam Liturgiarum numerum reducat. 


PARS III 
DE VERBORUM SIGNIFICATIONE 


Can. 302 


Sedis Apostolicae nomine veniunt non solum Romanus Pontifex, sed 
etiam,nisi ex rei natura vel ex iure aliud constet, Congregationes, Tri- 
bunalia, Officia, per quae idem Romanus Pontifex negotia Ecclesiae 
universae expedire solet. 


Can. 303 


§ 1. 1° Ritus orientales de quibus canones decernunt sunt alexandri- 
nus, antiochenus, constantinopolitanus, chaldaeus et armenus, aliique 
ritus quos uti sui iuris expresse vel tacite agnoscit Ecclesia. 

2? Nomine regionum orientalium intelliguntur loca omnia, etsi in 
eparchiam, provinciam, archiepiscopatum vel patriarchatum non ere- 
cta, in quibus orientalis ritus ab antiqua aetate servatur. 

3° Territorium ritus orientalis significat loca in quibus erecta est 
saltem exarchia pro fidelibus ritus orientalis extra regiones orientales 
commorantibus. 

§ 2. Quoties in canonibus praescribitur vel commendatur, ut Hie- 
rarchae cuiusvis ritus collatis consiliis vel simili alia ratione proce- 
dant, Hierarchae latini quoque ritus, in territorio iurisdictionem obti- 
nentes, comprehenduntur. 

Can. 304 


Persona dicitur : incola, in loco ubi domicilium, advena, in loco ubi 
quasi-domicilium habet; peregrinus, si versetur extra domicilium et 
quasi-domicilium quod retinet; vagus, si nullibi domicilium habeat vel 
quasi-domicilium. 

Can. 305 


§ 1. Officium ecclesiasticum lato sensu significat quodlibet munus 
quod in spiritualem finem legitime exercetur; stricto autem sensu est 

munus ordinatione sive divina sive ecclesiastica stabiliter constitutum, 
ad normam canonum conferendum, secumferens aut aliquam participa- 
tionem ecclesiasticae potestatis sive ordinis sive iurisdictionis aut aliam 
publicam ecclesiasticam potestatem. 

§ 2. Nisi aliud constet, officium ecclesiasticum accipitur stricto sensu. 


Can. 306 


§ 1. Praelati dicuntur clerici sive saeculares sive religiosi qui iuris- 
dictionem ordinariam in foro externo obtinent. 

§ 2. 1° Hierarchae nomine, praeter Romanum Pontificem, intelli- 
guntur, nisi quis excipiatur, quod attinet ad suum quisque territorium : 
Episcopus residentialis, Exarchus qui praeest territorio proprio, Exar- 
chus qui praeest territorio non proprio tum apostolicus tum patriarcha- 
lis tum archiepiscopalis, Administrator apostolicus permanenter consti- 
tutus, Syncellus, iudiciis exceptis nisi habuerit mandatum speciale, 
Administrator apostolicus ad tempus constitutus, itemque ii qui, prae- 
dictis deficientibus, interim ex iuris praescripto aut ex probatis statu- 
tis, succedunt in regimine; quod attinet ad ipsorum subditos, Superio- 
res maiores in monasteriis exemptis et in Religionibus clericalibus 
exemptis ; 

2? Nomine autem Hierarchae loci seu locorum veniunt omnes qui 
supra recensentur, exceptis Superioribus religiosis. 

§ 3. Exarchia comprehenditur nomine eparchiae, et nomine Episcopi, 
omnis Exarchus, nisi de Exarcho specialia habeantur praescripta aut 
ex legis textu contextuque vel ex rei natura contrarium constet. 

§ 4. Etsi nomine Hierarchae non veniat Patriarcha quod attinet ad 
totum patriarchatus territorium, iura tamen et officia quae ipsi iure tri- 
buuntur exercere potest, nisi aliud iure cautum sit, intra fines sui pa- 
triarchatus. 

Can. 307 


Pontificalium exercitio intelligitur agere sacras functiones quae ad 
normam legum liturgicarum ab Episcopo omnibus insignibus pontifica- 
libus induto sollemniter perfici debent, cuiusmodi sunt praesertim in- 
gressus sollemnis in ecclesiam, sollemnis celebratio aut adsistentia di- 
vinae Liturgiae aliorumque divinorum officiorum, sollemnis benedictio 
populi, ducere sollemniter processiones, sacram ordinationem conferre, 
Episcopi adsistentis munere fungi in ordinatione episcopali, ecclesiam, 
altare, aliave loca, antimensium, iconostasim consecrare et chrisma 
conficere. 

Can. 308 


§ 1. Beneficia ecclesiastica dicuntur : 
1° Consistorialia, quae in Consistorio conferri solent; cetera non 
consistorialia; 
2° Synodalia, quae interveniente Synodo electionum conferuntur ; 
cetera non synodalia; 

3° Saecularia vel religiosa, prout ad solos clericos saeculares vel 
solos clericos religiosos spectant ; 

4° Residentialia, vel non residentialia, prout, praeter officium be- 
neficiale, adnexam habent, vel minus, obligationem residendi; 

5° Amovibilia, vel inamovibilia, prout conferuntur ita ut revocari 
possint vel in perpetuum. 

§ 2. Nisi aliud constet, nomine fundatoris venit etiam patronus, et 

iuris fundationis, ius patronatus. 


Can. 309 


§ 1. Simonia contra ius divinuwm est: studiosa voluntas emendi vel 
vendendi pro pretio temporali rem intrinsecus spiritualem, ex. gr., sacra- 
menta, ecclesiasticam iurisdictionem, consecrationem, indulgentias, etc., 
vel rem temporalem rei spirituali adnexam ita ut res temporalis sine 
spirituali nullo modo esse possit, ex. gr., beneficium ecclesiasticum, etc., 
aut res spiritualis sit obiectum, etsi partiale, contractus, ex. gr., con- 
secratio in calicis consecrati venditione. 

§ 2. Simonia contra ius canonicum est: dare res temporales spiri- 
tuali adnexas pro temporalibus spirituali adnexis, vel res spirituales 
pro spiritualibus, vel etiam temporales pro temporalibus, si id ob peri- 
culum irreverentiae erga res spirituales ab Ecclesia prohibeatur. 

§ 3. Non habetur simonia, cum temporale datur non pro re spirituali, 
sed eius occasione ex iusto titulo a canonibus vel a legitima consuetu- 
dine recognito; item cum datur res temporalis pro re temporali, quae 
tamquam subiectum habeat adnexum aliquid spirituale, ex. gr., calix 
consecratus, dummodo pretium ne augeatur propter adnexam rem spi- 
ritualem. 

Can. 310 


Nomine ordinum maiorum intelliguntur presbyteratus et diacona- 
tus; minorum vero ordinum, ceteri. 


Can. 311 
Votum est: 

1° Publicum, si nomine Ecclesiae a legitimo Superiore ecclesiastico 
acceptetur ; secus privatum ; 

2 Sollemne, seu quod emittitur sive in professione maiore sive 
extra eam, si ab Ecclesia uti tale fuerit agnitum; secus, simplew, seu 
quod professione minore emittitur, vel privatum ; 

3° Personale, quo actio voventis promittitur ; reale, quo promitti- 
tur res aliqua; mixtum, quod personalis et realis naturam participat. 


Can. 312 


§ 1. Religio est persona moralis a legitima auctoritate erecta, in qua 
sodales, secundum proprias ipsius personae moralis leges, vota publica, 

perpetua vel temporaria, elapso tamen tempore renovanda, nuncupant, 
atque ita ad evangelicam perfectionem tendunt. 

§ 2. Religio est: 

1° Iuris eparchialis, si ab Episcopo erecta, ei ad normam canonum 
subiicitur ; 

2 Iuris patriarchalis, si Ordo vel Congregatio a Patriarcha erecta 
vel eius decreto approbata, eidem ad normam canonum subditur ; 

3° Luris pontificii, si vel approbationem vel saltem laudis decre- 
tum ab Apostolica Sede, servatis normis ab eadem datis, est consecuta ; 

4° Hxempta, si, subducta a potestate Hierarchae loci, subiecta est 
Patriarchae vel uni Sedi Apostolicae. 

§ 3. 1° Domus religiosa appellatur domus alicuius Religionis in ge- 
nere ; 

2? Domus formata, domus religiosa in qua sex saltem religiosi pro- 
fessi degunt, quorum, si agatur de clericali Ordine vel Congregatione, 
quatuor saltem sint sacerdotio aucti. 

§ 4. Religiosus dicitur qui vota nuncupavit in aliqua Religione. 

§ 5. 1° Superiorum maiorum nomine veniunt: Praeses Consociatio- 
nis Confoederationum monasticarum, Praeses Confoederationis monasti- 
cae, Superior monasterii sui iuris, supremus Ordinis vel Congregationis 
Moderator, Superior provincialis, eorundem vicarii aliique ad instar 
provincialium potestatem habentes ; 

2 Nomine Superioris religiosi non venit nec Hierarcha loci nec 
Patriarcha, firmis canonibus qui cum Patriarchae tum Hierarchae loci 
potestatem in religiosos tribuunt. 


Can. 313 


§ 1. 1° Confoederatio monastica est unio plurium monasteriorum sui 

iuris sub eodem Praeside ; 
2° Consociatio Confoederationum est unio plurium Confoederatio- 
num sub eodem Praeside. 

§ 2. 1° Monasterii appellatione significatur domus religiosa monacho- 
rum et, nisi aliud constet, domus Ordinis mulierum ; 

2° Monasterium dicitur : 

a) Stauropegiacum, si Patriarchae, ad normam canonum, imme- 
diate subiicitur ; 

b) Sui iuris, cuius Superiori iura et obligationes Superioris 
maioris, ad normam canonum et statutorum, competunt; cetera mona- 
steria, dependentia : quorum quaedam sunt filialia, quae tendunt ad con- 
dicionem monasterii sui iuris, alia swbsidiaria. 

§ 3. Monachus, Monialis est religiosus vel religiosa qui vel quae per 
professionem Religioni adscribitur in qua vita religiosa peragitur secun- 
dum antiquas Orientis traditiones. Moniali aequiparatur, nisi aliud con- 
stet, religiosa professa in Ordine. 

§ 4. Eremita est religiosus qui, ad normam statutorum, vitam ana- 
choreticam ducit, firma dependentia a suae Religionis Superioribus. 

Can. 314 


§ 1. Ordo dicitur Religio in qua, licet sodales non sint monachi, vota 
nuncupantur, quae votis monachorum aequirantur. 

§ 2. Congregatio religiosa vel Congregatio simpliciter dicitur Religio 
in qua sodales professionem tantum minorem emittunt. 

§ 3. Ordo vel Congregatio dicitur clericalis, si ibidem plerique so- 
dales, ex instituto, sacerdotio augentur; secus est Iaicalis. 

§ 4. Provincia indicat personam moralem, partem eiusdem Ordinis 
vel Congregationis, pluribus domibus constantem, quam Superior maior 
immediate regit. 

§ 5. Sorores dicuntur religiosae quae in Congregatione vota nuncu- 
parunt. 


Can. 315 


Professio maior comprehendit tum professionem monasticam tum pro- 
fessionem monasticae aequiparatam quae emittitur in Ordinibus; quae- 
vis alia professio minor dicitur. 


Can. 316 


Statuta, quoties de religiosis agitur, complectuntur sive Typica mo- 
nasteriorum sive regulas et constitutiones Ordinum et Congregationum. 


Can. 317 


Nomine iuris particularis, nisi aliud ex legis textu contextuque aut 
ex natura rei constet, veniunt etiam statuta peculiaria seu peculiares 
constitutiones legitime approbatae quibus persona moralis regitur. 


Can. 318 


Pronuntiatio sermonis in sexu masculino ad utrumque sexum porri- 
gitur, nisi ex rei natura vel ex legis textu contextuque aliud constet. 


Can. 319 


Nomine actuum legitimorum coram Ecclesia significantur: munus 
administratoris gerere bonorum ecclesiasticorum ; partes agere iudicis 
et ponentis, assessoris, defensoris vinculi, promotoris iustitiae et fidei, 
arbitri, notarii et cancellarii, cursoris et apparitoris, advocati et pro- 
curatoris in causis ecclesiasticis; munus patrini agere in sacramentis 
baptismi et chrismatis; suffragium ferre in electionibus ecclesiasticis ; 
ius fundationis exercere. 


Can. 320 


Recollectio spiritualis in iure praescripta constat serie meditationum 
rerum divinarum aliisque pietatis actibus in spiritus renovationem. 

Can. 321 


Salvis legibus liturgicis, tempus, nisi aliud expresse caveatur, sup- 
putetur ad normam canonum qui sequuntur. 


Can. 322 


§ 1. Dies constat 24 horis continue supputandis a media nocte; heb- 
domada 7 diebus. 

§ 2. Nomine mensis venit spatium 30, anni vero spatium 365 dierum, 
nisi mensis et annus dicantur sumendi prout sunt in calendario. 


Can. 323 


§ 1. In supputandis horis diei standum est communi loci usui; sed 
in privata divinae Liturgiae celebratione, in privata divini officii per- 
solutione, in sacra communione recipienda et in ieiunii vel abstinentiae 
lege servanda, licet alia sit sueta loci supputatio, potest unusquisque se- 
qui loci tempus aut locale, sive verum sive medium, aut legale, sive re- 
gionale sive aliud extraordinarium. 

§ 2. Quod attinet ad tempus adimplendi contractuum obligationes, 
servetur, nisi aliter expressa pactione conventum fuerit, praescriptum 
iuris civilis in territorio, ubi contractus exsequendus est, vigentis. 


Can. 324 


§ 1. Si mensis et annus designentur proprio nomine vel aequivalen- 
ter, ex. gr., mense februario, anno provime futuro, sumantur prout sunt 
in calendario. 

§ 2. Si terminus a quo supputatio facienda est nec explicite nec im- 
plicite assignetur, ex. gr., suspensio a divinae Liturgiae celebratione 
per mensem aut duos annos, tres in anno vacationum menses, etc., tem- 
pus supputetur de momento ad momentum; et si tempus sit continuum, 
ut in allato primo exemplo, menses et anni sumantur prout sunt in 
calendario ; si intermissum, hebdomada intelligatur 7 dierum, mensis 30, 
annus 365. 

§ 3. Si tempus constet uno vel pluribus mensibus aut annis, una vel 
pluribus hebdomadibus aut tandem pluribus diebus, et terminus a quo 
supputandum est explicite vel implicite assignetur : 

1° Menses et anni sumantur prout sunt in calendario; 

2° Si terminus, a quo supputandum est, et initium diei in idem 
tempus incidant, ex. gr. duo vacationum menses a die 15 augusti, pri- 
mus dies ad explendam numerationem computetur et tempus finiatur 
incipiente ultimo die eiusdem numeri; 

3° Si terminus a quo supputandum est et initium diei in idem tem- 
pus non incidant, ex gr. decimus quartus aetatis annus, annus novitiatus, 
octo dies a vacatione sedis episcopalis, decem dies ad appellandum, etce., 

primus dies ne computetur et tempus finiatur expleto ultimo die eius- 
dem numeri; 

4° Quod si mensis die eiusdem numeri careat, ex. gr., unus mensis 
a die 30 ianuarii, tunc pro diverso casu tempus finiatur incipiente vel 
expleto ultimo die mensis ; 

5° Si agatur de actibus eiusdem generis statis temporibus renovan- 
dis, ex. gr., triennium ad professionem perpetuam post temporariam, 
triennium aliudve temporis spatium ad electionem renovandam, etc., 
tempus finitur eodem recurrente die quo incepit, sed novus actus per in- 
tegrum eundem diem poni potest. 


Can. 325 


Tempus wtile illud intelligitur quod pro exercitio aut prosecutione 
sui iuris ita alicui competit ut ignoranti aut agere non valenti non 
currat ; continuum, quod nullam patitur interruptionem. 


Nos autem per Apostolicas has Litteras motu proprio datas supra 
recensitos canones promulgamus iisdemque vim legis christifidelibus 
Ecclesiarum Orientalium tribuimus, ubique terrarum hi sunt et tametsi 
Praelato diversi ritus sunt subiecti. Simulac per Apostolicas has Lit- 
teras huiusmodi canones vigere coeperint, sua destituentur vi quodli- 
bet statutum, sive generale sive particulare vel speciale, etiam latum 
a Synodis speciali forma adprobatis, quaelibet praescriptio et consue- 
tudo adhuc vigens, sive generalis, sive particularis ita ut disciplina de 
religiosis et de bonis Ecclesiae temporalibus, itemque certorum verbo- 
rum significationes unice iisdem canonibus regantur, neque amplius ius 
particulare iis contrarium vigorem habeat, nisi quando et quantum in 
iis admittatur. 

Ut autem huius Nostrae voluntatis notitia tempestive ad omnes, 
quorum res interest, perveniat, volumus et constituimus, ut Aposto- 
licae hae Litterae motu proprio datae a die vigesimo primo mensis No- 
vembris, in Praesentatione Beatae Mariae Virginis, exsecutionem su- 
scipere incipiant, quibuslibet contrariis non obstantibus, etiam pecu- 
liarissima mentione dignis. 

Datum Romae apud S. Petrum, die rx mensis Februarii, festo S. Cy- 
rilli Alexandrini, Pontificis et Doctoris, anno MCMLII, Pontificatus 
Nostri tertio decimo. 

